Ep. 8 — Indhiraas | Safuhaa\nފަޒީލާގެ ފަރާތުން އަފްލާކަށް އަމާޒުވަމުން ދިޔަ ބަހުގެ ހޫނު ހަމަލާތަކުން މުޅި މާހައުލަށް ވެރިވެފައި އޮތީ ނުތަނަވަސްކަމެވެ. ފަޒީލާ ހީވަނީ އަފްލާކްގެ ގަޔަށްބޮލަށް އަރާފާނެހެންނެވެ. މަސްރަހު އެހާ ހޫނުވެފައި އޮތް އިރުވެސް އަފްލާކް ޚިޔާރު ކުރީ ހަމަހިމޭންކަމެވެ.\nފަޒީލާގެ ވާހަކަތަކުގައި ހަޤީޤަތް އެކުލެވިގެން ވާތީ އަފްލާކަށް ލަސްލަހުން އިސްތިރިކޮށްލެވުނީ އަމިއްލަ ނަފުސު ކުށްވެރިކުރެވުނު ވަރުންނެވެ. އައްޔޫބުއަށް ދިމާވި ހާދިސާއަށް ފަހު އެއީ އަފްލާކްގެ އަބަދުމެ އާދައެކެވެ. ޒޯހާގެ ޢާއިލާއަށް ކުރިމަތި ލާންޖެހިފައިވާ ހުރިހާ ހިތާމަތަކެއްގެ އަސްލަކާއި ގުޅިފައިވަނީ އޭނަ ކަމުގައި ވާތީ އެއުދާސްތަކާއި ދުރުވުން އޭނައަށް ވެފައިވަނީ ބޮޑު ގޮންޖެހުމަކަށެވެ. އޭނަގެ ސިކުނޑީގައި އަބަދުމެ ދައުރުވަނީ އެއް ޚިޔާލެކެވެ. އޭނަގެ ކުށެއް ނުވާކަން ބަޔާންކޮށްދޭން ޒޯހާ ކިތަންމެ މަސައްކަތެއް ކުރިކަމުގައި ވިޔަސް ހަޤީޤަތަށް ފިލަން އޭނައަށް ދުވެވޭނީ ކިހިނެއް ހެއްޔެވެ؟ ނިއުޅެމުން އެދާ ހުރިހާ ކަމެއްގެ އަސްލާއި ގުޅިފައިވަނީ އޭނަގެ ބައްޕައެވެ. ހުޝިޔާރުވެ ހުރެ މަކަރުވެރި ރޭވުންތައް އަތުރަމުން އެދަނީ އޭނަގެ ފަރާތުން ބަދަލުހިފާށެވެ. އޭނައަށް ފިލާވަޅެއް ދޭށެވެ. ބައްޕަގެ އަމުރާއި ޚިލާފުވުމުން ކަންތައްވާނެ ގޮތް ހަނދުމަކޮށްދޭށެވެ. މިފަދަ ހަމަލާއެއް ކުރިމަތި ވެދާނެކަން ކުރިން ވިސްނާލެވުނުނަމަ، ދުރާލާ އެކަށީގެންވާ ފިޔަވަޅު އެޅުނީހެވެ. އެހެނަސް ހުރިހާކަމެއް ވެގެން ދިޔައީ ކުއްލިޔަކަށެވެ. ލޯބިވާ ފަރާތްތަކުގެ ދިފާއުގައި ނުތެދުވެވެނީސް ކުރިމަތިވި ހަމަލާއާއެކު އޭނަ އެވަނީ ކުޑަކަކޫ މައްޗަށް ތިރިވެފައެވެ. ހަތަރެސްފައިގައި ކުށްވެރިކަމުގެ ކަސްތޮޅު އެޅި މާޔޫސްކަމުގެ ކިއްލާއެއްގައި ޤައިދުވެފައި ވާއިރު، އެހުރިހާ ހިތާމަތަކާއެކުވެ ޒޯހާގެ ލޮލުން ފެންނަ މޮޅިވެރިކަމުން އޭނަގެ ތަކުލީފުތައް ބަރުދާސްތުކުރަން އުނދަގޫވާ ހިސާބަށް ގޮސްފިއެވެ.\nމޫނިސާގެ އެނދުކައިރީގައި ހުރި އެހީތެރިޔާގެ ގޮނޑީގައި އިން ޒޯހާއަށް ކުއްލިޔަކަށް ކޮޅަށް ތެދުވެވުނެވެ. އަފްލާކް ކުށްވެރިކޮށްފައި ބޮޑުދައިތަ ދައްކަމުން ދިޔަ ވާހަކަތައް އަޑުއަހަން ޒޯހާއަށް އިތުރަށް ކެތެއް ނުކުރެވުނެވެ. އެވާހަތަކުގައި އެކުލެވިގެންވި މިޔައިގެ ތޫނުކަމުން އަފްލާކްގެ ހިތަށް ލިބެމުން ދިޔަ ވޭނާއި ތަދު ޒޯހާއަށް ތަސައްވަރުކުރެވުނެވެ. މޮޅިވެރިކަން އެކުލެވިގެންވި އެމޫނު ފެނި މޭގައި އޮތް ހިތަށް ބާރުވަމުން ދިޔަ ކަމުގެ އިހުސާސް ވެސް ކުރެވުނެވެ.\nއަފްލާކް، އަމިއްލަ ނަފުސު ކުށްވެރިކުރަމުންދާ މިންވަރު ފެނި ޒޯހާގެ ދެލޮލުން ކަރުނަ ފާޅުވެގެން ދިޔައެވެ. މިހެން ކަންތައްވުމުގެ ފުރުސަތު ދެވޭކަށް ނެތެވެ. އެހެން މީހެއްގެ ނުބައި ރޭވުންތެރިކަމުން ރުޅިވެރިކަމާއި ތުހުމަތުގެ އިނގިލި އަފްލާކްއަށް އަމާޒުވެގެން ދިއުން އެއީ ޤަބޫލުކުރެވޭނެކަމެއް ނޫނެވެ. ހަޤީޤީ ކުށްވެރިޔަކީ ރަމީޒުއެވެ. އަފްލާކެއް ނޫނެވެ. އެހެންވުމުން ތުހުމަތުގެ އިނގިލި ދިއްކުރެވެން ޖެހޭނީ ވެސް ރަމީޒު އަށެވެ.\n''ދައްތާ، ތިހެން އަފްލާކްއާއި ވާހަކަ ދައްކަނީ ކީއްވެގެންތަ؟، އައްޔޫބު މިނިވަންކުރަން އެންމެ ބޮޑަށް އެހީތެރިވެދެނީ ވެސް އަފްލާކް، އެކަމަށް އަހަރުމެން ޝުކުރުވެރިވާކަށް ނޫންތަވީ؟... މިކަމުގެ ތުހުމަތު އަފްލާކްގެ ބޮލުގައި އަޅުވަން ތިއުޅެނީ ކީއްވެގެންތަ؟...''\nޒޯހާގެ ކެތްތެރިކަން ކޮއްޅުންލި ހިނދު އެއްޗެއް ބުނަން އޭނަގެ ދޫ ހަރަކާތްކުރިއެވެ. ނަމަވެސް މިފަހަރު ޒޯހާއަށް ވުރެ ކުރިން އަފްލާކްގެ ދިފާއުގައި ވާހަކަދެއްކީ މޫނިސާއެވެ. ޒޯހާގެ އަތުގައި ހިފަހައްޓާލަމުން ދެފަރާތަށް ބޯހޫރާލީ ފަޒީލާއާއި ޒުވާބުނުކުރުމަށް އެދޭ ހާލުގައެވެ. އެވަގުތު މޫނިސާގެ ދެލޮލުގައި ފުރިބާރުވެފައިވި ކަރުނަތައް ލޮލުގެ ހިމަކޮޅުލާފައި ފައިބައިގެން ދިޔައެވެ. އެމަންޒަރު ބަލަން ހުރި ޒޯހާގެ ހިތުގައި ރިއްސާލިއެވެ.\nމޫނިސާގެ ޖުމްލައާއެކު ފަޒީލާގެ ގާތަށް އައީ އަމަށަކު ރުޅިއެއް ނޫނެވެ. އޭނަގެ މޫނު ބަނަވެގެން ދިޔައީ ހިނދުކޮޅެއްގެ ތެރޭގައެވެ.\n''އަދިވެސް ކަލޭމެނަށް އެއްޗެއް ވިސްނޭކަމަކަށް ނުވޭ ދޯ؟... މިވަރުގެ ބޮޑު ލަނޑެއް ލިބުނީމަވެސް ކަލޭމެންގެ ސިކުނޑިއަށް ތެތްކަން ލިބުނުކަމަކަށް ނުވި ދޯ؟... މަ ހަމަ އަޖައިބު އަންތަރީސްވެއްޖެ!، ވެދިޔަ ކަންތަކަށްފަހު މިހިރަ ފިރިހެން މީހާގެ ބޮލުގައި ތުހުމަތު އަޅުވަނީ ކީއްވެގެންހޭ؟!، ސަބަބު ނޭގިގެންތަ މޫނިސާ އެސުވާލު ކުރީ؟.. ވެދިޔަ އެއްވެސްކަމެއް ހަމަ ނުފެންނަނީތަ؟... މީނަ ކޮންކަހަލަ ސިހުރެއް ހަދައިގެންތަ މިމީހުންގެ ނުބައިކަން މޫނިސާއަށް ނުފެންނަނީ؟... އޭނަ؟... އައްޔޫބު ފުލުހުންގެ ބެލުމުގެ ދަށަށް ގެންދެވުނީ ވެސް ހަމަ މީނަގެ ސަބަބުން، މޫނިސާމެން ކޮންމެ ގޮތަކަށް ދެކުނަސް ވަރިހަމަ... މިހުރިހާކަމެއްގެ ނުބަޔަކީ ހަމަ މީނަ، އެރަމީޒުއަށް މިކަމެއް ކުރަން މަޖުބޫރުކުރާ މީހަކީ ވެސް މީނަ... ހެޔޮނުވާނެ، ކަލޭގެ ބައްޕަ ބުނާހެން ކަލޭ ކަންތައް ކޮށްބަލަ، ޒޯހާ ދޫކޮށް ޒޯހާގެ ދިރިއުޅުމުން ކަލޭ ދުރަށްދޭ!، ކަލޭގެ ބައްޕަ ދައްކާ މީހަކާ ގޮސް އިނދެބަލަ!... ޒޯހާގެ ދިރިއުޅުމަށް ކަލޭ އައިފަހުން އޭނަގެ ދިރިއުޅުން މުޅިން ޚަރާބުވެއްޖެ!... މިހެން ދިމާވުމުން ވެސް ކަލެއަށް އެއްޗެއް ވިސްނެން ވެއްޖެ ދޯ؟... ކަލޭގެ ސުންޕާކަމުން ޒޯހާގެ ޢާއިލާއަށް ލިބެމުން މިދަނީ ކޮންފަދަ ބޮޑެތި ހިތާމަތަކެއްތަ!...... ކަލޭއަކާ ޖެހުނު ފަހުން ޒޯހާގެ ދިރިއުޅުން ބަރުބާދުވެއްޖެ!......''\nފަޒީލާ ހަޅޭއްލަވައިގަތެވެ. އައިސްފައި ހުރި ގަދަ ރުޅީގައި އޭނަ އަފްލާކްގެ ގަޔަށް އަތް އިސްކުރަންވެސް ފަހެއް ނުޖެހުނެވެ. އަތަށް ލެވުނުހާ ބާރަކާއެކު އޭނަގެ އަތްތިލައިގެ ހަމަލާ އަމާޒުކޮށްލީ އަފްލާކްގެ ކޯތާފަތަށެވެ.\nދިލަ ހޫނުކަން ކޯތާފަތަށް ފެތުރިގެން ދިޔަ ހިނދުވެސް އަފްލާ ހަރަކާތެއްކޮށްނުލިއެވެ. އިސްތިރިކޮށްލި ގޮތަށް އޭނަ ހުރީ ހަމަހިމޭންވެފައެވެ. ފަޒީލާގެ ދެވަނަ ހަމަލާ އަމާޒުވި ހިނދުވެސް، އަމިއްލަ ދިފާއުގައި އަފްލާކް އެއްވެސްކަމެއް ނުކުރިއެވެ. އޭނަ ހުރީ ނެގިމަޑުވެފައެވެ. އެރުޅިވެރިކަން އޭނައަށް ޖާއިޒުވާކަމަށް ދެކެވުނީތީއެވެ. އޭނަގެ ބޮލުގައި އެޅުނު ތުހުމަތުތަކަކީ ހަޤީޤަތާ ހިލާފު ވާހަކަތަކަށް ނުވާތީއެވެ. ޒޯހާގެ އުފާވެރި ދިރިއުޅުމަށް އޭނަގެ ހިޔަނި އެޅުނުފަހުން، އެއުފާވެރި ދިރިއުޅުން އެދަނީ ހަނަފަސްކަމަށް ބަދަލުވަމުންނެވެ. ހިތާމަތަކާއި އުދާސްކަމުގެ ބަނަ ވިލާތަކުން އުއްމީދުގެ ދޯދިތަކަށް ހުރަސް އަޅައިފިއެވެ. ބަހާރުގެ މާތައް މިލާމޯޅިވެ، ޚަރީފުގެ ފަޅުކަން ވެރިވާން ފަށައިފިއެވެ.\n''ކަލޭ މިތަނުން ނިކުމޭ!، މީގެ ފަހުން ކަލޭ މިތަނަށް އައިސްގެން ނުވާނެ...'' ފަޒީލާ ރުންކުރުވިއެވެ. އޭނަ ތިންވަނަ ހަމަލާ އަމާޒުކުރަން ތައްޔާރުވި ވަގުތު އަފްލާކްއާއި ފަޒީލާގެ ދެމެދަށް ވަދެ ހުރަސް އެޅީ ޒޯހާ އެވެ. އަފްލާކްގެ ދިފާއުގެ އައްޑަނައަކަށް ވާން ޒޯހާ ހުރީ ތައްޔާރަށެވެ. އޭރު އޭނަގެ ދެލޮލުން ފަޒީލާއާ މެދު ހިތްހަމަނުޖެހިފައި ހުރި މިންވަރު ހާމަކޮށްދެއެވެ. ހިތާމައިގެ އަސަރުވެސް ވިއެވެ.\n''ތިހެން އަފްލާކް ކުށްވެރިކުރާނަމަ އަހަރެންވެސް ކުށްވެރިކުރޭ، އަފްލާކްއާއި އަހަރެން ރައްޓެހިވުމުން ނޫންތަ މިހެން ކަންތައް ދިމާވީ؟... ހުރިހާކަމެއް އެނގިހުރެ އަފްލާކްއާއެކު ދިރިއުޅުމެއް ފަށަން އުޅުނީވެސް އަހަންނެއްނު... އެހެންވީމާ އަހަރެން ވެސް ކުށްވެރިކުރޭ، ހަމައެކަނި އަފްލާކްއަށް ތުހުމަތުގެ އިނގިލި ދިއްނުކުރޭ... އެއްފަހަރު ވިޔަސް ހަޤީޤަތް ހޯދަން މަސައްކަތްކޮށްބަލަ، ބޮޑުދައިތަ ތިހީކުރާކަހަލަ މީހެއް ނޫނޭ އަފްލާކްއަކީ، އެއްފަހަރު ވިޔަސް ނަފްރަތުގެ ނަޒަރުން ނޫން ނަޒަރަކުން އަފްލާކްއަށް ބަލާލަބަލަ، އޭރުން ހުރިހާ ކަމެއްވެސް ރަގަޅަށް ފެންނާނެ... އަފްލާކްގެ ހިތާމަތައް ވެސް ފެންނާނެ، މިކަމުގެ ސަބަބުން އަފްލާކް އަމިއްލަ ނަފުސު ކުށްވެރިކުރާ މިންވަރު ވެސް ފެންނާނެ، އުފުލާ ހިތާމަތައް ވެސް ފެންނާނެ... ރަމީޒުގެ ނުބައިކަމުން އަފްލާކްއަށް ތުހުމަތުގެ އިނގިލި ދިއްކުރަންވީ ކީއްވެގެންތަ؟... މިކަމުގައި އަފްލާކްގެ އޮތީ ކޮން ކުށެއްތަ؟، އަހަންނާއި ރައްޓެހިވުންތަ؟ އެހެންވެއްޖެނަމަ ބޮޑުދައިތަގެ ތުހުމަތުގެ އިނގިލި އަހަންނަށް ވެސް ދިއްކުރޭ، ހަމައެކަނި އަފްލާކް ކުށްވެރިނުކުރޭ... ބައްޕަ މިނިވަންކުރަން އަފްލާކް ކުރަމުންދާ މަސައްކަތް ބޮޑުދައިތައަށް ނުފެންނަނީތަ؟...... ކީއްވެގެންތަ ހުރިހާ ކަމެއްގެ އަފްލާކް ކުށްވެރިކުރަނީ؟......''\nވާހަކަދައްކަމުން ގޮސް ޒޯހާއަށް ރޮވުނީއެވެ.\nއިސްއުފުލާލަމުން ޒޯހާގެ މޫނަށް އަފްލާކް ބަލާލިއެވެ. އޭރު އަފްލާކްގެ ދެލޮލުން ވެސް ކަރުނައިގެ ދިލަކަން ފާޅުވެއްޖެއެވެ.\nޒޯހާގެ ވާހަކަތުން ފަޒީލާއަށް ބުމަގޮށްޖަހާލެވުނެވެ. އޭނައާއި ޒޯހާ ޖަދަލުކުރަން ފެށުމުން އެކަމުގެ ހިތްހަމަނުޖެހުން އޭނަގެ މޫނުން ފެނެއެވެ. އެނދުގައި އޮތް މޫނިސާއަށް ވެސް ފަޒީލާ ބަލާލީ ނުރުހުންވެފައި ހުރެއެވެ.\n''ސާބަސް!، ހަމަ ސާބަސް!... ތިމާއަށް ވުރެން ބޮޑެތި މީހުންނާ ޒުވާބުކުރަން އެންމެފަހުން ދަސްކުރީ ދޯ...'' އަތްޖަހާލަމުން ފަޒީލާ ބުނެލީ މަލާމާތުގެ ރާގަކަށެވެ. ''ވަރެއްގެ ފިރިހެނަކާ ޖެހިފަ ތިހުރީ، މައިންބަފައިން ދިން ރަގަޅު ތަރުބިއްޔަތު ވެސް ހަނދާންނެތިފަ ވިއްޔާ ތިހުރީ...''\nޒޯހާއަށް އިތުރު އެއްޗެއް ބުނުމުގެ ފުރުސަތު ނުލިބުނީ އަފްލާކް ޒޯހާގެ އަތުގައި ހިފަހައްޓާލަމުން އެކަން މަނާކުރުމުންނެވެ. ކަރުނުން ފުރިފައިވި ދެލޮލުން އަފްލާކްއަށް ބަލާލި ޒޯހާ އޭނަގެ ކޯތާފަތުން ހަލުވިކަމާއެކު ފިރިކެމުން އައި ކަރުނަތައް ފޮހެލިއެވެ. އަދި ފުންނޭވާއެއް ދޫކޮށްލިއެވެ.\n''އަހަރެން ދިއުން ރަގަޅުވާނީ، އިތުރުކަމެއް ވެއްޖެނަމަ އަހަންނަށް ގުޅައްޗޭ...'' ޒޯހާއަށް ބަލާލަމުން އަފަލާކް ހިތި ހިނިތުންވުމެއް ދިނެވެ. މަންޒަރު ބަލަން ހުރި ޒޯހާގެ ހިތުގައި ރިއްސާލިއެވެ. އޭނަގެ އަތުން ދޫކޮށްލުމަށްފަހު ފަސްދީ ހިނގައިގަތް އަފްލާއަށް ބަލަން ޒޯހާއަށް ހުރެވުނެވެ. އޭރު ލޮލަށް ޖަމާވެފައިވި ކަރުނަތަކުން މަންޒަރުތައް އޭނައަށް ފެންނަމުން ދިޔަނީ ނިކަން ފުސްކޮށެވެ.\n''ކީއްކުރަން އޭނަގެ ފަހަތުން ތިދަނީ؟...'' ވޯޑުން ނިކުންނަން ދިޔަ ޒޯހާއަށް ނުރުހުމާއެކު ފަޒީލާ ބުންޏެވެ. ނަމަވެސް އެއަޑު ޒޯހާއަށް އިވުނު ހެނެއް ހިޔެއް ނުވެއެވެ. އަތުގެ ނުފުށުން ކަރުނަތައް ފޮހެމުން ދުވެފައި ގޮސް ވޯޑުން ނިކުތެވެ. ދެންމެ ހިނގި ހަމަނުޖެހުންތަކުގެ ނޭދެވޭ އަސަރު އަފްލާކްއަށް ކުރަން ޒޯހާ ބޭނުމެއް ނުވިއެވެ. ބޮޑުދައިތަގެ ވިހަ ބަސްތަކުން އަފްލާކްއަށް ނުހަނު ފުން އަސަރުތަކެއް ކޮށްފައިވަނިކޮށް އޭނައަށް ވަނީ ފެނިފައެވެ. ޒަހަމުގެ ހާލުގައި ވަނިކޮށް އަފްލާކް އެނަކި ކޮށްލަން ޒޯހާ ބޭނުމެއް ނުވިއެވެ.\n''ކޮބާ ހީވޭ ކަމެއް ހެން... ބަލި އެނދުގައި އޮތް މަންމައަށް ވުރެން ޒޯހާއަށް މުހިންމުވީ އެފިިރިހެން މީހާ، އަޅެފަހެ ކީއްވެގެންތަ މޫނިސާއަށް އެއްޗެއް ނުވިސްނިގެން ތިއުޅެނީ؟ި، އެފިިރހެން މީހާއާއި އޭނަގެ ޢާއިލާއަކީ ކެންސަރެއް، އެކެންސަރުގެ މޫގަނޑުގެ ބޮޑުބައެއް މިހާރުވެސް ފެތުރި ފޫނުބެދޭވަރުގެ ގެއްލުންތަކެއް ވަމުން މިދަނީ، ދެންވެސް ނުފެންނަ ކަމަށް ހަދައިގެން ތިއްބާ ވާނެ ގޮތެއް އަންދާޒާކޮށްލަން ދަތި ވާނެ... މޫނިސާގެ ލޮލުގައި އަނދުން އަޅުވަންވެގެން އައްޔޫބު މިނިވަންކުރަން މަސައްކަތްކުރާކަމަށް ހެދިގެން އެއުޅެނީ، އެމީހުންނާ ހެދި ހުރިހާކަމެއް މިވަނީ... އެރަމީޒުގެ ބަލާވެރިކަން ނުޖެހޭނެ މަ ކުރިންވެސް ދިން އިރުޝާދާ އެއްގޮތަށް ކަންތައް ކުރިނަމަ... އަދިވެސް ވަގުތު އެބައޮތް، މިކަމުން މޫނިސާގެ ޢާއިލާ ސަލާމަތްކުރަން މަސައްކަތްކުރޭ، އެފިރެހެން މީހާއާއި ޒޯހާ ދުރުކުރުވާ، އޭރުން ރަމީޒުގެ އުނދަގުލުން ސަލާމަތްވާނެ... އެނޫން އިތުރު ގޮތެއް ނެތް މިކަމުން ދާއިމީ ހައްލެއް ލިބެން!...''\nޒޯހާ ނިކުމެގެން ދިއުމާއެކު ފަޒީލާ ގޮސް އެހީތެރިޔާގެ ގޮނޑީގައި އިށީނެވެ. އަދި އޭނަގެ ބަނދިވަރު އަމުނަން ފެށިއެވެ. މަގުސަދެއްކަމުގައިވީ މޫނިސާގެ ވިސްނުމާ ކުޅެލުމެވެ. މޫނިސާގެ ނިކަމެތި ހާލުގެ ފައިދާ ނަގަން ފަޒީލާ ހުރީ އަތުކުރިއޮޅާލާފައެވެ. ޒޯހާއާއި އަފްލާކް ދުރުކުރަން އޭނައަށް ލިބިފައި އޮތީ ނިކަން ފަހި ފުރުސަތެކެވެ. ދިމާވި ހާދިސާއަށް ފަހު މޫނިސާގެ ވިސްނުން ފަސާދަކުރުމުގައި އޭނައަށް މިހާރު ކުރިއަށްވުރެން ފަސޭހަވާނެއެވެ. ނަފުސާނީގޮތުން ބަލިކަށިވެ، އުފުލަމުން ދިޔަ ހިތާމަޔާއި ވޭންތަކުން އޭނަގެ ވާހަތަކުން މޫނިސާގެ އިހުސާސްތަކާ ކުޅެވިދާނެކަމުގެ ޔަޤީންކަން އެބައޮތެވެ. ބޭނުންވަނީ ވިސްނުންތެރިކަމެވެ.\n''މަގޭ ބަސް ނޭހިކަމުން މިހެން މިވީ، ކިތައް ފަހަރު މަަސައްކަތްކުރިން މޫނިސާއަށް ވިސްނައިދޭން... އަަހަރުމެން ބަރުބާދުކޮށްފަ ނޫނީ އެރަމީޒު ދުލެއް ނުކުރާނެ، ދެންވެސް އެއްޗެއް ވިސްނިގެން ޒޯހާ ހުއްޓުވަބަލަ، ފިރިހެނާއަށް ވުރެން ރަގަޅު މީހުން ޒޯހާއަށް ވާނެ، ދުނިޔެ ހުސްވުމުގެ ކޮޅުމަތި ނޫން ވިއްޔާ މިއީ......'' ހަށަން ބަނދެލަމުން ފަޒީލާ ތުންއަނބުރާލިއެވެ.\nހަމަހިމޭންކަމާއެކު މޫނިސާ އޮތީ ފަޒީލާގެ ވާހަކަތައް އަޑުއަހާށެވެ. ރައްދުގައި ބަހެއްވެސް ބުނެނުލިއެވެ. ދައްތަގެ ވާހަތަކުން އޭނަގެ ހިތުގެ ހަމަޖެހުން ގެއްލި ނުތަނަވަސްކަން ވެރިވާން ފެށިއެވެ. ހަށިފުރާ ނޭވާއެއް ދޫކޮށްލެވުނީ ސިކުނޑިއަށް ލިބެމުން އައި ބުރަހެލިކަމުގެ ސަބަބުންނެވެ.\nހޮސްޕިޓަލްގެ ބޭރުގައި އޮންނަ ޕާރކިން ޒޯނާއި އަރާހަމަކޮށްލި ޒޯހާއަށް، ސައިކަލަށް އަރައި ސްޓާޓްކޮށްލަން އުޅުނު އަފްލާކް ފެނި ބާރަށް ގޮވާލެވުނެވެ. އޭރު ޒޯހާއަށް މައިނޭވާލެވެމުން ދިޔައެވެ. ދުވެފައި އަންނަން ހަދައިގެން ހަށިގަނޑުގެ ހަކަތަ ހުސްވާން ކައިރިވެއްޖެއެވެ. ފުންނޭވާތަކެއްލަމުން މީހާ ހަމައަކަށް އަޅުވަން ޒޯހާ މަސައްކަތްކުރިއެވެ.\nޒޯހާގެ އަޑަށް ފަސްއެނބުރި އަފްލާކް ބަލާލިއެވެ. އެވަގުތު ފެނުނު މަންޒަރަކުން އަފްލާކްގެ މޭގަނޑު އަނގަޔަށް އަންނަވަރު ވިއެވެ. އަރިއަޅާލަން އުޅުނު ޒޯހާ ފެނުމާއެކު އަވަސްއަވަހަށް ސައިކަލުގެ ހަރުޖައްސާލަމުން އަފްލާކްއަށް ދުއްވައިގަނެވުނީ ޒޯހާގެ ގާތަށެެވެ.\nމޫނުމައްޗަށް އަނދިރިވެ އަރިއަޅާލަން އުޅުނު ޒޯހާއަށް ހިފަހައްޓާލެވުނީ އޭނަގެ ގާތަށް އައިސް ހުއްޓުނު އަފްލާކްގެ ގަމީހުގައެވެ. އޭނައަށް އަތްތިލައިގެ ތެރެއަށް އަފްލާކްގެ ގަމީސް ބޮނޑިކޮށްލެވުނީ ބާރަށެވެ. ކަންބޮޑުވެފައި ހުރި އަފްލާކްއަށް އޭނަގެ އަތް ޒޯހާގެ އުނަގަނޑުގައި ވަށާލެވުނެވެ. އަދި ކައިރިކޮށްލެވުނެވެ. އެއާއެކު ޒޯހާ ލައްވީ އަފްލާކްގެ މޭގައެވެ. އެކަމުން ރައްކާތެރިކަން ޒޯހާއަށް އިހުސާސްކުރެވުނެވެ.\nއިރުކޮޅެއް އެގޮތުގެ މަތީން ފާއިތުވެގެން ދިޔައެވެ. ފުންނޭވާތަކެއް ލަމުން ދިޔަ ޒޯހާ ހަމައަކަށް އެޅެން އިރުކޮޅެއް ނެގިއެވެ. ހެނދުނުއްސުރެން އޭނަގެ ސިކުނޑިއަށް ލިބިފައިވި އުދާސްކަމާއި ހާސްކަމުން ލިބިފައިވި ވަރުބަލިކަމުގެ ސަބަބުން އޭނަގެ ހެޔަށް ގޮތްތަކެއް ވީއެވެ.\nހަށިފުރާ ދޫކޮށްލި ނޭވާތަކާއެކު ހަމަޖެހިލަން ޒޯހާ މަސައްކަތްކުރިއެވެ.\nއަފްލާކްއާއި ދުރަށް ޖެހިލަން ޒޯހާ ގެނައި ހަރަކާތާއެކު ޖެހިލުންވުން އަފްލާކްގެ ފަރާތުން ފެނުނެވެ. އަނެއްކާވެސް ޒޯހާ އަރިއަޅާފާނެތީ އެނުތަނަވަސްކަން އަފްލާކްގެ ދެލޮލުން ފެނެއެވެ. އަފްލާކްއަށް ބަލާލި ޒޯހާގެ ހިތުގައި ރިއްސާލިއެވެ. އެދެލޮލުން އޭނައަށް ފެނުނު ޝުޢޫރުތަކުން ހިތް ގެނބުނުކަހަލަ އިހުސާސެއް ކުރެވުނެވެ. ހުރިހާ ހިތާމަޔަކާއި އުދާހެއް އޮއްބާލަން އަފްލާކް އެދަނީ މަސައްކަތްކުރަމުންނެވެ. އޭގެ ސަބަބުން ހުރިހާކަމެއް ބަރުދާސްތުކުރަން ދަތިވާ ހިސާބަށް ގޮސްފައިވާކަން ވެސް ޒޯހާއަށް ފާހަގަކުރެވުނެވެ. އޭނަ އިތުރަށް ދެރަވީ އެހެން ވެއެވެ. އަފްލާކްގެ އުދާސްތަކަށް ނިމުން ގެނެސްދިނުމުގައި އޭނަ ނުކުޅެދިފައިވާތީއެވެ. އެވަގުތު އަފްލާކްގެ އަތުގައި ޒޯހާއަށް ހިފަހައްޓާލެވުނެވެ. އަދި ފަނޑުހިނިތުންވުމެއް ދޭން މަސައްކަތްކުރިއެވެ. އެހެނަސް ޒޯހާގެ ހިތުގެ އުދާސްތައް އެކަމަށް ފުރިހަމަ އެއްބާރުލުމެއް ނުދިނެވެ.\n''މިހާރު ރަގަޅޭ...'' ޒޯހާ ބުނެލިއެވެ. ދެންވެސް ކަންބޮޑުވުން އަފްލާކްގެ ފަރާތުން ފެނުނެވެ. އޭނަ ޒޯހާގެ ގައިން ދޫކޮށްލީ ކުރިމަތިވެދާނެ އިތުރުކަމަކަށް ހުޝިޔާރުވެގެން ހުރެއެވެ. ނޭގިނަމަވެސް އެއިން ކޮންމެ ކަމަކުން އަފްލާކްގެ ހިތުގައި ޒޯހާއަށް ޓަކައިވާ މަތިވެރި ލޯބި ބަޔާންކޮށްދެމުން ދިޔައެވެ. އެކަންތައް އިހުސާސް ކުރެވުނު ޒޯހާގެ ލޮލުން ކަރުނަތައް ނީރާލިއެވެ. މިއަނިޔާވެރި ދުނިޔޭގައި އޭނައާއި އަފްލާކްއަށް ހަމަޖެހުމެއް ލިބެން ހަމަ ނެތީ ހެއްޔެވެ؟ އާބާއްޖަވެރި ހަޔާތަކަށް ދެކެމުން އައި ހުވަފެންތަކުގައި ކުލަޖެހުމުގެ ފުރުސަތު ލިބެން ނެތީ ހެއްޔެވެ؟\nތަޤުދީރުގެ ނިޔާތަކާ މެދު ޒޯހާގެ ހިތުގައި ވަނީ ހުސް ޝަކުވާތަކެވެ.\nއެކަނިމާއެކަނި ޖޯލީގައި އޮށޯވެލައިގެން އޮތް މާރިޔާގެ ނަޒަރު ހުއްޓިފައިވަނީ ބަނބުކެޔޮ ގަހުގައި ހޭލަމޭލަވަމުން އައި ކަނދުވަލުދޫނިތަކެވެ. އެސޮރުމެން މިނިވަންކަމުގެ ރާހަތުގެ ތެރޭގައި އުދުހެމުން އުފާކުރަމުން ދިޔަ މަންޒަރު ފެނި މާރިޔާގެ ހިތުގައި ހަސަދަވެރިކަން އުފެދުނެވެ. އެފަދަ މިނިވަންކަމެއް އޭނައާއި އަފްލާކްއަށް ވެސް ލިބިފައިވިނަމަ ކިހާ ރަގަޅު ހެއްޔޭ މަރިޔާގެ ހިތަށް އަރަމުން ދިޔައެވެ. ރަމީޒުގެ ނުފޫޒުން އެދަމައިންނަށް ސަލާމަތެއް ލިބިފައިވިނަމައޭ ވެސް ހިތަށް އަރަމުން ދިޔައެވެ.\nރަމީޒުގެ ނުބައިކަމުން އިތުރު ޢާއިލާއެއް ބަރުބާދުވެގެންދާ ތަން ދެކެން ހިމޭނުން ހުންނަން މާރިޔާ ބޭނުމެއް ނުވިއެވެ. މިއަދު މޫނިސާ އަނބުރައިގަތް ޚަބަރާއި، އެޢާއިލާ ބަދުނާމުވެފައިވާ މިންވަރާއި، އުފަލަމުން ދާ ހިތާމަތައް ފެނި މާރިޔާ ވަނީ ގޮތްހުސްވެފައެވެ. އަފްލާކްގެ އުދާސްތައް ފެނިވެސް މާރިޔާ ހުންނަނީ ފިކުރުބޮޑުވެފައެވެ.\nފުންވިސްނުމެއްގެ ތެރެއަށް މާރިޔާ ގެއްލުނެވެ. އަމިއްލަ ޒަމީރާއި އެތައް މަޝްވަރާއެއް ކުރުމަށްފަހު މާރިޔާ ނިންމީ ރަމީޒުއާ ބައްދަލުކުރަން ދާށެވެ. ރަމީޒުގެ ފައިބުޑަށް ވެއްޓި އާދޭސްކޮށްގެން ވިޔަސް އަފްލާކްގެ މިނިވަންކަމާއި އުފަލަށް އެދި ސަލާންޖަހަން އޭނަ ބޭނުމެވެ. ޒޯހާގެ ޢާއިލާއަށް ކުރިމަތިކުރަވަމުން ދިޔަ ފިއްތުންތަކާއި ދުއްތުރާތަކަށް ނިމުންގެނެސްދިނުމަށް އެދި އާދޭސް ކުރަން ވެސް މެއެވެ. އައްޔޫބުގެ ބޮލުގައި އެޅިފައިވި ދޮގު ތުހުމަތުތަކުން މިންޖުކޮށްދިނުމަށް އެދި އާދޭސްކުރަން ވެސް މެއެވެ. އެކަމަށް ކޮންމެ ފަދަ ޤުރުބާނީއެއް ވާން ވިޔަސް މާރިޔާއަށް ވަރިހަމައެވެ.\nހޮސްޕިޓަލާއި ކައިރީގައި އޮންނަ ގޮނޑުދޮށް ކައިރީގައި ހުރި ހިލަ ގޮނޑިއެއްގައި ޒޯހާ އިށީންދެލައިގެން އިނެވެ. އޭރު އެހިސާބުގަނޑުގައި ހުންނަ ފިހާރަޔަކުން ފެންފުޅިއެއް ގަނެގެން އަންނަ އަފްލާކްއަށް ޒޯހާގެ ނަޒަރު ހުއްޓިފައިވިއެވެ.\nއަފްލާކް އައިސް ޒޯހާގެ އަތަށް ފެންފުޅި ދިއްކޮށްލިއެވެ. އަދި ޒޯހާގެ ގާތުގައި އިށީނެވެ.\nއަތުގައި އޮތް ފެންފުޅިން ޒޯހާ ކޯވަރެއް ބޯލިއެވެ. ފެނުގައިވި ފިނިކަމުގެ އަސަރު އަރުތެރެއަށާއި ޖިސްމަށް ފެތުރިގެން ދިއުމާއެކު ހަމަޖެހުން ގެނެސްދިނެވެ. އިތުރު ކޯވަރެއް ވެސް ޒޯހާ ބޯލިއެވެ.\nއޭރު އަފްލާކްގެ ނަޒަރު ހުއްޓިފައިވަނީ ގަސްކަރައިގެ ތެރޭން ފުރޭނިގެން ގޮސް ފެންނަން އޮތް މޫދަށެވެ. ކަނޑުން އަންނަ ފިނި ރޯޅިތަކުން ފަޒާގައި ހަރުލާފައި ވަނީ އަރާމުކުރުވަނިވި ފިނިކަމެކެވެ. ރާޅުތަކުގެ ލުއިލުއި އަޑު ވެސް އިރުއިރުކޮޅާ އިވެމުން ދިޔައެވެ.\n''އައެމް ސޮރީ...'' ހިމޭންކަމުގެ ސުކޫތަކަށް ފަހު އަފްލާކް ބުންޏެވެ. އޭނައަށް ޒޯހާއާއި ހަތަރުކަޅި ހަމަކުރަން އުނދަގޫވެފައިވާ މިންވަރު އަމަލުތަކުން ބަޔާންކޮށްދެއެވެ.\n''މަޢާފަށް އެދޭވަރުގެ ކަމެއް ނުވޭ... ވެދިޔަ އެއްވެސް ކަމެއްގައި އަހަރެން އަދި މަންމަ ވެސް އަފްލާކް ކުށްވެރިއެއް ނުކުރޭ، ސޯ ޕްލީޒް، ސްޓޮޕް ބްލޭމިންގް ޔޯރ ސެލްފް... ބޮޑުދައިތަގެ ވާހަކަތަކާ މެދު ނުވިސްނާ...'' އަފްލާކްގެ އަތުގައި ޒޯހާ ހިފާލިއެވެ. ދެންވެސް އަފްލާކް ބަލާނުލިއެވެ. އެދެލޮލުގައި ވަނީ ރިހުމެވެ.\n''ބައްޕަ އެހެން ކަންތައް އެކުރަނީ އަހަރެން ޒޯހާއާއި ވަކިނުވާނަންކަމަށް ބުނުމުން... ބޮޑުދައިތަ ބުނީ ދޮގު ވާހަކަތަކެއް ނޫން... ދިސް އިޒް ހެޕެނިންގް ބިކޯޒް އޮފް މީ...'' އަފްލާކް ބުންޏެވެ. އަހަރެން ޒޯހާގެ ދިރިއުޅުމަށް އައި ފަހުން އަބަދުވެސް ކުރިމަތިލާން ޖެހިފައިވަނީ ހިތާމަތަކާ، އަހަރެންގެ ފަރާތުން ޒޯހާއަށް އުފަލެއް ނުލިބޭ...''\n''އަފްލާކް، އަހަންނަށް ބަލާބަލަ...'' ޒޯހާގެ އަޑުގައި ވަނީ އާދޭހެވެ. ''ޕްލީޒް...''\nފުންނޭވާއެއް ދޫކޮށްލަމުން އަފްލާކް ޒޯހާއަށް ބަލާލިއެވެ. އެވަގުތު ޒޯހާގެ ލޮލުގައިވި ކަރުނަތައް ފެނި އަފްލާކްގެ ހިތުގައި ރިއްސާލިއެވެ.\n''ދެން ތިހެން ދުވަހަވެސް ބުނެގެން ނުވާނެ!... މިހެން ކަންތައް މިވަނީ އަފްލާކްގެ ސަބަބުންނެއް ނޫން... މީގެ ފަހުން އަމިއްލަ ނަފުސު ކުށްވެރިކޮށްގެން ނުވާނެ، ރަމީޒު ބޭނުންވާ ގޮތަކީ ވެސް އެއީ...'' އަފްލާކްއަށް ވިސްނައިދޭން ޒޯހާ މަސައްކަތްކުރިއެވެ. އަފްލާކްގެ ހިތާމަތަކަށް ލުޔެއް ހޯދައިދޭން ވެސް މެއެވެ. އެހިތުގައިވާ ޒަހަމްތަކުގެ ޝިފާއަކަށް ވާން ވެސް މެއެވެ.\n''އަހަރެން އަފްލާކްއަށް އިތުބާރުކުރަން، މާތްﷲގެ އިރާދަފުޅާއެކު ބައްޕަގެ ކުށެއް ނެތްކަން ސާބިތުވާނެ... އަދި ބައްޕަ މިނިވަންވެސް ވާނެ، ނުބައި މީހުނަށް އަބަދު ކާމިޔާބެއް ނުލިބޭނެ، އަބަދުވެސް ހައްޤަށް ނަސްރު ލިބޭނީ...'' ޒޯހާ ބުންޏެވެ.\nޒޯހާގެ ވާހަތަކުން އަފްލާކްގެ ހިތަށް ކުޑަ ނަމަވެސް ތަސައްލީއެއް ލިބުނެވެ. ހަމަޖެހުމުގެ ނޭވާއެއް ވެސް ދޫކޮށްލެވުނެވެ.\nރޭގަނޑުގެ ވަގުތެވެ. ރެސްޓޯރެންޓްގެ މޭޒުދޮށުގައި ރަމީޒުއާއި ފަހީމް މަޝްވަރާކުރަމުން ދިޔައީ އެމީހުންގެ ރޭވުމުގެ އިތުރު މަރުހަލާތައް ކާމިޔާބުކުރާނެ ގޮތަކާ މެދުގައެވެ. ހުރިހާ ދިމާއަކުން ވެސް އެމީހުންގެ މަޅިފަތިތަކުގައި އަފްލާކް ހައްޔަރުކުރަން އެމީހުން ނުހަނު ބޭނުމެވެ.\n''ކޯޓުން ވެސް ކުރިއެރުން ލިބޭނީ އަހަރުމެންނަށް... ކޯޓުގައި ތިބޭނީ ހުސް އަހަރެން ދަންނަ މީހުން، ކަމަކު އެދެފިއްޔާ ނޫނެކޭ ބުނަން އެކަކަށް ވެސް ނުކެރޭނެ... އެހެންނޫނީ އެމީހުންގެ ސިއްރުތައް ބޭޒާރުކޮށްލާނެކަމުގެ ބިރު އޮންނާނެ ވިއްޔާ...'' ހިނިގަނޑެއް ޖަހާލަމުން ފަހީމް ބުންޏެވެ. ރަމީޒު ވެސް ހިނިތުންވެލިއެވެ. އޭނަގެ މޫނުމަތިން ހަމަޖެހުން ފެނެއެވެ.\n''މާދަން ރަމީޒު ވާނެ އެއަންހެނާއާއި ބައްދަލުކުރަން... އޭނަގެ ބައްޕަ ޖަލުން މިނިވަން ކުރަން ބޭނުންވާނަމަ އަފްލާކްއާއި ދުރުވާން ބުނޭ، އަދި އަފްލާކް ނުފެންނަ ހިސާބަކަށް ދާން އެމީހުނަށް ފައިސާ ދީ، ބޮޑު އަަދަދެއް ދިނީމަ ތިބޭނެ ދުނިޔެއިން މޮޔަވެފަ!...'' އަތުގައި އޮތް ކޯކުތަށިން ކޯވަރެއް ބޯލަމުން ފަހީމް ބުނެލިއެވެ. އެއާއެކު ރަމީޒު އެއްބަސް ވިއެވެ.\n''ފައިސާ ހުރުމުން ނުވާނީ ކޮންކަމެއް، އައްޔޫބު އެންމެ އިތުބާރުކުރި މީހާވެސް އެންމެ ފަހު ވަގުތު ފައިސާގެ ދަހިވެތިކަމުގައި އޭނައަށް ދިނީ ލަނޑު...'' ރަމީޒު ބުނެލިއެވެ.\n''އަހާނ، މިއޮއް އައީނު މިކަން ކާމިޔާބުކޮށް ދިނުމުގައި އަހަރުމެންނަށް އެހީވެދިން މީހާ...'' ރަމީޒު ގޮނޑިން ތެދުވެލަމުން ސަލާމަތް އަތްދިއްކޮށްލިއެވެ. އެވަގުތު މޭޒު ކައިރިއަށް އައިސް ހުއްޓުނު މެދު އުމުރުގެ މީހާއަށް ފަހީމް ބަލާލީ ޝައުޤުވެރިކަމާއެކު އެވެ.\nވާފިރު އައިސް ރަމީޒުގެ އަތުގައި ހިފާ ސަލާންކޮށްލިއެވެ. އަދި ފަހީމްއަށް ވެސް ސަލާމަށް އަތްދިއްކޮށްލިއެވެ.


Faranseysi riyaasee inthihaabaai muslimun: Macorn dhevana dhauru kashavaru koffi - vNews.mv\nފަރަންސޭސި ރައީސް އިމެނުއެލް މެކޯން: ވޭތުވެދިޔަ 20 އަހަރުތެރޭ ދެވަނަ ދައުރު ކާމިޔާބު ކުރެއްވި ފުރަތަމަ ރައީސް\nފަރަންސޭސި ރިޔާސީ އިންތިޚާބާއި މުސްލިމުން: މެކޯން ދެވަނަ ދައުރު ކަށަވަރުކޮށްފި\nސައިފް އަޒްހަރު 25 April 2022, 00:10\nފަރަންސޭސި ރިޔާސީ އިންތިޚާބުގެ ދެވަނަ ބުރުގައި އެގައުމުގެ ރައްޔިތުން ވޯޓްލައިފިއެވެ.\nރިޔާސީ އިންތިޚާބުގެ ދެވަނަ ބުރުގައި ވާދަކުރައްވާފައިވަނީ ފަރަންސޭސި މިހާރުގެ ރައީސް، އުމުރުފުޅުން 44 އަހަރުގެ އިމެނުއެލް މެކޯންއާއި، ދުރު-ކަނާތުފިޔައިގެ ނޭޝަނަލް ރެލީ ޕާޓީގެ ލީޑަރ، އުމުރުފުޅުން 53 އަހަރުގެ މާރިން ލެޕެންއެވެ.\nރަސްމީ ނަތީޖާ ވަގުތުން ހާމަ ނުކުރި ނަމަވެސް، ވޯޓްލައި ނިމުމާއެކު އިންތިޚާބު ވަގުތީ ނަތީޖާތައް މީޑިއާއިން މިހާރުވަނީ ހާމަކުރަން ފަށަފައެވެ.\nވަގުތީ ނަތީޖާ ދައްކާގޮތުން، 58 އިންސައްތަ ވޯޓާއެކު އިންތިޚާބު ކާމިޔާބު ކުރެއްވީ މިހާރުވެސް ރައީސް އިމެނުއެލް މެކޯންއެވެ. އިދިކޮޅު ލީޑަރު މާރިން ލެޕެންއަށް ލިބިވަޑައިގެންނެވީ 42 އިންސައްތަ ވޯޓެވެ.\nމިނަތީޖާއާއެކު ދުނިޔޭގެ ބައެއް ލީޑަރުން މެކޯންއަށް މަރްހަބާ ވިދާޅުވާން ފަށްޓަވާފައި ވެއެވެ.\nދެވަނަ ބުރުގެ ވޯޓުގެ ކުރިން ނެގުނު ހުރިހާ ޚިޔާލު ހޯދުމުގެ ވޯޓުތަކުގެ ތަފާތުބޮޑު ނަތީޖާތަކުން ދައްކާފައިވަނީ، މިހާރުގެ ރައީސް މެކޯން އިންތިޚާބު ކާމިޔާބު ކުރައްވާނެ ކަމަށެވެ.\nރިޔާސީ އިންތިޚާބުގެ ފުރަތަމަ ބުރުން ރައީސް އިމެނުއެލް މެކޯންއަށް ލިބިވަޑައިގެންނެވި ވޯޓު މަދުވީ ރައީސް މެކޯންގެ ސަރުކާރުގެ ބައެއް ސިޔާސަތުތަކާ މެދު ރައްޔިތުން ރުޅިއައިސް، ހިތްމަނުޖެހިފައި ތިބުމުންނެވެ.\nއަނެއްކޮޅުން، ދުރު-ކަނާތުފިޔައިގެ ލީޑަރ މާރިން ލެޕެންއަކީ ފަރަންސޭސިވިލާތް ޔޫރަޕްގެ އިއްތިހާދުގައި އޮތުމަށް ދެކޮޅު ހައްދަވާ ބޭފުޅެކެވެ. ފަރަންސޭސިވިލާތް އީޔޫއިން ބޭރުކޮށް ފަރަންސޭސިވިލާތުގެ ރައްޔިތުން "މިނިވަން ކުރުމަށް" މަސައްކަތް ކުރައްވާ ލީޑަރެކެވެ. މިއީ، ފަރަންސޭސި ގިނަ ރައްޔިތުން ބޭނުންވާ ކަމެއް ނޫނެވެ.\nއަނެއްކޮޅުން، މާރީން ލެޕެންއަކީ މުސްލިމުންނާ ވަރަށް ދެކޮޅު ބޭފުޅެކެވެ. އޭނާއަކީ، ފަރަންސޭސި އާންމު ތަންތަނުގައި މުސްލިމު އަންހެނުން ބުރުގާ އަޅައިގެން އުޅުމާ ވަރަށް ދެކޮޅު ބޭފުޅެކެވެ. އެކަން މަނާކުރުމަށް އޭނާގެ ޕާޓީން ކެމްޕެއިން ކުރަމުން ގެންދިޔައެވެ. މިއީ މެކޯން ވަރަށް ބޮޑަށް ދެކޮޅު ހައްދަވަމުން ގެންދެވި ކަމެކެވެ.\nއެހެން ގައުމުތަކުން ފަރަންސޭސިވިލާތަށް މީހުން ހިޖުރަކުރުމަކީވެސް ލެޕެން ވަރަށް ދެކޮޅު ކަމެކެވެ.\nފަރަންސޭސި ރައީސް އިމެނުއެލް މެކޯން (ވ) އަދި އިދިކޮޅު ލީޑަރު މާރިން ލެޕެން:\nފަރަންސޭސިވިލާތަކީ ހުޅަނގުގެ ގައުމުތަކުގެ ތެރެއިން އެންމެ ގިނައިން މުސްލިމުން ދިރިއުޅޭ ގައުމެވެ. އެގައުމުގެ މުޅި އާބާދީގައި ދެވަނައަށް އެންމެ ގިނައީވެސް މުސްލިމުންނެވެ. އެއީ، ހިޖުރަވެރިންގެ ސަބަބުންނެވެ.\nއެހެން ނަމަވެސް، މުސްލިމުންނާމެދު މާރިން ލެޕެންއާއި، އޭނާގެ ޕާޓީން ގެންގުޅުނު ހަރުކަށި ސިޔާސަތުތައް ދޫކޮށް، ރިޔާސީ އިންތިޚާބާ ދިމާކޮށް ބަސްމަގު ބަދަލުކޮށްފައި ވެއެވެ. އެހެން ނަމަވެސް، ރިޔާސީ އިންތިޚާބުގެ ފުރަތަމަ ބުރުން އަދި ޚިޔާލު ހޯދުމުގެ ވޯޓުތަކުންވެސް މާރިންއަށް މާބޮޑު ތަފާތުތަކެއް ނުދެއްކުނެވެ.\nމާރިން ލެޕެންގެ ކެމްޕެއިންގައި މައިގަނޑުގޮތެއްގައި އަމާޒުކުރެއްވި މައްސަލައަކީ ފަރަންސޭސިވިލާގައި ދިރިއުޅުމުގެ އަގުތައް ބޮޑުވަމުންދާ މައްސަލައެވެ. ރައީސް މެކޯންގެ ބައެއް ސިޔާސަތަކެވެ.\nފަރަންސޭސި ރައީސް އިމެނުއެލް މެކޯން ވަނީ، ފަރަންސޭސި ރިޔާސަތަށް ލެޕެން އިންތިޚާބު ކޮށްފިނަމަ ފަރަންސޭސިވިލާތުގައި "ދާޚިލީ ހަނގުރާމައެއް" ފެށިގެން ހިނގައިދާނެކަމުގެ އިންޒާރު ދެއްވާފައެވެ.\nފަރަންސޭސި ތާރީޚްގައިވެސް އެގައުމުގެ ރައީސްކަން ކުރައްވާ އެންމެ ޒުވާން ލީޑަރުގެގޮތުން އިމެނުއެލް މެކޯން ރިޔާސީ އިންތިޚާބު ކާމިޔާބު ކުރެއްވީވެސް 2017 ވަނަ އަހަރު މާރިން ލެޕެންއާ ވާދަކުރައްވައެވެ. އެފަހަރުވެސް ރިޔާސީ އިންތިޚާބު ނިމުނީ ދެވަނަ ބުރަކަށް ގޮސްގެންނެވެ.\nއިމެނުއެލް މެކޯން މިފަހަރުގެ ރިޔާސީ އިންތިޚާބު ކާމިޔާބު ކުރެއްވުން ވެގެންދާނީ، ވޭތުވެދިޔަ 20 އަހަރުގެ ތެރޭގައި ފަރަންސޭސި ރައީސްކަން ދެވަނަ ދައުރަކަށް ކާމިޔާބު ކުރެއްވި ފުރަތަމަ ރައީސަށެވެ.


Chili Ge Fathuruveriyaa Raajje Ais Dhiya Than Than Monitor Kuranee | Hathaavees\nޗިލީގެ ފަތުރުވެރިޔާ ރާއްޖެ އައިސް ދިޔަ ތަންތަން މޮނީޓާކުރަނީ\nރާއްޖެވެސް ހިމެނޭ ގޮތަށް އޭޝިއާގެ ގިނަ ގައުމުތަކަކަށް ދަތުރުކޮށް އެނބުރި ޗިލީއަށް ދިޔަ މީހަކު ކޮވިޑް-19 އަށް ޕޮޒިޓިވް ވުމުން އެމީހާ ރާއްޖޭގައި ދިޔަ ތަންތަން ބަލާ މޮނީޓާ ކުރަމުން ގެންދާ ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ)އިން ބުނެފިއެވެ.\nއެޗްޕީއޭ އިން މިރޭ ނެރުނު ބަޔާނެއްގައި ބުނީ ޗިލީގެ ފަތުރުވެރިޔާ ރާއްޖެ އައިސްފައިވާކަން ޔަގީން ކުރެވިފައިވާ ކަމަށެވެ. އަދި އެމީހާ އަކީ ކާކު ކަމާއި އެމީހާއާ ގުޅޭ މައުލޫމާތުތަކާއި ރާއްޖޭގައި އެމީހާ އުޅުނު ތަންތަން ބަލާ މޮނީޓާ ކުރަމުން ގެންދާ ކަމަށް އެޗްޕީއޭއިން ބުންޏެވެ.\nއެޗްޕީއޭއިން ބުނީ އެމީހާ ދިޔަ ތަންތަނުގައި ބަލީގެ އަލާމާތް ހުރި މީހުން އުޅޭކަން ބަލާ މޮނީޓާ ކުރަމުން ގެންދާ ކަމަށެވެ. އަދި ބުނީ ކޮވިޑް-19 އަށް ރައްކާތެރިވުމުގެ ގޮތުން ރާއްޖޭގެ ހުރިހާ ބައިނަލްއަގުވާމީ ވައިގެ އަދި ކަނޑުގެ ބަނދަރުތަކެއްގައި މިދިޔަ ޖެނުއަރީ މަހުން ފެށިގެން ރާއްޖެއަށް ދަތުރުކޮށްފައި އަންނަ ފަރާތްތައް ސްކްރީން ކުރަމުން ގެންދާ ކަމަށެވެ.\nޗިލީގެ އިންސްޓިޓިއުޓް އޮފް ޕަބްލިކް ހެލްތާ ހަވާލާދީ، ޗައިނާގެ ޝިންހުއާ ނޫސްއެޖެންސީ އިން ބުނެފައި ވަނީ އެއީ ޗިލީގައި ވައިރަހަށް ޕޮޒިޓިވްވި ފުރަތަމަ މީހާ ކަމަށެވެ. 33 އަހަރުގެ އެ ފިރިހެން މީހާއަކީ ޗިލީގެ ޓަލްކާ ސިޓީގައި ހުރި މީހެއް ކަމަށާއި އޭނާ ޗިލީއަށް ގޮސްފައި ވަނީ އޭޝިއާގެ ބައެއް ގައުމުތަކަށް ދަތުރު ކުރުމަށް ފަހު ޔޫރަޕް މަގުން ކަމަށް ވެސް ޗިލީގެ ހެލްތު މިނިސްޓްރީއާ ހަވާލާދީ އެގައުމުގެ ނޫސްތަކުގައި ބުނެފައިވެއެވެ.\nއެމީހާ ވަނީ މަހެއްހާ ދުވަހުގެ ތެރޭގައި ސިންގަޕޫރާއި މެލޭޝިއާ އިންޑޮނޭޝިއާ، ރާއްޖެ އަދި ސްޕެއިނަށް ދަތުރުކޮށްފައެވެ. އެމީހާ ޗިލީއަށް ދިޔައީ މިދިޔަ މަހުގެ 25ގައެވެ. އަދި ކޮވިޑް-19ގެ އަލާމާތްތައް ފެންނަން ފެށީ މިމަހުގެ އެކެއްގައެވެ.\nPrevious އިޓަލީން އައި މީހާ ކޮވިޑް-19 އަށް ނެގެޓިވް، އަލާމަތްތައް ހުރި އިތުރު މީހަކު ކަރަންޓީން ކޮށްފި\nNext ކޮރޯނާއަށް ޝައްކު ކުރެވިގެން ތިނަދޫގައި ހުރި ފަތުރުވެރިއަކު ކަރަންޓީންކޮށްފި


Mashroou thakugai lasthakeh ulhey kamah bununan: Nasheed\nރައްޔިތުން މަޖިލީހުގެ ރައީސް، ރައީސް މުހައްމަދު ނަޝީދުގެ ދާއިރާގެ ރައްޔިތުންނާއި ބައްދަލު ކުރައްވައި ދެއްކެވި ވާހަކަފުޅު އެމަނިކުފާނު މާނަ ކޮށްދެއްވައިފި އެވެ.\nމި މަހުގެ 13ވަނަ ދުވަހުގެ ރޭ ނަޝީދުގެ ދާއިރާ ރައްޔިތުންނާއި ބައްދަލު ކުރައްވާ އެމަނިކުފާނު ވިދާޅުވީ ސަރުކާރުގެ ތެރޭގައި ކޮންމެވެސް ވަރަކަށް ''ޓައިމްލެގެއް'' ނުވަތަ ލަސްކަމެއް އުޅޭ ކަމަށް ހީފުޅުވެވަޑައިގެންފައިވާ ކަމަށެވެ.\nމިދިޔަ ހަފްތާގައި ރައީސް ނަޝީދުގެ ދާއިރާކަމަށްވާ މައްޗަންގޮޅި މެދު ދާއިރާގެ ރައްޔިތުންނާއި ބައްދަލު ކުރައްވައި ރައީސް ނަޝިދުވަނީ ސަރުކާރުގެ ތެރޭގައި ލަސްކަމެއް އުޅޭކަމަށް ވިދާޅުވެފަ އެވެ. އެގޮތުން ލަސްކަން އުޅެނީ ކޮން ދާއިރާތަކެއްގައި ކަމަށްވެސް އެމަނިކުފާނުވަނީ ވިދާޅުވެފައެވެ.\nއެމަނިކުފާނުގެ އެވާހަކަތައް އޮޅޭ ގޮތައް ބައެއް ފަރާތްތަކުން ވާހަކަދައްކަވަމުން ގެންދާތީ މިއަދު ކުރެއްވި ޓުވީޓެއްގައި ވިދާޅުވީ، ސަރުކާރުގެ މަސައްކަތްތަކާއި ގުޅޭ ގޮތުން އެމަނިކުފާނު ދެންނެވީ ބައެއް އިދާރީ ހިންގުމުގައި ލަސްތަކެއް އުޅޭ ކަމުގެ ވާހަކަ ކަމަށެވެ. މަޝްރޫއުތައް ލަސް ކަމަށް ދެކިވަޑައި ނުގަންނަވާ ކަމަށް ރައީސް ނަޝީދު ވިދާޅުވިއެވެ.\nނަޝީދު މިފަދައިން ވާހަކަފުޅު ދެއްކެވުމުން ބައެއް ފަރާތްތަކުން ރައީސް ނަޝީދާއި ރައީސް ސޯލިހާއި ދެމެދު މައްސަލައެއް ޖެހިގެން އުޅޭ ކަމަށްބުނެ ވާހަކަތަކެއް ދެެއްކިއެވެ. ނަމަވެސް ރައީސް ސޯލިހު ވިދާޅުވީ އެދެބޭފުޅުންގެ ދެމެދުގައި އެއްވެސް މައްސަލައެއް ނުޖެހޭ ކަމަށެވެ.\nބައެއްމީހުން ހަމައިން ނެއްޓެގަޑިގައި ދައްކާވާހަ ހަމާއިގައި ތިބޭމިހުން ޤަބޫލު ކުރާކަށް ނުވާނެ!


World Bank in Raajje ah raahjeah 10 million dollar ge ehee eh\nވާލްޑް ބޭންކުން ރާއްޖެއަށް 10 މިލިއަން ޑޮލަރުގެ އެހީއެއް\nރައީސް އިބްރާހީމް މުހައްމަދު ސޯލިހް، ރާއްޖެއަށް މީގެ ކުރިން ޒިޔާރަތްކުރެއްވި ވޯލްޑް ބޭންކުގެ ވަފުދަކާ ބައްދަލުކުރައްވަނީ -- ފައިލް ފޮޓޯ: ރައީސް އޮފީސް\nކޮވިޑް-19 އާ ގުޅިގެން ރާއްޖޭގެ އިގުތިސޯދަށް ކުރަމުންދާ ނޭދެވޭ އަސަރުތައް ކުޑަކުރުމަށްޓަކައި، ވާލްޑް ބޭންކުން ރާއްޖެއަށް 10 މިލިއަން އެމެރިކާ ޑޮލަރުގެ އެހީއެއް ދީފައިވާކަމަށް ރައީސް އިބްރާހިމް މުހައްމަދު ސޯލިހު މިއަދު ހާމަކުރައްވައިފަ އެވެ.\nމިއަދު ރައީސް ބޭއްވެވި ނޫސްވެރިންގެ ބައްދަލުވުމުގައި ވިދާޅުވި ގޮތުގައި، ރާއްޖެއަށް ކުރިމަތިވަމުންދާ މާލީ ދަތިކަމުން އަރައިގަތުމަށް ރަހުމަތްތެރި ގައުމުތަކާއި ޖަމިއްޔާތަކާ މަޝްވަރާތައް ކުރެވެމުންދާ ކަމަށެވެ.\nއެގޮތުން، ވާލްޑް ބޭންކުން ރާއްޖޭގެ ކޮވިޑް-19 ފަންޑަށް 10 މިލިއަން އެމެރިކާ ޑޮލަރުގެ އެހީއެއް ދީފައިވާ ކަމަށް ރައީސް ވިދާޅުވި އެވެ. އޭގެ އިތުރުން، އޭޑީބީ އާއި އޮޕެކް ފަދަ އިތުރު މާލީ އިދާރާތަކުން އެހީ ހޯދުމުގެ މަސައްކަތްވެސް ކުރެވެމުންދާ ކަމަށެވެ.\n"އަޅުގަނޑުގެ ވިސްނުމަކީ މުސާރަތައް ކުޑަކޮށް، މީހުން ވަޒީފާއިން ވަކި ކުރުމެއް ނޫން. މިހާރު ސަރުކާރުގެ ވިސްނުމަކީވެސް އަދި ސިޔާސަތަކީވެސް ލިބެންހުރި ތަނަކުން ލޯނު ނަގައިގެން، އިކޮނޮމީއަށް ޕަމްޕުކުރުން،" ރައީސް ވިދާޅުވި އެވެ.\nއޭގެ އިތުރުން ރާއްޖޭން ލޯނު ނަގާފައިވާ ގައުމުތަކާއެކު އެ ލޯނުތަކަށް ލުއިތަކެއް ހޯދުމުގެ މަސައްކަތްވެސް ސަރުކާރުން ކުރަމުންދާކަމަށްވެސް ރައީސް ވިދާޅުވި އެވެ. އެގޮތުން، ރާއްޖޭން އެންމެ ބޮޑެތި ލޯނުތައް ނަގާފައިވާ ޗައިނާއާ މަޝްވަރާކުރަން ބޭނުންވާތީ އެކަމަށް އެދި ސިޓީފުޅެއް ފޮނުވާފައިވާކަމަށާއި، ނަމަވެސް، އެ ސިޓީއަށް އަދި ޖަވާބެއް ލިބިފައިނުވާކަމަށް އެމަނިކުފާނު ވިދާޅުވި އެވެ.\nރައީސް ވިދާޅުވި ގޮތުގައި، މިހާރު ކޮވިޑް ބަލި ފެތުރުން ކޮންޓްރޯލްވެފައިވާ ޖަރުމަނާއި ޗައިނާ ފަދަ ގައުމުތަކުން ތިން މަސް ދުވަސް ފަހަށް ބުކިން ހެދުމަށް އެދެމުންދާ ކަމަށެވެ. އެހެންކަމުން، ކުރިއަށް އޮތް މަހެއްހާ ދުވަހުގެ ތެރޭގައި ޗައިނާ ފަދަ ބައެއް މާކެޓުތަކަށް ރާއްޖެ ހުޅުވާލެވޭނެކަމަށް އުއްމީދުކުރައްވާކަމަށެވެ.\nރައީސް އިބްރާހިމް މުހައްމަދު ސޯލިހު އިގްތިސޯދު ވޯލްޑް ބޭންކް + ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް\nކުރެވޭނެކަން ފެނިއްޖެ، ދެން ފަހަތަށް ނުދެވޭނެ!


Mourinho ge misraabu alun Real aa dhimaalah | Mihaaru\nމެންޗެސްޓާ ޔުނައިޓެޑްގެ ކޯޗު މޮރީނިއޯ.-- ފޮޓޯ: އޭއެފްޕީ\nމޮރީނިއޯގެ މިސްރާބު އަލުން ރެއާލާ ދިމާލަށް\n11 ޖެނުއަރީ 2019 - 12:096comments\nމެޑްރިޑް (ޖެނުއަރީ 11) - މިިދިޔަ މަހު މެންޗެސްޓާ ޔުނައިޓެޑްގެ ކޯޗުކަމުން ވަކިކުރި ހޯސޭ މޮރީނިއޯ އަމާޒު ހިފާފައިހުރީ އަލުން ރެއާލް މެޑްރިޑް ކޯޗުކަމަށް އަންނަން ކަމަށް އިނގިރޭސި މީޑިއާއެއް ކަމަށްވާ ބީޓީ ސްޕޯޓްސް އިން ރިޕޯޓްކޮށްފި އެވެ.\nދެ އަހަރާއި ބަޔަށް ފަހު ޔުނައިޓެޑްގެ ކޯޗުކަމުން މިދިޔަ މަހު މޮރީނިއޯ ވަކިކުރީ އެ ޓީމުގެ ނަތީޖާތައް ވަރަށް ބޮޑަށް ދަށްވެ، ޓީމުގެ ކުޅުންތެރިންނާއި މެނޭޖްމެންޓުގެ ބައެއް މީހުންނާ އޭނާއާ ދެބަސްވުމަކަށް ގޮސްފައިވަނިކޮށެވެ. ދާދި ފަހުން ބެންފީކާއާ އަލުން ހަވާލުވާން ލިބުނު ފުރުސަތަށް މޮރީނިއޯ ވަނީ ފުރަގަސްދީފަ އެވެ. ކޯޗިން ކެރިއަރު ފެށި ބެންފީކާގެ ފުރުސަތަށް މޮރީނިއޯ ނޫނެކޭ ބުނީ އެ ޓީމާ މެދު އޭނާގެ ޝައުގުވެރިކަމެއް ނެތް ކަމަށް ބުނެ އެވެ.\nމޮރީނިއޯ 2020 ވަނަ އަހަރާ ހަމައަށް ޔުނައިޓެޑުގެ ކޮންޓްރެކްޓްގައި ހުއްޓައި އޭނާ މަގާމުން ވަކިކުރުމުން ބަދަލެއްގެ ގޮތުގައި ޔުނައިޓެޑުން ވަނީ އޭނާ އަށް 19 މިލިއަން ޑޮލަރު ދައްކައިފަ އެވެ. ޔުނައިޓެޑުން އިއްޔެ އެ ފައިސާ ދައްކައި ނިންމާފައިވާއިރު، މޮރީނިއޯ މިހާރު ވަނީ އަލުން ކޯޗިން އަށް އައުމަށް މަސައްކަތް ފަށައިފަ އެވެ.\nމި ސީޒަން ފެށިއިރު ރެއާލުގެ ކޯޗަކަށް ހުރި ހުލެން ލޮޕެޓެގީ އަށް ރަނގަޅު ނަތީޖާތަކެއް ނުނެރެވި އެ ޓީމުގެ ހާލަތު ދަށްވަމުންދާތީ އޭނާ ވަނީ މަގާމުން ވަކިކޮށްފަ އެވެ. ވަގުތީ ކޯޗަކަށް ގެނައި ސަންޓިއާގޯ ސޮލާރީ އެ ޓީމާ ހަވާލުވެ ނެރުނު ނަތީޖާތަށް ރަނގަޅުވުމުން އޭނާގެ އެއްބަސްވުން ރެއާލުން ވަނީ ދާއިމީކޮށްފަ އެވެ. އެކަމަކު ފަހަކަށް އައިސް އަނެއްކާ ރެއާލުގެ ނަތީޖާތަށް ދަށްވެފައިވާއިރު، މި ސީޒަން ނިމުމުން އޭނާގެ ވަޒީފާ ގެއްލޭނެ ކަމަށް ބެލެވެ އެވެ.\nއުމުރުން 55 އަހަރުގެ މޮރީނިއޯ ވަނީ 2010 އިން 2013 އަށް ރެއާލަށް ކޯޗުކޮށްދީފަ އެވެ. މޮރީނިއޯ އާއި ރެއާލުގެ ރައީސް ފްލޮރެންޓީނޯ ޕެރޭޒާ ގާތްގުޅުމެއް އޮވެ އެވެ. ރިޕޯޓްތައް ބުނާގޮތުން ސޮލާރީ އަށް މި ސީޒަނުގައި ރެއާލަށް އެކަށީގެންވާ ނަތީޖާތަކެއް ނުރެނެވިއްޖެނަމަ އޭނާ މަގާމުން ދުރުކޮށް މޮރީނިއޯއާ ޓީމު ހަވާލުކުރުމުގެ ފުރުސަތު އެބައޮތެވެ.


Kim ge beybege maruge thuhumathukurevey dhevana meehaa dhulehnukuri\nކިމްގެ ބޭބެގެ މަރުގެ ތުހުމަތުކުރެވޭ ދެވަނަ މީހާ ދުލެއްނުކުރި\nކިމް މަރާލި ކަމަށް ތުހުމަތުކޮށްފައިވާ ދެ އަންހެނުންގެ ތެރެއިން ދޯ ތި ހުއޮން ކޯޓުން ނެރެގެން ގެންދަނީ. -- ފޮޓޯ: ރޮއިޓާސް\nކުއަލަ ލަމްޕޫރު (މާޗް 14) - އުތުރު ކޮރެއާގެ ލީޑަރު ކިމް ޖޮންގް -އުންގެ ބޭބެ ކިމް ޖޮންގް ނަމް މެލޭޝިއާގެ އެއާޕޯޓުގައި މަރާލި ކަމުގެ ތުހުމަތުކުރެވޭ ދެވަނަ އަންހެންމީހާއަށް ކޮށްފައިވާ ދައުވާ ކުރިއަށް ގެންދިއުމަށް އެ ގައުމުގެ ބަންޑާރަ ނައިބު ނިންމަވައިފި އެވެ.\nމަކޫއާ އަށް ފުރަން ގޮސް މެލޭޝިއާ އެއާޕޯޓުގައި ހުއްޓާ 2017 ވަނަ އަހަރުގެ ފެބްރުއަރީ މަހު ކިމް މަރާލީ ވީއެކްސް ނާވް އެޖެންޓެއް އޭނާގެ މޫނުގައި ހާކައިގެންނެވެ.\nކިމް މަރާލި ކަމަށް ތުހުމަތުކޮށްފައިވާ ދެ އަންހެނުން ކަމަށްވާ ސިތި އާސިއާހް އާއި ދޯ ތި ހުއޮން، ކިމްގެ މޫނުގައި ވިހަ ހާކައި މަންޒަރު ވަނީ އެއާޕޯޓުގެ ސީސީޓީވީ ކެމެރާ ތަކަށް އަރައިފަ އެވެ.\nމަކާއޯ އަށް ފުރަން ގޮސް މެލޭޝިއާ އެއާޕޯޓުގައި ހުއްޓާ 2017 ވަނަ އަހަރުގެ ފެބްރުއަރީ މަހު ކިމް މަރާލީ ވީއެކްސް ނާވް އެޖެންޓެއް އޭނާގެ މޫނުގައި ހާކައިގެންނެވެ.\nނަމަވެސް، މިދިޔަ ހޯމަ ދުވަހު ބޭއްވި ޝަރީއަތުގައި، ވަކި ސަބަބެއް ބަޔާންނުކޮށް، ޕްރޮސެކިޔުޓަރުންވަނީ އާސިއާހްއަށް ދައުވާ ކުރަން ބޭނުންނުވާކަމަށް ބުނެ، ދައުވާ އަނބުރާ ގެންގޮސްފައި އެވެ. އެކަމާއި ގުޅިގެން، ކޯޓުން މިނިވަންކުރުމުން އޭނާ ވަނީ އެނބުރި އިންޑޮނީޝިއާއަށް ގޮސްފައި އެވެ.\nއިންޑޮނީޝިއާ އަށް ނިސްބަތްވާ އާސިއާހް އާއި ވިއެޓްނާމް މީހެއް ކަމަށްވާ ހުއޮންގް ބުނެފައި ވަނީ އެއީ އުތުރު ކޮރެއާގެ ހީލަތްތެރި ރޭވުމެއް ކަމަށެވެ.\nއެހެނަސް، ހުއޮންގް އަށް ކުރެވޭ ދައުވާ ކުރިއަށް ގެންދާނެކަމަށް އޮފިޝަލުން ވަނީ ބުނެފައި އެވެ. އެކަމާއި ގުޅިގެން ހުއޮންގްގެ ވަކީލުން ވަނީ ތަފާތުކުރުން ގެންގުޅޭކަމަށް ބުނެ ކަންބޮޑުވުން ފާޅުކޮށްފައި އެވެ.\nއުތުރު ކޮރެއާގެ ކުރީގެ ލީޑަރު ކިމް ޖޮންގް އިލް 2011 ވަނަ އަހަރު އަވަހާރަވުމާ ގުޅިގެން ވެރިކަން ލިބެން އޮތީ ނަމް އަށެވެ. ނަމަވެސް ވެރިކަން ހޯދީ އެއްބަފާ ކޮއްކޮ ކިމް ޖޮންގް އުން އެވެ. އެ މައްސަލާގައި ނަމް ވަނީ އާއިލާއާ ދުރުވެފަ އެވެ. އަދި ކިމް ޖޮންގް އުންގެ ކިބައިގައި ލީޑަޝިޕެއް ނެތް ކަމަށް ބުނެ ނަމް ވަނީ އުތުރު ކޮރެއާގެ ލީޑަރަށް ފާޑުކިޔައިފަ އެވެ. ނަމަވެސް ވެރިކަމާ ހަވާލުވުމުގެ ޝައުގުވެރިކަން ނެތް ކަމަށް ނަމް ފަހުން ބުނެފައިވެ އެވެ.\nކިމްގެ މަރާ އެއްވެސް ގުޅުމެއް ނެތް ކަމަށް ނޯތު ކޮރެއާ އިން ވަނީ ބުނެފަ އެވެ.\nއުތުރު ކޮރެއާ މެލޭޝިޔާ ކިމް ޖޮން އުން\nކިމްގެ ބޭބެގެ މަރުގެ ތުހުމަތުކުރެވޭ ދެވަނަ މީހާއަށް ޖަލު ހުކުން


Dr. Zakir Naik Malaysia rayyithunge kibain ma'aafah edhivadaigenfi - vNews.mv\nސައިފް އަޒްހަރު 20 August 2019, 17:15\nއިންޑިއާގެ މަޝްހޫރު ދީނީ އިލްމުވެރިޔާ ޑރ. ޒާކިރް ނައިކް މެލޭޝިޔާ ރައްޔިތުންގެ ކިބައިން މައާފަށް އެދިވަޑައިގެންފިއެވެ.\nޑރ. ޒާކިރް ނައިކް މެލޭޝިޔާ ރައްޔިތުންގެ ކިބައިން މައާފަށް އެދިވަޑައިގެންނެވީ، މެލޭޝިޔާގެ ބައިމަދު ނަސްލުތަކަށް ނިސްބަތް ކުރައްވައި ދެއްކެވި ވާހަކަފުޅުތަކާ ގުޅިގެންނެވެ.\nމިމަހުގެ ކުރީކޮޅު ޑރ. ޒާކިރް ނައިކް ދެއްކެވި ވާހަކަފުޅެއްގައި ވިދާޅުވެފައިވަނީ، އިންޑިއާގެ ބައިމަދު މުސްލިމުންނަށްވުރެ މެލޭޝިޔާގައި އުޅޭ ހިންދޫންނަށް ސަތޭކަގުނަ އިތުރަށް ހައްގުތައް ކަށަވަރު ކަމަށެވެ. ހަމަ އެއާއެކު، މެލޭޝިޔާގެ ޗައިނާ ދަރިކޮޅުގެ މީހުންނަކީ މެލޭޝިޔާގެ މެހްމާނުން ކަމަށެވެ.\nނަސްލުތަކާއި، ދީންތަކުގެ މައްސަލައަކީ މެލޭޝިޔާގައި ވަރަށް ނާޒުކު މައްސަލައެއް ކަމުން، ޑރ. ޒާކިރް ނައިކްގެ މި ވާހަކަފުޅުތައް ހޫނުވެ، މެލޭޝިޔާ ފުލުހުން މިހާރުވަނީ މި މައްސަލަ ތަހްގީގު ކުރަން ފަށާފައެވެ.\nއެގޮތުން، ފުލުހުން އިއްޔެގައިވަނީ ޑރ. ޒާކިރް ނައިކް ހާޟިރުކޮށް ދިހަ ގަޑިއިރުވަންދެން ސުވާލުކޮށްފައެވެ.\nމަނީ ލޯންޑަރިންއާއި، ނަފްރަތު އުފެދޭ ވާހަކަފުޅުތައް ދައްކަވާތީ ކަމަށް ބުނެ އިންޑިއާއިން ދައުވާ އުފުލާފައިވާ ޑރ. ޒާކިރް ނައިކް މެލޭޝިޔާގައި ދިރިއުޅުއްވާތާ ތިންއަހަރު ވެއްޖެއެވެ. އޭނާއަށް މެލޭޝިޔާއިންވަނީ ދާއިމީ ވަޒަންވެރިކަން ދީފައެވެ. ރަށްވެހިކަމެއް ނުދެއެވެ.\nމެލޭޝިޔާގެ އަބާދީގައި 32 މިލިއަން މީހުން ހިމެނޭއިރު، އޭގެތެރެއިން 60 އިންސައްތައަކީ މުސްލިމުންނެވެ. ދެން ގިނައިން ހިމެނެނީ ޗައިނާ ނަސްލުގެ މީހުންނާއި އިންޑިއާ ނަސްލުގެ މީހުންނެވެ. އިންޑިއާ ނަސްލުގައި ގިނައިން އުޅެނީ ހިންދޫންނެވެ.\nޑރ. ޒާކިރް ނައިކްވަނީ، ހިންދޫންނާއި އަދި ޗައިނާ ނަސްލުގެ މީހުންނާ ގުޅޭގޮތުން އޭނާ ދެއްކެވި ވާހަކަފުޅަށް މައާފަށް އެދިވަޑައިގެންފައެވެ. ނަމަވެސް ވިދާޅުވީ، އޭނާ ދެއްކެވި ވާހަކަފުޅުގެ މަފްހޫމް އޮޅުވާލައިގެން ބަޔަކު ވާހަކަ ފަތުރަނީ ކަމަށެވެ.\nޑރ. ޒާކިރް ނައިކް ވިދާޅުވީ، އޭނާއަކީ ރޭސިސްޓެއް ނޫން ކަމަށެވެ.\n"ވަކި ފަރުދެއްގެ ނުވަތަ މުޖުތަމައެއް ނާއުންމީދު ކުރުމުގެ އެއްވެސް ނިޔަތެއް އަޅުގަނޑުގެނެތް. އެއީ، އިސްލާމްދީނުގެ އަސާސްތަކާވެސް ޚިލާފްކަމެއް. އަޅުގަނޑު ދެއްކި ވާހަކަތަކަށް އަރާފައިވާ އޮޅުމަށް ހިތުގެ އަޑިން މައާފަށް އެދެން" ފުލުހުންގެ މަރުކަޒަށް ހާޟިރުވެވަޑައި ގަތުމަށްފަހު ނެރުއްވި ބަޔާނެއްގައި ޑރ. ޒާކިރް ވިދާޅުވެފައި ވެއެވެ.\nބައިމަދު ނަސްލުތަކާ ގުޅޭގޮތުން ޑރ. ޒާކިރް ނައިކް ދެއްކެވި ވާހަކަފުޅުތަކާ ގުޅިގެން އޭނާ މެލޭޝިޔާއިން ބޭރުކޮށްލުމަށް، ސަރުކާރުގެ ބައެއް ވަޒީރުން ގޮވާލައްވާފައިވެސް ވެއެވެ.\nމެލޭޝިޔާގެ ހަތް ސްޓޭޓަކުން މިހާރުވަނީ، އެ ސްޓޭޓްތަކުގައި އާންމު ދަރުސް ދެއްވުން ޒާކިރަށް މަނާކޮށްފައެވެ.\nމެލޭޝިޔާގެ ބޮޑުވަޒީރު ޑރ. މަހާތީރު މުހަންމަދު އާދީއްތަދުވަހު ވިދާޅުވީ، އިސްލާމްދީނާ ގުޅޭ މައުލޫމާތު ފެތުރުއްވުމަށް ޑރ. ޒާކިރް ނައިކަށް އެއްވެސް ހުރަހެއް ނެތް ކަމަށެވެ. އެހެންނަމަވެސް، މެލޭޝިޔާގެ ސިޔާސީ ކަންތައްތަކާ ބެހިވަޑައިނުގަތުމަށް ގޮވާލައްވާފައި ވެއެވެ.


Naushage Health column: Barudhan lui kuran enme ragalhee Keto diet tha?\nބަރުދަން ލުއިކުރަން އެންމެ ރަނގަޅީ ކީޓޯ ޑައެޓްތަ؟\nދުޅަހެޔޮ ސިއްހަތެެއްގައި ހުރުމަށް ބަރުދަން ލުއި ކުރުމަކީ އެންމެން ވެސް ހާސިލް ކުރަން ބޭނުން ވާނެ ގޯލެކެވެ. އެކަން ހާސިލް ކުރަން އެހީތެރިވެދޭނެ ކަމަށް ބުނާ ކަސްރަތުތަކާއި ޑައެތްތައް ވެސް ވަރަށް ގިނަ އެވެ. އެގޮތުން ކީޓޯޖެނިކް ޑައެޓް ނުވަތަ ކީޓޯ ޑައެޓަކީ މިހާރު ދިވެހިންގެ ގިނަ ބަޔެއްގެ މެދުގައި ވަރަށް ބޮޑު މަގްބޫލް ކަމެއް ހޯދަމުން އަންނަ ޑައެޓެކެވެ.\n"ކީޓޯ ޑައެޓް" ގޫގްލް ކޮށްލައިފިނަމަ މި ޑައެޓަކީ ބަރުދަން ލުއި ކުރުމަށް އެހީތެރިވެދޭ އެންމެ ރަނގަޅު ޑައެޓް ކަމަށް ގިނަ ބަޔަކު ވަކާލާތުކުރާ ލިޔުން ވަރަށް ގިނަ އެވެ. އަދި އެހާމެ ގިނަ ބަޔަކު މިކަމާ ދެކޮޅަށް ވަކާލާތު ކޮށްފައި ހުންނަ ލިޔުންތައް ވަރަށް ގިނައިން ހުންނަކަން ވެސް ފާހަގަ ކުރެވޭނެ އެވެ. މިވަނީ ކިހިނެއް ހެއްޔެވެ؟ ކީޓޯ ޑައެޓަކީ ކޮބައި ހެއްޔެވެ؟\nކީޓޯ ޑައެޓަކީ ކޮބައިތޯ ބަލައިލަމާތޯ؟\nކީޓޯ ޑައެޓަކީ ކެއުމުގައި ކާބޯހައިޑޮރޭޓްސް ވަރަށް މަދުކޮށް ފެޓްގެ ބާވަތްތައް ގިނައިން ބޭނުން ކުރާ ތަފާތު ޑައެޓެކެވެ. އެގޮތުން މި ޑައެޓުގައި ކެއުމުގެ 75 ޕަސެންޓަކީ ފެޓެވެ. އޭގެ ސަބަބުން ކާބޯހައިޑްރޭޓްސްގެ ބަދަލުގައި ހަށިގަނޑުގެ އެކި މަސައްކަތްތަކަށް ބޭނުންވާ ހަކަތަ އުފެެއްދުމަށް ބޭނުން ކުރަނީ ފެޓްސް އެވެ. މިއަށް ކިޔަނީ ކީޓޯސިސް އެވެ.\nކީޓޯ ޑައެޓެއްގައި ހިމެނިދާނެ ބައެއް ތަކެތި\nކަނޑު މަހުގެ ބާވަތްތައް\nޗީސް އާއި ބިސް\nފެޓްސް ގިނަ އެހެން ބާވަތްތައް\nކީޓޯ ޑައެޓް ފުރަތަމަ ފަށައި ގަންނަ އިރު ބައެއް މީހުންނަށް ދަތިތަކާ ކުރިމަތިލާން ޖެހެ އެވެ. އެގޮތުން ބޮލުގައި ރިއްސުމާއި ހޮޑު ލެވުމާއި ވަރުބަލިވުން ފަދަ އުނދަގޫތަކާ ކުރިމަތިލާން ޖެހެ އެވެ. އެއީ މި ޑައެޓްގައި ކާބޯހައިޑޮރޭޓްސް މަދުކޮށް ފެޓްސް ގިނައިން ބޭނުން ކުރާތީ އިންސުލިން ހަށިގަނޑުގައި މާ ބޮޑަށް މަދު ވުމުން އަންނަ ބަދަލުތަކެކެވެ. މިހެން މެދުވެރިވުމުން އެއަށް ޑޮކްޓަރުން ވިދާޅުވަނީ އެއީ "ކީޓޯ ފްލޫ" އޭ އެވެ. ނަމަވެސް ކީޓޯ ޑައެޓަށް ހަށިގަނޑު ހޭނުމުން އެ އުނދަގޫތަކެއް ދެން ނުވާނެ އެވެ.\nދިރާސާތަކުން ދައްކާ ގޮތުގައި މިއީ މަދު ދުވަސްކޮޅެއްގެ ތެރޭގައި ބަރުދަން ލުއި ކުރުމަށް ވަރަށް ވެސް ރަނގަޅު ޑައެޓެކެވެ. ނަމަވެސް ހަމަ މިދެންނެވި ސަބަބާހުރެ މި ޑައެޓަކީ ޑޮކްޓަރުންނާއި ޑައެޓިޝަނުންގެ ނަޒަރުގައި އެންމެ ކަމުދާ ޑައެޓެއް ނޫނެވެ. ސަބަބަކީ މި ޑައެޓާ އެއް ގޮތަށް ކެއުން އަބަދު ބެހެއްޓުމަކީ ފަސޭހަ ކަމަކަށް ނުވާތީ އެވެ.\nއަދި މި ޑައެޓްގައި ފެޓްގެ ބާވަތްތައް ގިނައިން ބޭނުން ކުރާތީ މިއީ ބައެއް ސިއްހީ މައްސަލަތައް ހުންނަ މީހުންނަށް އެންމެ އެކަށޭނަ ޑައެޓަކަށް ވެސް ނުވެ އެވެ. މީގެ އިތުރުން މި ޑައެޓް ގިނަ ދުވަސްތަކަށް ބޭނުން ކޮށްފިނަމަ ސިއްހަތަށް ނުރަނގަޅު އަސަރުތަކެއް ކޮށްފާނެކަަމަށް ވެސް ބެލެވޭތީ އެވެ.\nމި ޑައެޓްގައި އެއްގަމު މަހުގެ ބާވަތްތަކާއި ސެޗުރޭޓެޑް ފެޓްސްގެ ބާވަތްތައް ގިނަ އެވެ. މި ބާވަތްތަކަކީ ހިތުގެ ބަލިތައް ޖެހުމާ ގުޅިފައިވާ ތަކެއްޗެވެ. ވީމާ ކީޓޯ ޑައެޓަކީ ހިތުގެ ބަލިތައް ޖެހުމުގެ ފުރުސަތު ބޮޑު މީހުން ބޭނުން ކުރުން ރަނގަޅު ޑައެޓެއް ނޫނެވެ.\nކީޓޯ ޑައެޓާ ގުޅޭ ގިނަ ދިރާސާތައް އަންނަނީ މިހާރުވެސް ކުރަމުންނެވެ. ފަހުގެ ހޯދުންތައް ދައްކާ ގޮތުން ބަރުދަން ލުއި ކުރުމުގެ އިތުރުން އެތަކެއް އެހެން ފައިދާތަކެއް ވެސް މި ޑައެޓްގެ ސަބަބުން ލިބެ އެވެ. އެގޮތުން ހަކުރު ބަލީގެ ޝިކާރައަކަށް ވެފައިވާ މީހުންނަށް ހަކުރު ދަށް ކުރުމަށް ކީޓޯ ޑައެޓް އެހީތެރި ވެދެއެވެ. އަދި ޕީސީއޯއެސް ހުންނަ އަންހެނުންގެ އަލާމާތްތަކަށް ލުޔެއް ގެނައުމަށް ވެސް މި ޑައެޓް އެހީތެރިވެދޭ ކަމަށް ބައެއް ހޯދުންތައް ދައްކަ އެވެ.\nނަމަވެސް ދެނެގަންނަންވި ހަގީގަތަކީ އެއްވެސް ޑައެޓެއް ފެށުމުގެ ކުރިން، ހާއްސަކޮށް ވަކި ބާވަތެއްގެ ކާއެއްޗިހި މާ ގިނައިން ނުވަތަ މާ މަދުން ބޭނުން ކުރާ ޑައެޓެއް ނަމަ، އެ ޑައެޓެއް ފެށުމުގެ ކުރިން ޑޮކްޓަރެއް ނުވަތަ ޑައެޓިޝަނެއްގެ ލަފާ ހޯދުމަކީ ވަރަށް މުހިންމު އަދި ކޮންމެހެން ކުރަންޖެހޭ ކަމެއް ކަމެވެ.\nސަބަބަކީ ދުޅަހެޔޮ ސިއްހަތެއްގައި ހުރުމަށް ބޭނުންވަނީ ދެތިން ދުވަހުން ބަރުދަން ލުއި ކޮށްލެވިދާނެ ގޮތްތައް ހޯދުން ކަމަށް ނުވާތީ އެވެ. އަމާޒަކަށް ވާންވާނީީ ރަނގަޅު ކެއުމުގެ އާދަތަކަށް އަހުލުވެރިވެ ދެމިހެއްޓެނިވި ގޮތެއްގައި އެކަން އާދައިގައި އަށަގެންނެވުމަށެވެ.


German ah gas supply kohdhevi dhaane: Qatar\nޖަރުމަނަށް ގޭސް ސަޕްލައި ކޮށްދެވިދާނެ: ގަތަރު\nޖަރުމަނުގެ ޗާންސެލަރު އޯލަފް ޝޯލްޒް (ކ) އަދި ގަތަރުގެ އަމީރު: ބައްދަލު ކުރައްވައި ސަލާމް ކުރައްވަނީ\nގަތަރުގެ އަމީރު ޝެއިޚް ތަމީމް ބިން ހަމަދު އައްސާނީ ޖަރުމަނަށް ވަޑައިގެން ޗާންސެލަރު އޯލަފް ޝޯލްޒްއާ ބައްދަލު ކުރައްވައިފި އެވެ.\nދެ ލީޑަރުން އެއް މޭޒުދޮށަށް ވަޑައިގެން މައިގަނޑު ގޮތެއްގައި މަޝްވަރާ ކުރެއްވީ ޖަރުމަނަށް ބޭނުންވާ ހަކަތަ، ގުދުރަތީ ގޭސް ސަޕްލައި ކުރުމާ ބެހޭ ގޮތުންނެވެ. އަދި އީރާންގެ ނިއުކްލިއާ އެއްބަސްވުމަށް ވެސް އަލިއަޅުވާލެއްވި އެވެ.\nޝެއިޚް ތަމީމް ވިދާޅުވި ގޮތުގައި، ލިކްއިފައިޑް ނެޗުރަލް ގޭސް (އެލްއެންޖީ) ގަތަރުގައި ރައްކާކޮށް ސަޕްލައި ކުރުމަށް ވަރަށް ބޮޑު ޚަރަދެއް ވަނީ ކުރެވިފަ އެވެ. އެހެންކަމުން، ދެމެހެއްޓެނިވި ގޮތުގައި ދުނިޔޭގެ ހަކަތަ މާކެޓަށް ސަޕްލައި ކުރުމުގެ ގާބިލުކަން ގަތަރުގައި އެބަ ހުރި ކަމަށް ވިދާޅުވި އެވެ.\nއަމީރު ވިދާޅުވީ ކުރިއަށް އޮތް ދެތިން އަހަރު ތެރޭގައި ދުނިޔޭގެ ހަކަތަ މާކެޓަށް ގުދުރަތީ ގޭސް ސަޕްލައިކުރާ ނިސްބަތް ގަތަރުން ވަރަށް ބޮޑަށް އިތުރު ކުރައްވާނެ ކަމަށާއި ޔޫރަޕަށް ބޭނުންވާ ހަކަތަ ލިއްބައި ދިނުމަށް ގަތަރުން އެހީތެރިވެ ދެއްވާނެ ކަމަށެވެ.\nޔޫރަޕަށް މިހާރުން މިހާރަށް ވެސް އެހީތެރިވެ ދެއްވާނެ ކަމަށް އަމީރު ވިދާޅުވި އެވެ. ގަތަރަށް ކޮށްދެވެން އޮތް ކޮންމެ ކަމެއްގައި ވަރަށް ލުއި ގޮތްތަކެއް ހަައްދަވައި ދެއްވާނެ ކަމަށް ވެސް އަމީރު ވިދާޅުވި އެވެ.\nޖަރުމަނުގެ ޗާންސެލަރު ވިދާޅުވި ގޮތުގައި ޖަރުމަނަށް ބޭނުންވާ ގުދުރަތީ ގޭސް މިވަގުތު އުފުލެން އޮތީ ކަނޑު ބޯޓުފަހަރުގަ އެވެ. ގަތަރުން ގޭސް ސަޕްލައިކުރަން ތައްޔާރު ނަމަވެސް، ކަނޑު ބޯޓުން އުފުލާ ގޭސް ބާލައި ރައްކާކުރަން އެކަށީގެންވާ ވަސީލަތްތައް އަދި ގާއިމު ކުރެވިފައި ނުވެ އެވެ.\nޖަރުމަނަށް ބޭނުންވާ ވަރަށް ގުރުދަތީ ގޭސް ގަތަރަށް ސަޕްލައި ކުރެވޭ ވަރުވާނީ 2024 ގައި ކަމަށް ވެސް އަމީރު ޝެއިޚް ތަމީމް ވިދާޅުވި އެވެ.\nއީރާންގެ ނިއުކްލިއާ ޑީލް\nއީރާންގެ ނިއުކްލިއާ ޕްރޮގްރާމްއާ ބެހޭ ގޮތުން ދެ ލީޑަރުން ދެއްކެވި ވާހަކަތަކުގައި ޝެއިޚް ތަމީމް ވިދާޅުވީ އެމެރިކާ އާއި އީރާނަށް ޝަރުތުތަކަކަށް އެއްބަސް ވެވިދާނެ ކަމަށެވެ. އަމީރު އަދި ވިދާޅުވީ 2015 ގައި އީރާނާއެކު އެއްބަސްވި ފަދައިން ނިއުކްލިއާ ޑީލަކަށް ދިއުމަށް މެދުވެރިއެއްގެ ދައުރު ގަތަރަށް އަދާ ކުރެވިދާނެ ކަމަށެވެ.\nއީރާނާއެކު ނިއުކްލިއާ އެއްބަސްވުމަކަށް ދިއުމަށް ދުނިޔޭގެ ނުފޫޒޫގަދަ ގައުމުތަކުން މިއަހަރު ފެށި މަޝްވަރާތައް މިހާރު އޮތީ ހުއްޓިފަ އެވެ. އެއީ އީރާންގެ "އިސްލާމިކް ރިވޮލޫޝަނަރީ ގާޑް ކޯޕްސް" ޓެރަރިސްޓުންގެ ލިސްޓުން ނެގުމާ މެދު އެމެރިކާ ވަކި ގޮތަކަށް އެއްބަސްނުމުގެ ސަބަބުންނެވެ.\nއީރާނާއެކު ވަރަށް އަވަހަށް އެއްބަސްވުމަކަށް ދެވިދާނެ ކަމަށް އުންމީދު ކުރައްވާ ކަމަށް ގަތަރުގެ އަމީރު ވިދާޅުވި އެވެ. އަދި މަޝްވަރާކުރުމުގައި ގައުމުތަކުން ސީރިއަސް ނިންމުންތަކެއް ނިންމަން ޖެހިފައިވާ ކަމަށް ވެސް އަމީރު ވިދާޅުވި އެވެ.\nއީޔޫ އިއާދަކުރަނިވި ހަކަތަ ގަތަރު + ޖަރުމަން\nރަޝިއާއާ ދެކޮޅު ވާން ޖަރުމަނު ޕްރެޝަރު ކުރޭ: ސާބިއާ\n"ރަޝިއާއަށް ދަތިކޮށްގެން ގިނަދުވަހު ނުތިބެވޭނެ"


Thuhthu kudhinnah maamui dhinun rangalhu noon sababuthah\nތުއްތި ކުއްޖަކަށް ކާންދެނީ.\nއުފަންވާތާ ފުރަތަމަ އަހަރު ތެރޭގައި ކުޑަ ކުދިންނަށް އާ ވައްތަރުތަކުގެ ކާނާތައް ތައާރަފްކުރުމަކީ އެކުދިންގެ ތުއްތު ހަޔާތް ބިނާ ކުރުމަށް ވަރަށް މުހިއްމު ކަމެކެވެ. ދަރިފުޅަށް ބޭނުންވާ ވިޓަމިންސް އާއި ނިއުޓްރިއަންޓްސް ލިބޭތޯ ބެލުމަށް ވަރަށް ގިނަ މައިންބަފައިން ސަމާލުކަން ބަހައްޓަ އެވެ. ސަބަބަކީ އެކުދިންގެ ހެދިބޮޑުވުމާއި ސިކުނޑި ތަރައްގީވުން، އެކުދިންނަށް ކާންދޭ އެއްޗިއްސާ ވަރަށް ބޮޑަށް ގުޅިފައިވާތީ އެވެ.\nނަމަވެސް ތަފާތު ކާނާތައް ތައާރަފްކުރަމުން އަންނައިރު އެއްގޮތަކަށް ވެސް ފުރަތަމަ އަހަރު ދޭން ނުވާ ކާނާ ހުންނަކަން ދަންނަން ޖެހޭނެ އެވެ. އެގޮތުން އެންމެ ފާހަގަކޮށްލެވޭ އެކައްޗަކީ މާމުޔެވެ. މާމުޔަކީ ހަށިގަނޑަށް ވަރަށް ފައިދާ ހުރި އެއްޗެއް ނަމަވެސް ކުއްޖާ އަށް އެއް އަހަރު ނުފުރެނީސް މާމުއި ދިނުމަކީ ރަނގަޅު ކަމެއް ނޫނެވެ. ސަބަބަކީ ރަން ކުލައިގައި ހުންނަ ބުއިމުގައި ކްލޮސްޓްރިޑިއަމް ބޮޓުލިނަމް ކިޔާ ބެކްޓީރިއާއެއްގެ އަސަރު ހުންނާތީ އެވެ.\nއެހެންކަމުން މި ބެކްޓީރިއާ އަހަރު ނުފުރޭ ތުއްތު ކުދިންގެ ހަށިގަނޑަށް ދިއުމުން އެކުދިންގެ ބަނޑު ފުއްޕަ އެވެ. އަދި ވަރަށް މަދުން ނޫނީ ދިމާނުވީ ކަހަލަ ލޭ ވިހަވުމުގެ މައްސަލައެއް ކުރިމަތިވެ އެވެ. މިއީ ފުރާނައަށް ވެސް ނުރައްކާ ވެދާނެ ފަދަ ހާލަތެކެވެ.\nމާމުއި ދިނުމާއެކު ތުއްތު ކުއްޖާގެ ބަނޑު ފުފޭނެ އެވެ. މިއީ ފުރަތަމަ އަލާމާތެވެ. މާމުއި ދޭތާ އަށް ގަޑިއިރާއި 36 ގަޑިއިރާ ދެމެދު ވެސް އަލާމާތްތައް ފެންނަން ފެށުމަކީ އެކަށީގެންވާ ކަމެކެވެ. މާމުއި ދިނުން އެދެވިގެންނުވާ އަނެއް ސަބަބަކީ މާމުއިގައި ހަކުރު އެކުލެވޭލެއް ގިނަވުމެވެ. މާމުޔާއި ހަކުރު ދޭނަމަ އަލަށް ފަޅަން ފަށާ ދަތްތައް ހަލާކުވުމުގެ ނުރައްކާ އޮންނާނެ އެވެ. މާމުޔާއި ހަކުރު ނޫނަސް ފޮނިކޮށް ހުންނަ ދިޔާ އެއްވެސް އެއްޗެއް މިހާ ތުއްތު ކުދިންނަށް ދިނުމަކީ ރަނގަޅު ކަމެއް ނޫނެވެ.\nއޮޅިގެން ތުއްތު ދަރިފުޅަށް މާމުއި ދެވިފައިވާނަމަ އަދި އޭގެ ފަހުން ބަނޑު ހިކުމާއި ވަރުނެތުން ފަދަ ކަމެއް ކުއްޖާއަށް ދިމާވާހެން ހީވާނަމަ ނުވަތަ އެއްގޮތަކަށް ވެސް ކާން ބޭނުން ނުވާނަމަ ވަގުތުން ޑޮކްޓަރަކަށް ދައްކާށެވެ.\nމާމުއި ދޭން އެންމެ ރަނގަޅު އުމުރަކީ ކޮބާ؟\nތުއްތު ދަރިފުޅަށް އަހަރެއް ފުރެންދެން އެއްގޮތަކަށް ވެސް މާމުއި ނުދޭށެވެ. މާމުއިގައި ހުންނަ ބެކްޓީރިއާ އަކީ އެއް އަހަރުން މަތީގެ ކުދިންނަށާއި ބޮޑެތި މީހުންނަށް އެއްވެސް ގެއްލުމެއް ހުރި އެއްޗެއް ނޫނެވެ. ސަބަބަކީ އަހަރެމެންގެ ބަނޑުތެރޭގައި ހުންނަ މައިކްރޯއޯގަނިޒަމްސް އިން ބެކްޓީރިއާތައް ހެދި ބޮޑުވުން ހުއްޓުވާތީ އެވެ.


Real Madrid Gai Hazard Beynun Vi Evves Number Eh Nulibunu! - Vaguthu\nހަޒާޑު ރެއަލް މެޑްރިޑަށް ސޮއި ކުރި ހަފްލާގެ ތެރެއިން\nމި ޓްރާންސްފާ މާކެޓުގައި ޗެލްސީ ދޫކޮށް ސްޕެއިންގެ ގަދަ ބާރެއް ކަމުގައިވާ ރެއަލް މެޑްރިޑާއި ގުޅުނު އެޑެން ހަޒާޑް ބޭނުންވި އެއްވެސް ނަމްބަރެއް އެ ކްލަބުން އޭނާ އަކަށް ނުލިބުނެވެ.\nމީގެ ކުރިން ޗެލްސީގައި 17 ނަމްބަރަށް ކުޅުމަށް ފަހު ހަޒާޑު އެންމެ ފަހުން ބޭނުން ކުރަމުން އައީ 10 ނަމްބަރު ޖާޒީއެވެ. ނަމަވެސް ރެއަލް މެޑްރިޑުގެ 10 ނަމްބަރު ބޭނުން ކުރަމުން އަންނަނީ މިދިޔަ އަހަރުގެ ބެލޯންޑިއޯ ކާމިޔާބު ކުރި ލުކާ މޮޑްރިޗް ކަމުން ހަޒާޑް ދެން ބޭނުންވީ ރޮނާލްޑޯ މީގެ ކުރިން ކުޅެމުން އައި7ނަމްބަރެވެ.\nކަން ދިމާ ކުރި ގޮތުން އެ ނަމްބަރު މިހާރު ބޭނުން ކުރަމުން އަންނަ މަރިއާނޯ ޑިއާޒް އެވެ.\nރޮނާލްޑޯ އެ ކްލަބު ދޫކޮށްލި ފަހުން މަރިއާނޯ އާއި7ނަމްބަރު ހަވާލު ކުރެވިފައި ވާއިރު، އޭނާ ވަނީ ހަޒާޑު އަށް އެ ނަމްބަރު ދޭން ދެކޮޅު ހަދައިފައެވެ.\nހަޒާޑު ބޭނުންވި ދެ ޖާޒީވެސް އޭނާ އަށް ނުލިބުމުން އޭނާ އިހްތިޔާރު ކުރީ 23 ނަމްބަރެވެ. ސަބަބެއް ކަމުގައި ހަޒާޑު ބުނެފައި ވަނީ އެއީ މަޝްހޫރު ބާސްކެޓު ކުޅުންތެރިން ކަމުގައިވާ މައިކަލް ޖޯޑަން އާއި ލެބްރޮން ޖޭމްސްގެ ނަމްބަރަށް ވާތީއެވެ. ސްޕެއިންގެ މަރުކާ އިން ރިޕޯޓް ކުރާ ގޮތުގައި ހަޒާޑު އަކީ ބާސްކެޓަށް ވަރަށް ފޯރި ހުންނަ ކުޅުންތެރި އެކެވެ.\n5 އަހަރު ދުވަހުގެ އެއްބަސް ވުމެއްގެ ދަށުން ހަޒާޑު ރެއަލް މެޑްރިޑާއި ގުޅިފައި ވާއިރު، އެ ކްލަބުގެ ޕްރީ ސީޒަން ތަމްރީން ތަކުގައި ބުރާސްފަތި ދުވަހު ބަޔާން އާއި ދެކޮޅަށް ކުޅޭ މެޗުގައި އެ ކްލަބުގެ ސަޕޯޓަރުންނަށް އޭނާ ފުރަތަމަ ފަހަރަށް ރެއަލްގެ ޖާޒީގައި މެޗެއް ކުޅޭތަން ފެނިގެން ދާނެއެވެ.\nއެއް ވަނަ އަށް އެރުމަށް ލިބުނު ފުރުސަތު ރެއާލުން ނަގާލައިފި


OLHUNBOLHUN- Taxi dhuvvumuge nizaamu hamayakah elhuvun | Mihaaru\nޚިޔާލު / ޓެކްސީ އަގު\nއޮޅުންބޮޅުން: ޓެކްސީ ދުއްވުމުގެ ނިޒާމް ހަމައަކަށް އެޅުވުން\nސިނަމާލެ ބްރިޖުގައި ޓެކްސީއެެއް ދުއްވާފައި ދަނީ.---ފޮޓޯ: ނިޝާން އަލީ/މިހާރު\n15 ޖެނުއަރީ 2019 - 10:27\nއާއްމު ރައްޔިތުންނާ ގުޅުން ހުރި އެންމެ އުނދަގޫ، އެންމެ ގިނަ މައްސަލަތައް ހައްލު ކުރަން ޖެހިފައި އޮތް އެއް މިނިސްޓުރީ އަކީ ޓުރާންސްޕޯޓު މިނިސްޓުރީ އެވެ. އެ ތަނުން ކޮންމެ ގޮތަކަށް ކަމެއް ނިންމި އަސް ފާޑުކިއުން ނުއަންނާނެ ގޮތެއް ނުއޮންނާނެ އެވެ. އެ މިނިސްޓުރީއާ ހަވާލުވެވަޑައިގެން ހުންނެވި ބޭފުޅަކީ، މި ސަރުކާރުގައި ހިންގުމުގެ ތަޖުރިބާއެއް ނެތް، އެ ފެންވަރުގެ ހަމައެކަނި ވެރިޔާ އެވެ. މިހާތަނަށް އޭނާ ކުރައްވާފައި އޮތް މަސައްކަތަށް ބަލާފައި، އެ މަސައްކަތުގެ މައްޗަށް ބިނާކޮށް އެއްޗެއް ދަންނަވާ ނަމަ ދެންނެވޭނީ ހިންގުމުގެ ތަޖުރިބާ ނެތް ބޭފުޅުންގެ މަސައްކަތް ހަލުވި ވެފައި، ނަތީޖާ ނެރުން އަވަސް ކަމަށެވެ. މިނިސްޓްރީން ގަބޫލުކުރާ އުސޫލު ތަންފީޒު ކުރުމަށް ކެރިގެން ކުރިމަތިލާ ކަމެވެ.\nޓުރާންސްޕޯޓު މިނިސްޓުރީން ގިނަ ކަންތައް އާއްމުންގެ ލަފަޔާ އެކު ނިންމެވުމަކީ ވެސް ޑިމޮކްރަސީގެ ނަޒަރަކުން ބަލާއިރު ހެޔޮ ފާލެކެވެ. ކަމެއް ނިންމުމުގެ ކުރިން އެ މަސައްކަތެއް ކުރާ ބައެއް ދައްކާ ވާހަކައިގެ އަޑު އެހުމަކީ ރަނގަޅު ކަމެކެވެ. އެއިރުން އެ ބައެއްގެ ދަތިތަކާއި ގޮންޖެހުންތަކާއި އުނދަގޫތައް ސާފުވެގެން ދާނެތީ ވެ އެވެ. ނަމަވެސް އެ ގޮތަށް ބައްދަލުކުރާ ބަޔަކު އެދޭ ގޮތަށް ހުރިހާ ކަމެއް ނިންމުމަކީ ލާޒިމް ކަމެއް ނޫނެވެ.\nމާލޭގައި ޓެކްސީގެ މައްސަލަ އަކީ ބޮޑު މައްސަލައެކެވެ. ޓެކްސީ ނުލިބެނީ އެވެ. ބޭރުގެ ގިނަ ގައުމުތަކުގައި ޓެކްސީ ބޭނުން ވަގުތަކު ލިބޭނެ ގޮތައް އޮންނަ އުޞޫލަށް މާލޭގައި ޓެކްސީ ލިބެން އޮންނަ ނަމަ، އަމިއްލަ ކާރު ގެންގުޅެން ބޭނުން ނުވާ ވަރަށް ގިނަ މީހުންނާ އަޅުގަނޑާ ދިމާވެ އެވެ. އެ މީހުން ކާރެއް ގެންގުޅެނީ އެހެން ގޮތެއް ނެތިގެން ކަމަށް ބުނެ އެވެ. ޢާއިލާގެ ގިނަ ބަޔަކު އެކީގައި ތަނަކަށް ދާން ވެއްޖެ ނަމަ ގޮތް ހުސްވެ އެވެ. ވާރޭ ވެހެންޏާ ޓެކްސީއެއް ނުލިބެ އެވެ. ގިނަ ޓެކްސީ ސެންޓަރުތަކާ ނުވެސް ގުޅެ އެވެ. ގުޅައިލުމުން އިވެނީ ފޯނު އެންގޭޖް ވެފައި ހުންނަ އަޑެވެ. ވާރޭ ވެހޭ ދުވަސް ދުވަހާއި މާލޭގައި މީހުން ގިނައިން ދާ ކަހަލަ ކަންތައްތައް އޮންނަ ދުވަސް ދުވަހު ޓެކްސީ ސެންޓަރުން ހަލުވިކޮށް ޚިދުމަތް ލިބިގަތުމަކީ އުނދަގޫ ކަމެކެވެ. "މި ވަގުތު ހުސް ކާރެއް ނެތް" ޖަވާބަކީ ވަރަށް ގިނައިން އަޅުގަނޑު އަޑުއަހާ ޖަވާބެކެވެ. މިއީ ހަމަ އިއްތިފާގަކަށް ވެސް ވެދާނެ އެވެ.\nމާލޭގައި ދުއްވާ ޓެކްސީތަކުން ދަތުރުކޮށްދޭނެ އަގު ކަނޑައެޅުމަށް އާންމުންނާއި ޓެކްސީ ޑްރައިވަރުންގެ ހިޔާލު ހޯދުމަށް ޓްރާންސްޕޯޓް މިނިސްޓްރީން މިދިޔަ ހަފުތާގައި ބޭއްވި ބައްދަލުވުމުގައި މީހަކު ވާހަކަ ދައްކަނީ.---ފޮޓޯ: ހުސައިން ވަހީދު/މިހާރު\nއަމިއްލަ ދިރިއުޅުމުގެ ޒިއްމާ އުފުލާ ކޮންމެ މީހަކު ކަރަންޓު ބިލް ދައްކަން ޖެހޭނެ އެވެ. ފެން ބިލް ދައްކަން ޖެހޭނެ އެވެ. ކުނި އުކައިލުމުގެ ބިލް ދައްކަން ޖެހޭނެ އެވެ. ފޯނާއި އިންޓަނެޓްގެ ބިލް ދައްކަން ޖެހޭނެ އެވެ. ކޭބަލް ޓީވީގެ ބިލް ދައްކަން ޖެހޭނެ އެވެ. ތިމާގެ އަމިއްލަ ގެދޮރު ނެތް ކަމަށް ވާ ނަމަ ކުއްޔަށް ތަނެއް ހިފަން ޖެހޭނެ އެވެ. ދިރިއުޅުމުގެ ފެންވަރު އާދައިގެ މީހަކު އަތްފޯރާ ފަށަށް ވުރެ ތަންކޮޅެއް މަތީގައި އޮންނަ މާލޭގައި ކޮންމެ މީހަކު ވެސް އެ ޒަރޫރީ ޚަރަދު ދިރި ހުރިހާ ދުވަހަކު ކުރަން ޖެހޭނެ އެވެ. އަދި ބަލިވެއްޖެ ނަމަ ބޭސްފަރުވާ އަށް ވެސް ޚަރަދު ކުރަން ޖެހޭނެ އެވެ. މި ދެންނެވި ޚަރަދުތަކަކީ ވަކި މަސައްކަތެއް ކުރާ ބަޔަކު އެކަނި ކުރާ ޚަރަދެއް ނޫނެވެ. މާލޭގައި ދިރި އުޅޭ އެންމެން ކުރަން ޖެހޭ ޚަރަދެކެވެ. ތިމާ ޚިދުމަތް ދޭ މީހާގެ އަތުން އެ ޚަރަދު ހޯދާ ކަމަށް ވާ ނަމަ މާލޭގައި ޚިދުމަތް ދޭ ހުރިހާ މީހުން، އެ މީހުން ދޭ ޚިދުމަތެއްގެ އަގު މައްޗަށް ޖައްސަންވީ އެވެ. އެކަމަކު އެއީ އެފަދަ ކަންތައް ކުރާ ގޮތެއް ނޫނެވެ.\nމާލެ އާއި ހުޅުމާލޭގައި ދުއްވާ ޓެކްސީގެ އަގާ ބެހޭ ގޮތުން އާއްމުންގެ ޚިޔާލު ހޯދުމަކީ ރަނގަޅު ކަމެކެވެ. ޓެކްސީ ޑުރައިވަރުންގެ ޚިޔާލު ހޯދުމަކީ ވެސް ރަނގަޅު ކަމެކެވެ. ޑެމޮކްރެޓިކް ނިންމެވުމެކެވެ. އެހެން ނަމަވެސް މި ދެ ފަރާތުން ވެސް ޖަޒްބާތީ ޚިޔާލު އައުމަކީ ކައިރި ކަމެކެވެ. މި ފަދަ ކަންތައް ނިންމަން ވާނީ ޓެކްނިކަލް ހޯދުންތަކުގެ އަލީގަ އެވެ. އެހެން ގޮތަކަށް ދަންނަވާ ނަމަ ކުރެވޭ ޚަރަދަށް ބަލައިފަ އެވެ. އެއިރުން ކުރެވޭ ޚަރަދުގެ ތެރެ އަށް މަސައްކަތް ދެމެހެއްޓޭ ވަރުގެ ފައިދާއެއް ލުމަށް ފަހު އެއީ ސިޔާސީ ގޮތުން "ވިއްކާލެވޭނެ" އަގެއްތޯ ބަލައި، ކަމާ ބެހޭ ފަރާތަށް ގޮތެއް ނިންމުމަށް ފަސޭހަވާނެ އެވެ.\nއެއާޕޯޓުން މާލެ އަށް އަންނަ ބަސް ހުއްޓާ ތަނުން މާލޭގެ އެތެރޭގައި ދުއްވާ ޓެކްސީ ފަސޭހަ އިން ލިބޭނެ ނިޒާމެއް ވެސް ގާއިމު ކުރެވިފައި އޮންނަން ބޭނުން ވެ އެވެ. އެއިރުން އެއާޕޯޓުން ފޮށިތަންމަތި ހިފައިގެން އަންނަ ދަތުރުވެރިންނަށް އެ މީހުން ދާން ބޭނުންވާ ތަނަކަށް ދިއުމަށް ފަސޭހައިން ދިއުމުގެ މަގު ތަނަވަސް ވެފައި އޮންނާނެ އެވެ.\nފާލަން ހުރަސްކޮށް ހުޅުމާލެ އަށް ދިއުމަށް ސަތޭކަ ރުފިޔާ މާ ބޮޑެވެ. މި ކަމުގައި "ޕުލަސް ޕުލަސް" ވިސްނުމެއް ގެންގުޅެވިދާނެ އެވެ. ޓެކްސީ ދަތުރުކުރަން ވާނީ މީޓަރުގަ އެވެ. ފާލަމުގައި ދަތުރުކުރުމަށް މިހާރު ވެސް ނެގުން ލަސްވެފައި އޮތް ފީ ނަގަން ފެށުމުން އެ ފީއެއް ދަތުރުކުރާ ފަސިންޖަރުން އަތުން ނެގިދާނެ އެވެ. އަދި ކަނޑު ހުރަސްކޮށް އެހެން ރަށަކަށް ދާތީވެ އިތުރު ކުޑަ ފީއެއް ނެގިދާނެ އެވެ. މިއީ މީޓަރުން ދައްކާ އެއްޗެއްގެ ތެރެއަށް އިތުރުވާނެ އެއްޗެކެވެ.\nދުނިޔޭގެ ހުރިހާ ގައުމެއްގައި ވެސް ޓެކްސީ ޑުރައިވަރު އެހެން މީހެއްގެ ކާރެއްގައި ޓެކްސީ ކުރާ ނަމަ ކާރުގެ ވެރިފަރާތަށް ދުވާލަކަށް ވަކިވަރަކަށް ފައިސާ ދޭން ޖެހެ އެވެ. މެލޭޝިއާ ކަހަލަ ބައެއް ގައުމުތަކުގައި ވަރަށް ފަހާ ޖެހެންދެން ޓެކްސީ ދުއްވުމުގެ ހުއްދަ ދެނީ ވަކި ފަރާތަކަށް ނުވަތަ ކުންފުންޏަކަށެވެ. އެ ގޮތަށް ހުއްދަ ހޯދާ ފަރާތް ވަނީ ވަރަށް ބާރު ގަދަ ނުފޫޒު ގަދަ ފަރާތަކަށެވެ. ޓެކްސީ ދުއްވާ މީހުން ކާރު ހޯދަން ޖެހެނީ އެ ފަރާތުންނެވެ. އަޅުގަނޑަށް މަޢުލޫމާތު ލިބުނު އިރު ވެރިފަރާތަށް ދޭން ޖެހެނީ ދުވާލަކަށް ފަންސާހަކަށް ރިންގިޓެވެ. ކާރުގެ ހުރިހާ ކަމެއް ބަލަހައްޓަން ޖެހެނީ ކާރު ދުއްވާ މީހާ އެވެ. ވަކި މުއްދަތަކަށް ފަހު ޓެކްސީ ދުއްވާ މީހާ ބޭނުންވެއްޖެ ހިނދެއްގައި އޭނާ އަށް ކުޑަ އަގަކަށް އެ ކާރު ގަތުމުގެ ފުރުޞަތު ދެ އެވެ. ޓެކްސީ ކުރުމުގެ ފުރުސަތެއް ނޫނެވެ.\nރާއްޖޭގައި ބައެއް ޓެކްސީ ޑުރައިވަރުން ދޭން ޖެހެނީ ދުވާލަކަށް ބޮޑުވެގެން 150 ރުފިޔާ ކަމަށް ބުނާތީވެ އިވެ އެވެ. ގިނަގިނަ އިން ޓެކްސީ މަރާމާތު ކުރަން ޖެހެނީ ޓެކްސީ ކުރަން ނުވާ ވަރުގެ ކާރު ޓެކްސީގެ ގޮތުގައި ދުއްވާތީ ވެ އެވެ. މިއީ ވެސް ހަމައަކަށް އަޅުވަން ޖެހޭ ކަމެކެވެ. "އަޑު ގަދަ މީހާގެ ރުއް ގިނަ" ވި ޒަމާން މިހާރު ހިނގައްޖެ އެވެ. މިހާރު ކަންތައް ކުރެވެން ވާނީ ކޮންމެވެސް ހަމައެއްގެ މައްޗަށް ބެލެވިގެންނެވެ.\nސިނަމާލެ ބްރިޖުގައި ދުއްވާފައި ދާ ބައެއްގެ ފަހަތުން އެމްޕީއެލްގެ ބަސް ދަތުރުކޮށްފައި ދަނީ: ބަސް ދަތުރުތައް އެމްޓީސީސީއާ ހަވާލުކުރަން ސަރުކާރުން ވަނީ ނިންމާފައި --ފޮޓޯ: އަހުމަދު ނިޝާތު/މިހާރު\nހުޅުމާލެ އަށް ބަސް ދަތުރު ކުރުމުގެ ކަންތައް އެމްޓީސީސީއާ ހަވާލުކުރުމަކީ ވަރަށް ރަނގަޅު ނިންމުމެކެވެ. ޕޯޓުސް އޮތޯރިޓީން އެކަން ކުރަން ވި ސަބަބެއް އަޅުގަނޑަށް ނުވިސްނުނެވެ. އެހެން ނަމަވެސް މަގު ހެދުމާއި ކާނު ސާފު ކުރުން ފަދަ ކަންތައްތައް ހައުސިން މިނިސްޓުރީން ކުރި ސަރުކާރެއްގައި އެއީ ނުވާނެ ކަމަކަށް ބެލެވިގެން ނުވާނެ އެވެ. ސަރުކާރުން މި ގެނައި ބަދަލުން ހުޅުމާލެ އަށް ދަތުރުކުރާ ޓެކްސީތަކުން އަންނަ ހޫނު ވައި ތަންކޮޅެއް ފިނި ވެދާނެ އެވެ. އެއާޕޯޓަށް ދަތުރަށް ދާ މީހުންނަށް ޚާއްސަ ބަހެއް ބޭއްވިދާނެ އެވެ. އެ މީހުން ބޭނުންވާ ތަކެތި ވެސް ގެންދެވޭ ގޮތަށެވެ. ހުޅުމާލެ އަށް ދާން ބޭނުންވާ މީހުންނަށް ދަތުރުކުރުމަށް ތަފާތު ގޮތްގޮތް އޮތުމަކީ ރަނގަޅު ގޮތެކެވެ. އެއިރުން އެމީހެއްގެ ޖީބަށް ލުއިވާ ގޮތަކަށް ދަތުރު ރޭވުމުގެ ފުރުސަތު އޮންނާނެ އެވެ. އެއްގަމު މަގުން ދަތުރުކުރަން ބޭނުން ވާ މީހުން އެއްގަމު މަގުން ދަތުރު ކުރާށެވެ. ކަނޑު މަގުން ދަތުރުކުރާ މީހުން ކަނޑުމަގުން ދަތުރު ކުރާށެވެ. އެއާޕޯޓުން މާލެ އަށް އަންނަ ބަސް ހުއްޓާ ތަނުން މާލޭގެ އެތެރޭގައި ދުއްވާ ޓެކްސީ ފަސޭހަ އިން ލިބޭނެ ނިޒާމެއް ވެސް ގާއިމު ކުރެވިފައި އޮންނަން ބޭނުން ވެ އެވެ. އެއިރުން އެއާޕޯޓުން ފޮށިތަންމަތި ހިފައިގެން އަންނަ ދަތުރުވެރިންނަށް އެ މީހުން ދާން ބޭނުންވާ ތަނަކަށް ދިއުމަށް ފަސޭހައިން ދިއުމުގެ މަގު ތަނަވަސް ވެފައި އޮންނާނެ އެވެ.\nކުރިން ދެންނެވި ޚިދުމަތްތައް ލިބެން ހުންނަ ކަމަށް ވާ ނަމަ 100 ރުފިޔާ ދެއްވައިގެން ޓެކްސީގައި ހުޅުމާލެ އަށް ވަޑައިގަންނަވާނަންތޯ އެވެ؟ ޓެކްސީ ޑުރައިވަރަށް 500 ރުފިޔާގެ ޓިޕްސް ދެއްވާ ބޭފުޅުން ވަޑައިގެންފާނެ އެވެ.\nދަތުރުފަތުރު ޓެކްސީ ހިދުމަތް ޓްރާންސްޕޯޓް މިނިސްޓްރީ ޓްރާންސްޕޯޓް އޮތޯރިޓީ ޓެކްސީ އަގު ޓެކްސީ ޑްރައިވަރުން ސިނަމާލެ ބްރިޖު\n34 ކޮމެންޓް, 26 ރިއެކްޝަންސް\nމި ލިޔުމައް ދިރާސީ ހިޔާލެއް ދެން ހެއްޔެވެ. މި މާލޭގައި ޓެކްސީ ހޯދަން ދަތިވާ އެންމެ ބޮޑު ސަބަބަކި ބޮޑު އާބާދީ އެއް އޮތުމެވެ. މިސާލަކައް 20000 މީހުންނައް 1500 އެއްހާ ކާރުން ހިދުމަތްދެވިދާނެ ތޯއެވެ\nތިކަން ހައްލުކުރެވެން އޮތީ އެންމެ ގޮތަކުން. އެއީ ކުންފުނިތަކުން ޓެކްސީ ކުރުން. ވަކިވަކި މީހުން އަމިއްލައަށް ޓެކްސީ ކުރާހާ ހިނދަކު ތިކަމެއް ލާހިކެއްނޫން ހައްލު ކުރާކަށް.\nމިލިޔުން ލިޔުނު މީހާ އަށް އިނގޭ ބާ މިޙާރު ޓެކްސީ ދުވަހު ކުއްޔަށް ދޭ ރޭޓް ތަންކޮޅެއް ބަލާލާ ފަ އެއްޗެހި ލިޔަން ފެނޭ\nރައްޔިތުންނަށް ދަތުރުގެ ހިދުމަތް މިފެންވަރަށް ގޮސްފައިވަނީ ސަރުކާރުތަކުގެ ދޯހަޅިކަމުގެ ސަބަބުން.ރަނގަޅު ޕަބްލިކްޓުރާސްޕޯރޓަކީ ކޮންމެ ގައުމަކަށް ބޭނުންވާނެ އެއްޗެއް. ހަމައެކަނި ޓެކްސީތަކަށް ބަރޯސާވެގެން ތިބެން ސަރުކާރުތަކުން ރައްޔިތުންނަށް ދަސްކޮށްދީފައި އޮތީ އިނގޭތޯ.\nޓެކްސީއަށް މީހުން އިތުރައްއެރީމާ ހަމަ އެކަނި މައްސަލަޖައްސައި ފޯނުކުރަނީ ކަސްޓަމަރުކާރީ ނާއަހައި ކާރުހުއްޓާލައި އެހެންފަސެންޖަރު އަރާތީ![އޭނާއެރިޔަސް އޯކޭހޭ]ބުނެފިއްޔާ އޭނަ އެމީހަކު އަރުވަން އޯކޭވެސްދޭ! އެކަމަކު އެއަރާވަގުތަކު ކާރުގައި އެވަގުތު އިންނަ ފަސެންޖަރުވެސް އެއްޗެއް ގިނަފަހަރަށްނުބުނޭ. ސބަބަކީ އޭނަޔަށް އެވަގުތު ވިސްނެނީ އޭނަޔަށް ކާރުލިބުނީވެސް އެތައްއިރެއްގެ ފަހުންކަމުން.\nމާރޭމިތުރާ ... ރަނގަޅުވީހެއްނު އާޓިކަލްއެއް ލިޔެ ފޮނުވިނަމަ ...\nކަސްޓަމަރުންނެއް ޓެކްސީތަކަށް އަރަނީތޯ ނުވަތަ އަރުވަނީތޯ؟ މީވެސް މިހާރު ކިރާލަންވެއްޖެ ބަހެއް! އަޅުގަނޑު ގަބޫލެއްނުކުރަން ފަސިންޖަރުން އަރުވަނީކަމަކަށް އަޅުގަނޑު ދަންނަވާނީ އިތުރައް އަރަނީއޭ އިނގޭތޯ! ކޮންމެ ކޮންމެ ފަހަރަކު ހާދަގިނަމީހުން ޓެކްސީތަކަށް އަރުވާގެން ޑުރައިވަރުން ދެއޭބުނާބުނުން އެއީ ހަގީގަތެއްނޫން.\nހަމަ ގަދަކަމުން އަރަނީތޯ؟ އަނެއްކާ ޑްރައިވަރަށް އެނގިގެންބާ އަރަނީ؟\nޕާރކިންގ ކަންތައް ހައްލުކުރަން އަޅުގަނޑުގެ ވިސްނުން؛......... ގަލޮޅުދަނޑު އެހެން ތަނަކަށް ބަދަލުކޮށް އެތަނުގައި ޕޭޕާރކިންގ އަކަށްހެދުން3 ބުރިއަށް. މަތީގައި ޝޮޕިންގ މޯލެއް ހުއްޓަސް އޯކޭ. މަޖީދީމަގުގެ އެކީޕާރކިންނަގައި ދެފަރާތުންދުއްވޭގޮތައްހެދުން. އާއްމުކޮށް ޝޮޕިންގ އަށްދާމީހުންނަށް އެންމެ ތިރިންދޭނީ . މިޕާރކިނގުގަ ޕާރކުކުރާ އުޅަނދު ރޭގަނޑު10.00 އިން ގެންދަންޖެހޭގޮތައް.އަދި އެތަން ބެލުމަށް ސެކިއުރިޓީ ގާޑުން ހަމަޖައްސައި ލިޔެ ނޯޓުކުރެވޭގޮތައް.\nވެރިންނަށް ޑުރައިވަރުން ފައިސާ މިގޮތައްދޭއިރު ކާރުގެ މައްސަލަޖެހިފައި ނުދުއްވާދުވަސްތަކަށްވެސް ގިނަވެރިން ޑުރައިވަރުއަތުން އެދުވަހެއްގެ ފައިސާނަގާ އިނގޭތޯ. ރޯދަމަހަކަސް މަދު ވެރިއަކު ނޫނިއްޔާ އިނާޔަތެއްގެ ގޮތުން ޑުރައިވަރަށް ލުޔެއްވެސްނުދޭ! އެކަމަކު ބައެއް ވެރިން ރޯދަމަހަކީ އަޅުކަމުގެ މައްސަރުކަމަށްވާތީ ރޯދަމަހު ވެރިމީހާއަށް ދޭންޖެހޭ އަގުގެ ސަތޭކަރުފިޔާ، އަނެއްބައިމީހުން 50ރ ކަނދައިދޭ!\nގިނަ ޑްރައިވަރުން ކާރުގެ ވެރިމީހާއަށް ފައިސާ ނުދީ ބުނަނީ މަރާމާތު ކުރީއޭ ކިޔާފައި ފޭކު ބިލެއް ވެރިމީހާއަށް ދަކާ މައްސަލައަށްވެސް ހައްލެއް އެބައަންނަން ޖެހެއެވެ. ގަރާޖުތަކުގެ ލިޔެކިއުންތައް މީރާއިން ޗެކްކުރަން އެބަޖެހެއެވެ. ވަރަށް ބޮޑެތި އޮޅުވާލުންތައް ޓެކްސީތަކުގެ ވެރިންނަށް ޑްރައިވަރުން އެބައޮޅިވާލައެވެ.\nދާދޭއަސް. އެއްވެސް ގަރާޖަކުން ކޯޓޭޝަންއެއް މިހާރަކު ނުދޭނެ މަރާމާތުނުކުރަންޏާ! އަނެއްކާ ވެރިމީހާއަސް އެޖެހޭ މައްސަލަތައް ޑުރައިވަރުން އަންގާނެ އޭނާ ބަލަންވެސް އަންނާނެ. އޮޅުވާލުމެއްއޮޅުވާލެވެން ނޯންނާނެ. އަނެއްކާ ދުވަހުން ދުވަހަށް ފައިސާދޭންޖެހޭއިރު މަރާމާތްވެސް ޑުރައިވަރުކުރާނީ އިނގޭ.އެންމެ ދުވަހަކު ފައިސާދިނުން ލަސްވިޔަސް ވެރިން ޑުރައިވަރުބަދަލުކުރޭ!\nސެންޓަރުން އާއްމުކޮށް ޑުރައިވަރުކުށެއް ކޮށްފިއްޔާ އެމީހަކަށް ދަތުރު ދިނުން މަދުކަނޑާލާނެ! އެކަމަކު މިހާރުވާގޮތަކީ ދަތުރުތައް ގިނަކަމުން އެއަދަބު އަދަބަކަށްވެސްނުވޭ! އަޅުގަނޑުމެންވެސް އެދެނީ އާއްމުންނަށް މިހިދުމަތް މިއަށްވުރެ ފުޅާވުން. ބަސްދަތުރުވެސް ދިނުން. އެކަމަކު ޕެޓްރޯލަކީ ދުނިޔޭގައި ވަރަށް ބަދަލުވާ އެއްޗަކަށްވާތީ މިހާރު ގައުމުތަކުން އެލްޕީޖީއަށް ބަދަލުކުރަނީ އިނގޭތޯ.


އެޑްމިނިސްޓްރޭޓިވް އޮފިސަރ (ވަގުތީ)\nބޭނުންވާ ޢަދަދު : 02\nމަހަކު 5778.1 ރުފިޔާ\nމަހަކު 2476.33 ރުފިޔާ\nއެޑްމިނިސްޓްރޭޝަން/މެނޭޖްމަންޓްގެ ދާއިރާއަކުން ދަށްވެގެން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައިވުން ނުވަތަ،\nސާނަވީ އިމްތިޙާނުން2މާއްދާއިން ދަށްވެގެން 'ޑީ' ގްރޭޑް ލިބިފައިވުމާއިއެކު، އޭގެ އިތުރުން ސެކެންޑަރީ ސްކޫލް ސެޓްފިކެޓް އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައި ވުމާއެކު، އެޑްމިނިސްޓްރޭޝަން/މެނޭޖްމަންޓްގެ ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން.\nއެކި އެކި ބައްދަލުވުން ތަކުގެ ޔައުމިއްޔާ ތައް ލިޔެ ތައްޔާރުކުރުން.\nސްޓޫޑަންޓް އެފެއާރޒްއަށް އަންނަ ސިޓީތަކާއި އެހެނިހެން ތަކެތި ބަލައިގަތުމާއި ފޮނުވުމާއި، ސިޓީތަކާއި އެހިނެހެން ލިއުންތައް ލިޔެ ފޮނުވަންޖެހޭ ފަރާތަކަށް ފޮނުވުން.\nކޯސްތަކަށް އިޢުލާން ކުރުމުގެ މަސައްކަތްތައް ކުރުމާއި ދަރިވަރުންނަށް ކޯސްތަކާއި ބެހޭ މަޢުލޫމާތު ދިނުން\nއޮރިއެންޓޭޝަން އަދި ރަޖިސްޓްރޭޝަން ކަންކަމުގައި އަމަލީގޮތުން ބައިވެރިވުން.\nދަރިވަރުންގެ ފޯރމް އެންޓަރ ކުރުން.\nދަރިވަރުންގެ ސްޓެޓިސްޓިކްސް ތައް ތައްޔާރުކޮށް ކަމާބެހޭ ފަރާތްތަކަށް ފޮނުވުން.\nއިމްތިޙާންގެ އެންމެހައި ކަންތައްތައް ސްޕަވައިޒަރު އަންގާ ގޮތެއްގެ މަތިން އެހީތެރިވުން.\nޔުނިވަރސިޓީ މެނޭޖްމަންޓް ސިސްޓަމްގެ އިދާރީ މަސައްކަތްތައް ކުރުން.\nދަސްވެނިވުން ބޭއްވުމަށްޓަކައި ކުރަންޖެހޭ އިދާރީ މަސައްކަތްތައް ކުރުން.\nކޯސްތަކަށް ހޮވުނު ދަރިވަރުންނަށާއި ނުހޮވުނު ދަރިވަރުންނަށް ލިޔުންތައްޔާރުކުރުން.\nޔުނިވަރސިޓީގެ މީޓިންގތައް ކަނޑައެޅިފައިވާ ދުވަސްތަކުގައި ހާޒިރުވުން.\nއިސްވެރިޔާ އަންގަވާގޮތުގެ މަތިން އެޕޮއިންޓްމަންޓްތައް ރާވައި ބެލެހެއްޓުން\nމަތީގައިވާ ކަންތައްތަކުގެ އިތުރުން، ޔުނިވަރސިޓީގެ ރަސްމީ މަސައްކަތްތަކާ ގުޅޭގޮތުން ސްޕަވައިޒަރު ހަވާލުކުރާ އެންމެހައި މަސައްކަތްތައް ކުރުން.\nލިބިފައިވާ މަސައްކަތުގެ ތަޖުރިބާ (ގުޅުންހުރި ދާއިރާއިން)\nލިބިފައިވާ ހުނަރު (އިންޓަރވިއު އަދި ޕްރެކްޓިކަލްސް)\nމިޔުނިވަރސިޓީގެ ވަޒީފާއަށް އެދޭ ފޯމް (މިޔުނިވަރސިޓީގެ ރިސެޕްޝަނުން މިފޯމް ލިބިވަޑައިގަންނަވާނެ) އަދި ޔުނިވަރސިޓީގެ ވެބްސައިޓްއިން ޑައުންލޯޑް ކުރެވޭނެއެވެ. ލިންކް އަކީhttps://www.ium.edu.mv/gazette/job-application-form-dhivehi/ އެވެ.\nމި މަޤާމުގެ މުއްދަތަކީ މި ވަޒީފާ ލިބޭ ތާރީޚުން ފެށިގެން 31 ޑިސެންބަރ 2019 ގެ ނިޔަލަށެވެ. މަޤާމަށް ހޮވޭ ފަރާތުގެ ޤާބިލު ކަމަށް ބެލުމަށްފަހު ވަޒީފާގެ މުއްދަތު އިތުރުކުރުމުގެ އިޚްތިޔާރު މި ޔުނިވަރސިޓީއަށް ލިބިގެންވެއެވެ.\nވަޒީފާއަށް ހޮވުމުގައި ގިނަ ވަގުތު މަސައްކަތް ކުރެވޭނެ ފަރާތްތަކަށް އިސްކަން ދެވޭނެއެވެ.\nމިމަޤާމަށް ހޮވޭ މުވައްޒަފަކު މަސައްކަތް ކުރައްވަން ޖެހިވަޑައިގަންނަވާނީ ހެނދުނު\n08:00 އާއި 23:00 ދެމެދުގެ 06 ގަޑިއިރު އިރުއެވެ.\n21 އޮކްޓޫބަރ 2019 ވަނަ ދުވަހުގެ މެންދުރު 12:00 ގެ ކުރިން، ދިވެހިރާއްޖޭގެ އިސްލާމީ ޔުނިވަރސިޓީއަށް.\nމަޢުލޫމާތު ސާފުކުރުމަށް ގުޅާނީ، 3022116 ނަންބަރު ފޯނާއެވެ.\nޕަބްލިޝްކުރި ގަޑި: 1637\nސުންގަޑި: 21 އޮކްޓޫބަރު 2019 1200


ޤިޔާމަތްވުމުގެ ޢަލާމާތްތައް (أَشْرَاطُ السَّاعَةِ) – 62 ” މިސްކިތްތައް ޒީނަތްތެރި ކުރުމާއި އެކަމުގައި ފަޚުރުވެރިވުން “ – DhiSalafiyyah\n06/06/2016 ޢަޤީދާއާއި ފިރުޤާތައްއައްޝައިޚް އަޙްމަދު ނާޒިލް މުޙައްމަދު\nމިސްކިތްތައް ޒީނަތްތެރި ކުރުމާއި އެކަމުގައި ފަޚުރުވެރިވުން.\nޤިޔާމަތުގެ ޢަލާމާތްތަކުގެ ތެރޭގައި މިސްކިތްތައް ޒީނަތްތެރި ކުރުމާއި އެތަންތަނުގައި ބިންވަޅުނަގައި ހެދުމާއި އެކަމުގައި ފަޚުރުވެރިވުން ހިމެނެއެވެ. އަނަސް رضي الله عنه ގެ ކިބައިން އިމާމު އަޙްމަދު ރިވާކުރައްވާފައި ވެއެވެ. ﷲގެ ރަސޫލާ صلى الله عليه وسلم ޙަދީޘްކުރެއްވިއެވެ.\n((لَا تَقُومُ السَّاعَةُ حَتَّى يَتَبَاهَى النَّاسُ فِي الْمَسَاجِدِ)) މާނައީ: “މިސްކިތްތަކާމެދު މީސްތަކުން ފަޚުރުވެރިވެ އުޅެއްޖައުމަށް ދާންދެން ޤިޔާމަތް ޤާއިމް ނުވާހުއްޓެވެ.”\nއަދި ނަސާއީ އާއި އިބްނު ޚުޒައިމާގެ ރިވާޔަތުގައި، ހަމަ އެކަލޭގެފާނުގެ ކިބައިން ވެއެވެ. ނަބިއްޔާ صلى الله عليه وسلم ޙަދީޘްކުރެއްވިއެވެ.\n((مِنْ أَشْرَاطِ السَّاعَةِ أَنْ يَتَبَاهَى النَّاسُ فِي الْمَسَاجِدِ)) “ޤިޔާމަތް ވުމުގެ ޢަލާމާތްތަކުގެ ތެރޭގައި މިސްކިތްތަކާމެދު މީސްތަކުން ފަޚުރުވެރިވުން ހިމެނެއެވެ.”\n[އިމާމު] ބުޚާރީ ވިދާޅުވިއެވެ.\n[އެބަސްފުޅުގެ މާނައީ:] “އަނަސްގެފާނު ވިދާޅުވިއެވެ. [އެއީ] އެއާމެދު މީސްތަކުން ފަޚުރުވެރިވެ އުޅުމެވެ. އެއަށްފަހު މަދުން މެނުވީ މިސްކިތްތައް ބިނާކޮށް ނޫޅެތެވެ. މިސްކިތާމެދު ފަޚުރުވެރި ވުމީ: ފަންނީ ޒީނަތްތެރި ކުރުމާމެދު ސަމާލުކަން ދިނުމެވެ. އިބްނު ޢައްބާސް ވިދާޅުވެފައިވެއެވެ. ޔަހޫދީންނާއި ނަޞާރާއިން [ފައްޅިތައް] ޖަރީކުރި ފަދައިން މިސްކިތްތައް ޒީނަތްތެރި ކުރާނޭކަން ކަށަވަރެވެ.”\nދެންފަހު މިސްކިތްތައް ޒީނަތްތެރިކުރުން عُمَرُ بْن الخَطَّاب رضي الله عنه މަނާކުރެއްވިއެވެ. އެހެނީ އެކަމުގެ ސަބަބުން މީސްތަކުން އެބައިމީހުންގެ ނަމާދުން މަޝްޣޫލު ކުރުވައެވެ. އަދި ނަބިއްޔާ صلى الله عليه وسلم ގެ މިސްކިތްކޮޅު އާކުރުމަށް އަމުރު ކުރައްވަމުން ވިދާޅުވިއެވެ.\n[އެބަސްފުޅުގެ މާނައީ:] “ވިއްސާރައިން މީސްތަކުން ހިޔާކޮށްދޭށެވެ. އަދި ރަތްކުލަ ނުވަތަ ރީނދޫކުލައިން ދުރުވާށެވެ. ފަހެ މީސްތަކުން ފިތުނަވެރި ވެދާނެއެވެ.”\nﷲ ތަޢާލާ ޢުމަރުގެފާނަށް ރަޙްމަތް ލައްވާށިއެވެ. ފަހެ ޢުމަރުގެފާނުގެ ވަޞިއްޔަތުގައި ނުހިފި ބަޔަކީ މީސްތަކުންނެވެ. އަދި ރަތްކުލައާއި ރީނދޫ ކުލައިން ފުއްދައިލީކީ ވެސް ނޫނެވެ. ކީއްތޯއެވެ! އެކަން ފަހަނައަޅައި، ހެދުން ވިޔެ ކަނޑާ ނަގާހެން މިސްކިތްތަކުގައި ކަނޑައި ނަގައިފުމާ ހަމައަށް ހިނގައްޖެއެވެ. އަދި ރަސްރަސްކަލުންނާއި ޚަލީފާއިން، މިސްކިތް ބިނާކުރުމާއި އެތަން ޖަރީކޮށް ޒީނަތްތެރި ކުރުމުގައި ފަޚުރުވެރިވެއްޖެއެވެ. އަދި އެކަމުގައި ޢަޖައިބުތައް ވެސް ގެނެސްގެންފި ވެއެވެ. އަދިއަދާ ޖެހެންދެންވެސް މިފަދަ މިސްކިތްތައް ބިނާކުރުން މެދުކެނޑިގެން ނުމެދޭއެވެ. ޝާމްކަރައާއި މިޞްރު އަދި މަޣްރިބު ކަރައާއި އަންދަލުސް އަދި މިނޫންވެސް ޤައުމުތަކުގައި ވާފަދައިންނެވެ. މިއަދާ ހަމައަށްވެސް މިސްކިތްތައް ޒީނަތްތެރި ކުރުން މުސްލިމުން ކިބައިން ހުއްޓުމަކަށް ނާދެއެވެ.\nއެއްވެސް ޝައްކެއް ނެތްގޮތުގައި މިސްކިތްތައް ޒީނަތްތެރި ކުރުމަކީ އަރާމުގައި އުޅުމާއި އިސްރާފް ކުރުމުގެ ޢަލާމާތެކެވެ. އެތަންތަން ބިނާކުރުން ވާންޖެހޭހުށީ، ހަމައެކަނި އަޅުކަން ކުރުމަށާއި ޛިކުރު ކުރުމަށެވެ. އަދި ހޫނާއި ފިނިން އަދި ވިއްސާރައިން މީސްތަކުންނަށް ހިޔާވަހިކަން ލިއްބައިދޭ ތަނަކަށް ވުމުން ފުދޭހުއްޓެވެ.\nދެންފަހެ ހަމަކަށަވަރުން މިސްކިތްތައް ޒީނަތްތެރި ކުރުމާއި މުޞްޙަފުތައް ވަރަނގުކޮށް ތުތުވުމާމެދު ހަލާކުގެ ބިރުވެރި އިންޒާރު އައިސްފައި ވެއެވެ. أَبُو الدَّرْدَاء رضي الله عنه ގެ ކިބައިން الحَكِيمُ التِّرمِذِي ރިވާކުރައްވާފައި ވެއެވެ. އެކަލޭގެފާނު ވިދާޅުވިއެވެ:\n((إِذَا زَوَّقْتُمْ مَسَاجِدَكُمْ، وَحَلَّيْتُمْ مَصَاحِفَكُمْ؛ فَالدَّمَارُ عَلَيْكُمْ)) “ތިޔަބައިމީހުންގެ މިސްކިތްތައް ޖަރީކޮށް މުޞްޙަފުތައް ވަރަނގުކުރަން ފަށައިފިނަމަ ދެންފަހެ ތިޔަބައިމީހުންނަށް ހަލާކު ވެއެވެ.”\nالمُنَاوِي ވިދާޅުވެފައި ވެއެވެ.\n[އެބަސްފުޅުގެ މާނައީ:] “މިސްކިތްތައް ޖަރީކުރުމާއި މުޞްޙަފުތައް ވަރަނގުކޮށް ތުތުވުމީ ނަހީ ކުރެވިގެންވާ ކަމެކެވެ. އެހެނީ އެކަމުގެ ސަބަބުން ހިތް މަޝްޣޫލު ކުރުވައެވެ. އަދި ﷲ ތަޢާލާއާމެދު ވިސްނައި ފިކުރުކޮށް ބިރުވެތިވުމުން ޣާފިލު ކުރުވައެވެ. ޝާފިޢީގެފާނު ދެކެވަޑައިގަންނަވާ ގޮތުގައި ރަނާއި ރިހިން މިސްކިތްތައް ޒީނަތްތެރި ކުރުން –އެއީ ގެފުޅު- ކަމުގައި ވިޔަސް ޙަރާމް ވެގެންވާ ކަމެކެވެ. އަދި އެނޫން ތަންތަން [ޖަރީކުރުން] މަކްރޫހަ ވެގެން ވެއެވެ. \n ((مسند أحمد)) (3 / 134 – بهامشه منتخب كنز العمال)).\nقال الألباني: ((صحيح)). ބައްލަވާ: ((صحيح الجامع)) (6 / 174) (ح 7298).\n ((سنن النسائي)) (2 / 32 – بشرح السيوطي).\n [ބައްލަވާ:] ((صحيح البخاري))، كتاب الصلاة، باب بنيان المسجد، (1 / 539 – مع الفتح).\n ބައްލަވާ: ((صحيح البخاري)) (1 / 539 – مع الفتح).\n ((صحيح الجامع الصغير)) (1 / 220) (ج 599)، وقال الألباني: ((إسناده حسن)).\n [ބައްލަވާ:] ((فيض القدير)) (1 / 367).


Nausha ge Health column: Funkoh neyvaalun, varah muhinmu kasratheh\nސްޓްރެސްވުން ނުވަތަ ކަންކަމާމެދު ހާސްވެ ފިކުރު ބޮޑުވުމަކީ ކޮންމެ މީހަކަށް ވެސް އާންމުކޮށް ދިމާވާ ކަމެކެވެ. އެއީ އަހަރުމެންގެ ހަޔާތުގެ ކޮންމެ ދުވަހަކުހެން ކޮންމެވެސް މިންވަރަކަށް އަހަރުމެނާ ބައްދަލުކުރާ ވެސް ކަމެކެވެ. ނަމަވެސް އަބަދު ކަންކަމާމެދު މާ ބޮޑަށް ފިކުރު ބޮޑުވެ ހާސްވެ އެ އިހްސާސްތައް ކޮންޓްރޯލް ނުކުރެވޭ ނަމަ ތިމާގެ ދިރިއުޅުމުން އެކަމުގެ ނުރަނގަޅު އަސަރުތައް ފެންނާން ފަށާނެ އެވެ. އޭގެ ސަބަބުން ރުންކުރުވެ ވަށައިގެންވާ މީހުންނަށް ވެސް އެކަމުގެ ނޭދެވޭ އަސަރުކޮށް މޫޑް ގޯސްވެ ކަންކަން ކުރާ ހިތް ނުވެ އަދި މާޔޫސްވުން ފަދަ އެކި އެކި މައްސަލަތައް ދިމާވެ ދާނެ އެވެ.\nސްޓްރެސްގެ ސަބަބުން ނަފްސާނީ ދުޅަހެޔޮ ކަމަށް ކުރާ މިފަދަ އަސަރުތަކުގެ އިތުރުން ސްޓްރެސްގެ ސަބަބުން މެދުވެރިވާ އެކި އެކި އެހެނިހެން ސިއްހީ މައްސަލަތައް ވެސް ހުރެއެވެ. އޭގެ ތެރޭގައި ލޭގެ ޕްރެޝަރު މައްޗަށް ދިއުން އަދި އެއާ ގުޅިގެން މެދުވެރިވާ އެކި އެކި ހިތުގެ ބަލިތައް ފާހަގަ ކޮށްލެވެ އެވެ. މީގެ އިތުރުން ކަންކަމާމެދު އަބަދު ފިކުރު ބޮޑު ވުމަކީ ދިފާއީ ނިޒާމު ބަލިކަށިކޮށްލާ ކަމެއްވެސް މެއެވެ. މީގެ ސަބަބުން ފަސޭހައިން ރޯގާ ފަދަ ބަލިތައް ޖެހުމަށް މެދުވެރި ވެއެވެ. އަދި މިނޫން ވެސް ސްޓްރެސްގެ ސަބަބުން ކުރާ ނޭދެވޭ އަސަރުތައް ބައިވަރެވެ.\nއެފަދަ ނޭދެވޭ އަސަރުތަކުން ސަލާމަތްވުމަށް ސްޓްރެސް ވުމުން އަމަލުތައް ބަހައްޓާ ގޮތް ވަރަށް މުހިންމެވެ. ސްޓްރެސް ވުމުން އަހަރުމެން އެކަމަށް އިޖާބަ ދޭ ގޮތް ވަރަށް މުހިންމުވެ. އެގޮތުން ފުންކޮށް ނޭވާލުމަކީ ސްޓްރެސް މެނޭޖް ކުރުމަށް ކުރެވޭނެ ވަރަށް ފަސޭހަ ނަމަވެސް ވަރަށް މުހިންމު ކަސްރަތެކެވެ.\nފުންކޮށް ނޭވާލާނީ ކިހިނެތް؟\nއަހަރުމެން އާންމުކޮށް ނޭވާލާ ގޮތާ ޑީޕް ބްރީތިން ނުވަތަ ފުންކޮށް ނޭވާލާ ކަސްރަތާ ކުޑަ ތަފާތެއް އުޅެފާނެ އެވެ. ފުންކޮށް ނޭވާއެއް އެތެރެއަށް ލާ ހިނދު، ބަނޑު ފުފެން ވާނެ އެވެ. އަދި ނޭވާ ލަމުންދާ އިރު ހިތުން ފަހަކާ ހަމައަށް ގުނި ދާނެ އެވެ. އަދި އެއަށް ފަހު ދެތިން ސިކުންތަށް ނޭވާ ހިފަހައްޓާލުމަށް ފަހު ދެން ނޭވާ ބޭރަށް ލާ އިރު އަނެއްކާ ވެސް ހިތުން ފަހަކާ ހަމައަށް ގުނަމުން ބަނޑު ވެސް އަނބުރާ ތިރިއަށް ދޫކޮށްލާށެވެ. މިގޮތަށް ނޭވާ ލާއިރު ބަނޑު، ނޭވާލުމާއި އެކު މައްޗަށް ތިރިއަށް ރަނގަޅަށް ދޭ ތޯ ޔަގީން ކުރަން އޮށޮވެލައިގެން ބަނޑުގައި އަތް ބާއްވާލެވިދާނެ އެވެ، ފުންކޮށް ނޭވާލުމުގެ ބައިވަރު އުކުޅުތައް ހުރެއެވެ. މި ފާހަގަ ކޮށްލީ އޭގެ ތެރެއިން އެންމެ ގޮތެކެވެ.\nފަސް މިނެޓާއި 10 މިނެޓާ ދެމެދުގެ ވަގުތުކޮޅަކަށް ކޮންމެ ދުވަހަކު ވެސް ހެނދުނު ހޭލުމަށް ފަހު އަދި ނިދުމުގެ ކުރިން މި ކަސްރަތު ކޮށްލުމަކީ އެއިން ވަރަށް ގިނަ ފައިދާތަކެއް ކުރާނެ ކަމެކެވެ.\nސްޓްރެސް ހޯމޯން ކަމަށްވާ ކޯޓިސޯލްގެ ނޭދެވޭ އަސަރުތަށް ކުޑަކޮށްދޭނެ\nހާޓް ރޭޓް ދަށްކޮށްދީ ލޭގެ ޕްރެޝަރު ދަށް ކުރުމަށް އެހީވޭ\nފުއްޕާމެއަށް އޮކްސިޖަން ފޯރުކޮށްދޭ މިންވަރު އިތުރުކޮށްދީ ހަށިގަނޑުގެ ސެލްތަކަށް އޮކްސިޖަން ލިބޭ މިންވަރު އިތުރުވޭ\nގިނަ ހަކަތަ ބޭނުންވާ ކަސްރަތުތައް ފަސޭހައިން ކުރަން އެހީވޭ\nފުންކޮށް ނޭވާލުމަކީ މިނޫން ވެސް އެތަކެއް ގިނަ މަންފާތަކެއް ކުރުވާ ކަސްރަތެކެވެ. އެގޮތުން ގަވައިދުން މި ކަސްރަތު ކުރުމަކީ ރޭގަނޑު ހަމަ ނިދި ލިބުމަށް ވެސަ އެހީތެރިވެދޭ ކަމެއް ކަމަށް ބައެއް ދިރާސާތަކުން ދައަކަ އެވެ. ވީމާ ގަވައިދުން ހެންދުނު ހޭލުމަށް ފަހު އަދި ރޭގަނޑު ނިދުމުގެ ކުރިން އެންމެ މަދުވެގެނަ ފަސް މިނިޓް މި ކަސްރަތު ކޮށްލުމުށް ހޭދަ ކޮށްލުމަކީ ވަރަށް ބުއްދިވެރި ކަމަކަށް ވާނެއެވެ.\nމީގެ އިތުރުން ވެސް ދުވަހުގެ އެކި މަސައްކަތްތަކުގައި އުޅޭ އިރުވެސް ކަންކަމާމެދު މާ ބޮޑަށް ހާސްވެ ފިކުރު ބޮޑުވާ ހެން ހީވާނަމަ ތަނެއްގައި އިށީނުމަށް ފަހު ފުންކޮށް ނޭވާލުމަށް ވަގުތު ކޮޅެއް ހޭދަކޮށްލެވި ދާނެ އެވެ. މުހިންމު ކަމަކަށް ވާނީ މި ކަސްރަތު ކުރާ ވަގުތުގައި އެހެން އެއްވެސް ކަމަކާ މެދު ވިސްނުމުގެ ބަދަލުގައި ހަމައެކަނި ނޭވާލުމަށް ފޯކަސް ކުރުމެވެ.


City akah hedhumun nufudhey, avaha tharahgee geney: Idhikolhu\nސިޓީއަކަށް ހެދުމުން ނުފުދޭ، އަވަހަށް ތަރައްގީ ގެނޭ: އިދިކޮޅު\nކުޅުދުއްފުށި ސިޓީގެ އެއާޕޯޓަށް ޓެސްޓް ފްލައިޓް ޖެއްސި ދުވަސް: އެ ރަށައް އިއްޔެ ވަނީ ސިޓީއެއްގެ ދަރަޖަ ދީފައި --\nކުޅުދުއްފުއްޓަށް ސިޓީއެއްގެ ދަރަޖަ ދިނުމުން ނުފުދޭ ކަމަށާ ސިޓީއެއްގެ ދަރަޖަައާއެކު އަންނަން ޖެހޭ ތަރައްގީ ވަގުތުން ފެށުމަށް އިދިިކޮޅު ޕްރޮގްރެސިވް ކޯލިޝަނުން ގޮވާލައިފި އެވެ.\nޕީޕީއެމް/ޕީއެންސީ ކޯލިޝަނުން މިކަމަށް ގޮވާލާފައިވަނީ ކުޅުދުއްފުއްޓަށް ސިޓީއެއްގެ ދަރަޖަ ސަރުކާރުން ދިނުމާއި ގުޅިގެން ނެރެފައިވާ ނޫސްބަޔާނެއްގައެވެ.\nއެ ބަޔާނުގައި ބުނެފައިވަނީ ކުޅުއްފުއްޓަށް ސިޓީއެއްގެ ދަރަޖަ ލިބުނީ ރަށުގެ ރައްޔިތުން ކުރި ބުރަ މަސައްކަތުން ކަމަށެވެ. އެ ރަށަކީ ތަރައްގީއަށް ލޯބިކުރާ ރައްޔިތުންތަކެއް ދިިރިއުޅޭ ރަށެއް ކަމަށާ ދިވެހި ގައުމުގެ މިނިވަންކަމުގެ ދިފާއުގައި އަބަދުވެސް ތެދުވާ، ގައުމުގެ މިނިވަންކަން ގެއްލުމުގެ ބިރު ހިީވާ ވަގުތުތަކުގައި ކުޅުދުއްފުށި ރައްޔިތުން ފާހަގަ ކުރެވެނީ އެންމެ ކުރީ ސަފަށް ނިކުމެ މަގުދައްކާ ބައެއްގެ ގޮތުގައި ކަމަށް އެ ބަޔާނުގައި ވަނީ ބުނެފައެވެ.\n"ރައީސް ޔާމީން ކުޅުދުއްފުއްޓަށް ގެނެސްދެއްވި ތަރައްގީގެ މިސްރާބަކީ ފުއްދުންތެރި އަދި ވިޔަފާރީގެ މަރުކަޒަކަށް ކުޅުދުއްފުށި ހެއްދެވުން. އެ ތަސައްވުރު ޕީޕީއެމް އަދި ޕީއެންސީން އަބަދުވެސް ދަމަހައްޓާނެ ކަން މި ފުުރުސަތުގައިވެސް ކަށަވަރުކޮށްދެން." އިދިކޮޅުން ނެރުުނު ބަޔާނުގައިވެއެވެ.\nކުޅުދުއްފުއްޓަށް ސިޓީއެއްގެ ދަރަޖަ ދިނުމުން ނުފުދޭ ކަމަށާ ސިޓީއެއްގެ ދަރަޖަައާއެކު އަންނަން ޖެހޭ ތަރައްގީ ވަގުތުން ފެށުމަށްވެސް ވަނީ ގޮވާލާފައެވެ. އަދި ރައްޔިތުންނަށް ލިބެންޖެހޭ ހިދުމަތްތައް ފުރިހަމަކޮށް، ހަލުވި ސްޕީޑްގައި ކުރިއަށް ގެންގޮސް، ރައްޔިތުން އެދޭ ތަރައްގީ އަވަހަށް ފޯރުކޮށްދިނުމަށް އެ ކޯލިޝަނުން ވަނީ ގޮވާލާފައެވެ.\nކުޅުދުއްފުށި ސިޓީއަކަށް ބަދަލުކުރެއްވީ އިއްޔެއެވެ.\nކުޅުދުއްފުށި، ސިޓީއެއްގެ ގޮތުގައި ހަމަޖައްސާފައިވަނީ އެ ރަށުގެ ރައްޔިތުން އެ ރަށް ސިޓީއަކަށް ބަދަލުކުރުން ލަސްވެގެންދާތީ ވަރަށް ބޮޑަށް ކަންބޮޑުވުން ފާޅުކުރަމުން ދަނިކޮށެވެ.\nކުޅުދުއްފުއްޓަކީ ސިޓީއެއް ކަމަށް ކަނޑައެޅުމާއެކު އަންނަ އަހަރުގެ އޭޕްރީލް މަހުގެ ހަތަރުވަނަ ދުވަހު ބާއްވާ ކައުންސިލް އިންތިހާބުގައި ހަތަރު ސިޓީ ކައުންސިލެއް އިންތިހާބު ކުރާނެ އެވެ.\nޕީޕީއެމް ކުޅުދުއްފުށި އިދިކޮޅު ފަރާތްތައް + ޕީޕަލްސް ނޭޝަނަލް ކޮންގްރެސް - ޕީއެންސީ\nމުޒާހަރާ ދެން އޮންނާނީ އީދަށްފަހު: އިދިކޮޅު


Midhiya mahu ethere kuri mudhaluge agu6percent ithuru, beyrukuri mudhaluge agu 28 percent dhashah! - One Online\nއެމްޕީއެލް ސަރަހައްދާއި މާލޭގެ އުތުރު ފަރާތު ބަނދަރު ހިމެނޭ ސަރަހައްދު --- ފޮޓޯ: ކަސްޓަމްސް\nމިދިޔަ މަހު އެތެރެކުރި މުދަލުގެ އަގު ހަ ޕަސެންޓް އިތުރު، ބޭރުކުރި މުދަލުގެ އަގު 28 ޕަސެންޓް ދަށަށް!\nމިދިޔަ ޖެނުއަރީ މަހު ރާއްޖެއަށް އެތެރެކުރި މުދަލުގެ އަގު، މިދިޔަ އަހަރުގެ ޖެނުއަރީ މަހު ރާއްޖެ އެތެރެކުރި މުދަލުގެ އަގަށްވުރެ ހަ ޕަސެންޓު އިތުރުވެއްޖެ އެވެ.\nމޯލްޑިވްސް ކަސްޓަމްސްއިން މިއަދު އާންމުކުރި ތަފާސްހިސާބުން ދައްކާގޮތުގައި މިއަހަރުގެ ޖެނުއަރީ މަހު ރާއްޖެއަށް ވަނީ ހަތަރު ބިލިއަން ރުފިޔާގެ މުދާ އެތެރެކޮށްފައެވެ. އެއީ މިދިޔަ އަހަރުގެ ޖެނުއަރީގައި އެތެރެކުރި 3.8 ބިލިއަން ރުފިޔާގެ މުދަލަށްވުރެ ހަ ޕަސެންޓް އިތުރު އަދަދެކެވެ.\nމިދިޔަ ޖެނުއަރީ މަހު ރާއްޖެއިން ބޭރުކޮށްފައިވަނީ 342.6 މިލިއަން ރުފިޔާގެ މުދަލެވެ. އެއީ މިދިޔަ އަހަރުގެ ޖެނުއަރީ މަހުގައި ބޭރުކުރި މުދާ ނުވަތަ އެކްސްޕޯޓުކުރި 473.2 މިލިއަން ރުފިޔާގެ މުދަލަށްވުރެ 28 ޕަސެންޓް ދަށް އަދަދެކެވެ.\nއެހެންނަމަވެސް ކަސްޓަމްސްގެ ތަފާސް ހިސާބުން ދައްކާގޮތުގައި ދައުލަތަށް ލިބުނު އާމްދަނީ ވަނީ 14 ޕަސެންޓް އިތުރުވެފައެވެ. އެގޮތުން މިދިޔަ ޖެނުއަރީ މަހު ދައުލަތަށް އާމްދަނީގެ ގޮތުގައި ލިބިފައިވަނީ 306.6 މިލިއަން ރުފިޔާއެވެ. އަދި މިދިޔަ އަހަރުގެ ޖެނުއަރީގައި ދައުލަތަށް އާމްދަނީގެ ގޮތުގައި ލިބިފައިވަނީ 268 މިލިއަން ރުފިޔާ ކަމަށް ތަފާސް ހިސާބުން ދައްކައެވެ.\nރާއްޖެއަށް އެންމެ ގިނަ އަދަދެއްގެ މުދާ އިމްޕޯޓުކޮށްފައިވަނީ ޔުނައިޓެޑް އަރަބް އެމިރޭޓްސް (ޔޫއޭއީ) އާއި ޗައިނާ އަދި ސިންގަޕޫރުންނެވެ.\nއެންމެ ގިނަ އަދަދެއްގެ މުދާ އެކްސްޕޯޓްކޮށްފައިވަނީ ޖަރުމަނުވިލާތާއި އެމެރިކާ އަދި އިނގިރޭސިވިލާތަށެވެ.\nގުޅޭ ޓެގު މޯލްޑިވްސް ކަސްޓަމްސް ސާވިސް އެމްޕީއެލް


America ge kureege safeerah inzaaru dhin meehaku joorimanaa koffi - One Online\nއެމެރިކާއިން ރާއްޖެއަށް ކަނޑައަޅާފައިވާ ހުންނެވި ކުރީގެ ސަފީރު އަތުލް ކެޝަޕް --\nއެމެރިކާގެ ކުރީގެ ސަފީރަށް އިންޒާރުދިން މީހަކު ޖޫރިމަނާކޮށްފި\nއެމެރިކާއިން ރާއްޖެއަށް ކަނޑައަޅާފައި ހުންނެވި ކުރީގެ ސަފީރު އަތުލް ކެޝަޕަށް އިންޒާރުދިން މީހަކު ކްރިމިނަލް ކޯޓުން ޖޫރިމަނާކޮށްފިއެވެ.\nސަފީރަށް އިންޒާރުދީގެން ޖޫރިމަނާކޮށްފައިވަނީ ސ. މީދޫ އަބްލައީވާދީ އަހުމަދު ރަޝީދެވެ.\nދެހާސް އަށާރަ ވަނަ އަހަރުގެ ޖޫން މަހުގެ އެއްވަނަ ދުވަހު އެމެރިކާއިން ސްރީލަންކާ އަދި ރާއްޖެއަށް ކަނޑައަޅާފައި ހުންނެވި ކުރީގެ ސަފީރު އަތުލް ކެޝަޕްއަށް އަހުމަދު ރަޝީދުގެ ޓުވިޓާ އެކައުންޓު މެދުވެރިކޮށް އަތުލް ކެޝަޕް އަދި އޭނާގެ އާއިލާ ރާއްޖެ އަތުވެއްޖެނަމަ މަރާލާނެކަމުގެ އިންޒާރުދީފައިވާތީ، ދިވެހިރާއްޖޭގެ ގަނޫނުލްއުގޫބާތުގެ ދަށުން މީހަކަށް އަނިޔާއެއް ލިބިދާފަދަ ކުށެއް ކޮށްފާނެ ކަމުގެ ބިރު ދެއްކުމުގެ ކުށުގެ ދައުވާ ދައުލަތުން އޭނާގެ މައްޗަށް ކުރިއެވެ.\nދައުލަތުން ކުރި ދައުވާއަށް އަހުމަދު ރަޝީދު ވަނީ އިންކާރުކޮށްފައެވެ. އެހެންކަމުން ޝަރީއަތުގެ ކުރިން ހުށަހަޅާ ހުށަހެޅުންތައް ހުށަހަޅަން ދައުލަތަށާއި އަހުމަދު ރަޝީދަށް ތިން ދުވަހުގެ މުއްދަތެއް ވަނީ ދީފައެވެ.\nއަހުމަދު ރަޝީދުގެ މައްޗަށް ކުށް ސާބިތުކުރުމަށް ދައުލަތުން ވަނީ ދިހަ ހެއްކެއް ހުށަހަޅައިފައެވެ. އެ ހެކިތަކުގެ ތެރޭގައި އަހުމަދު ރަޝީދު ތަހުގީގަށް ދިން ބަޔާނާއި، އަހުމަދު ރަޝީދުގެ ފޭސްބުކާއި ޓުވިޓާ އެކައުންޓު ހިމެނެއެވެ. ދެން ހެކީގެ ގޮތުގައި ހުށަހަޅާފައިވަނީ ތަހުގީގު ބަޔާނާއި މައްސަލަ ތަހުގީގުކުރި ޕޮލިސް އޮފިސަރުގެ އިތުރުން މޯބައިލް ފޮރެންސިކް ރިޕޯޓާއި އެ ރިޕޯޓު ތައްޔާރުކުރި ޕޮލިސް އޮފިސަރު، ޗެއިން އޮފް ކަސްޓަޑީ ފޯމާއި މާއްދީ ހެކި ހުށަހެޅިކަން އަންގައިދޭ ފޯމުގެ ރިޕޯޓެވެ. މީގެ އިތުރުން ސިއްރު ލިޔުމުއްގެ ގޮތުގައި ދެ ލިޔުން ހެކީގެ ގޮތުގައި ހުށަހެޅިއިރު އެންމެ ފަހު ހެއްކަކަށް ހުށަހަޅާފައިވަނީ ޔުނައިޓެޑް ނޭޝަން ކޮންވެންޝަންގެ ކޮޕީއެކެވެ.\nއަހުމަދު ރަޝީދަށް ހެކި ހުށަހަޅަން ދިން ފުރުސަތުގައި އޭނާ ބުނެފައިވަނީ އޭނާގެ ފޯނަކީ މަހޭޝް ކިޔާ މީހަކު ބޭނުންކުރާ ފޯނެއް ކަމަށެވެ. އަދި މަހޭޝް ވަނީ ހެއްކެއްގެ ގޮތުގައި ހުށަހަޅައިފައެވެ. ނަމަވެސް މަހޭޝްއާ ބެހޭގޮތުން ކޯޓަށް މައުލޫމާތު ދީފައިނުވާތީ އެ ހެކި ހާޒިރު ކުރެވިފައެއް ނުވެއެވެ.\nދައުލަތުން ހުށަހެޅި ހެކިތަކަށް ރިއާޔަތްކުރުމަށް ފަހު މައްސަލަ ބެއްލެވި ގާޒީ ހަސަން ސައީދު ހުކުމްކުރެއްވީ އަހުމަދު ރަޝީދުގެ މައްޗަަށް ކުށް ސާބިތުވާ ކަމަށެވެ. އަދި އެ ކުށުގެ އަދަބެއްގެ ގޮތުން 27،800 ރުފިޔާއިން ޖޫރިމަނާކުރުމަށެވެ.\nއަހުމަދު ރަޝީދުގެ މައްޗަށް ޖަލު އަދަބެއް ކަނޑައަޅާނަމަ ހަތަރު މަހާއި 19 ދުވަހުގެ ޖަލު ހުކުމެއް އަންނާނެއެވެ. ނަމަވެސް އޭނާގެ ކުށުގެ ރެކޯޑެއް ނެތުމުންނާއި ވަޒީފާއެއް އަދާކުރަމުންދާ ކަމުގެ ލިޔުން އަހުމަދު ރަޝީދުގެ ފަރާތުން ހުށަހަޅާފައިވާތީ ޖަލު އަދަބު ވަނީ ޖޫރިމާނާއަކަށް ބަދަލުކޮށްފައެވެ.


Budget 2022: 9.7 billion rufiyaa in dharani ithuru | MBS NEWS\nފިނޭންސް މިނިސްޓަރު އިބްރާހިމް އަމީރު ފޮޓޯ: މަޖްލިސް\nބަޖެޓް 2022: 9.7 ބިލިއަން ރުފިޔާއިން ދަރަނި އިތުރު\n31 October 2021, 10:25\nއަންނަ އަހަރަށް ލަފާކޮށް ސަރުކާރުން މިއަދު ރައްޔިތުންގެ މަޖިލީހަށް ހުށަހަޅާފައިވާ ބަޖެޓަކީ 9.7 ބިލިއަން ރުފިޔާއިން ދަރަނި އިތުރުވާނެ ބަޖެޓެކެވެ.\nބަޖެޓް ހުށައަޅުއްވަމުން ފިނޭންސް މިނިސްޓަރ ވިދާޅުވީ 2020 ވަނަ އަހަރާއި 2021 ވަނަ އަހަރުގެ ދައުލަތުގެ ޚަރަދުތައް ފޫބެއްދުމަށް ނަގަން ޖެހުނު ދަރަނީގެ ބޮޑުކަމާއެކު، މި އަހަރު ނިމޭއިރު ދައުލަތުން ދީފައިވާ ގެރެންޓީ ހިމަނައިގެން ދައުލަތުގެ ދަރަނީގެ ޖުމުލަ އަދަދު ހުންނާނެކަމަށް ބެލެވެނީ 94 ބިލިއަން ރުފިޔާގައި ކަމަށެވެ. މިއީ ޖީ.ޑީ.ޕީގެ ނިސްބަތުން 122 އިންސައްތަ އެވެ.\nމެދުރާސްތާގައި ދައުލަތުގެ މާލީ ހާލަތު ރަނގަޅުކޮށް، ފިސްކަލް ސަސްޓެއިނަބިލިޓީ ދެމެހެއްޓުމަށް ފިޔަވަޅުތައް އަޅައި، ޖީ.ޑީ.ޕީގެ ނިސްބަތުން ދަރަނި ކުޑަކުރުމަށް ވަނީ ރޭވިފައިވާ ކަމަށްވެސް ފިނޭންސް މިނިސްޓަރ ވިދާޅުވިއެވެ. އެގޮތުން މި އަހަރު ޖުލައި މަހު ހުށަހެޅި ފިސްކަލް ސްޓްރެޓެޖީގައި ވާނީ ފިސްކަލް އަދި ޑެޓް ސަސްޓެއިނަބިލިޓީ ދެމެހެއްޓުމަށް3ކަމެއް ހުށަހަޅާފައިކަމަށް މިނިސްޓަރ ވިދާޅުވި އެވެ.\n1- 2023 ނިމެންވާއިރަށް ދައުލަތުގެ ސީދާ ދަރަނި ޖީޑީޕީގެ ނިސްބަތުން 105 އިންސައްތައަށް ތިރިކުރުން.\n2- 2023 ގެ ނިޔަލަށް ޕްރައިމަރީ ބަޖެޓު ޑެފިސިޓް ޖީޑީޕީގެ ނިސްބަތުން5އިންސައްތައަށް ތިރިކުރުން.\n3- ބަޖެޓު ޑެފިސިޓް އަދި ދައުލަތުގެ ދަރަނި އަހަރަކަށްފަހު އަހަރެއް ކުޑަވަމުންދާ މިސްރާބަކަށް ގެނައުން.\nމި ސްޓްރެޓެޖީއާއެކު، ދައުލަތުގެ ސީދާ ދަރަނި 2022 ވަނަ އަހަރު ނިމޭއިރު، 104 އިންސައްތައަށް ތިރިކުރެވޭނެ ކަމަށް ލަފާކުރެވޭ ކަމަށް ވަނީ އަންދާޒާ ކޮށްފަ އެވެ. އަދި 2023 ވަނަ އަހަރު ނިމޭ އިރު 101 އިންސައްތައަށް ތިރިކުރެވޭނެ ކަމަށްވެސް ލަފާ ކޮށްފައިވެ އެވެ.\nވިޔަފާރި ފިނޭންސް މިނިސްޓްރީ ދައުލަތުގެ ބަޖެޓް ދައުލަތުގެ ބަޖެޓް 2022


ޤައުމެއް ކުރިއަރައި ތަރައްޤީ ވަމުން، ނުވަތަ ތަރައްގީ ވެފައިވާ މިންވަރު އަންގައިދޭ އެންމެ މުހިންމު ވަސީލަތަކީ ތަފާސް ހިސާބެވެ. އިންފްލޭޝަން، ޖީ.ޑީ.ޕީ. އާމްދަނީ، ޚަރަދު، ލޯނު، އެކްސްޗޭންޖް ރޭޓް އަދިވެސް މިފަދަ ހިސާބުތަކަކީ ޤައުމެއްގެ ކުރިއެރުން އަންގައިދޭ މައިގަނޑު އެއްގޮތެވެ.\nސުވާލަކީ މިފަދަ ތަފާސް ހިސާބތައް ސަރުކާރުން އާންމުކުރާއިރު، އެއާމެދު އިތުބާރު ކުރެވޭތޯއެވެ! އަދި އެހިސާބުތަކަކީ އެންމެ ރަނގަޅަށް ބެލެހެއްޓިގެން އާންމު ކުރެވޭ ހިސާބުތަކެއްތޯއެވެ! ދިވެހި ރާއްޖެފަދަ ދޯދިޔާ އިދާރީ އޮނިގަނޑެއް އޮތް ޤައުމަކުން އާންމުކުރެވޭ މިފަދަ ހިސާބުތަކަށް ބުރަވުމަކީ މުޅިއަކުން ރަނގަޅު ގޮތެއް ނޫންކަން ތާރީޚް ހެކިދެއެވެ.\n2010 ވަނަ އަހަރު އެފްރިކާގެ ޤައުމެއް ކަމަށްވާ ގާާނާގެ ތަފާސް ހިސާބު ރަނގަޅަށް ހިސާބުކޮށް (ބޭސް އަހަރު ބަދަލުކޮށް) އާންމުކުރުމުން ހާމަވީ، ކުރިން އަންދާޒާ ކުރިވަރަށްވުރެ ޖީ.ޑީ.ޕީ. ދެގުނަ އިތުރުކަމެވެ. ކުއްލިއަކަށް މިފަދަ ކުރިއެރުމެއް ލިބޭނެކަމަށް ޤަބޫލުކުރެވޭ ތޯއެވެ؟ އެފްރިކާގެ ގިނަ ޤައުމުތަކުން ތަފާސް ހިސާބު އޮޅުވާލައި، ރައްޔިތުންނަށް ސަރުކާރުގެ ބައިތުލްމާލު ފަޤީރުކަމަށް ދައްކާ ވާހަކައަކީ ހަޤީގަތެއްކަމަށް ހާމަކޮށްދޭ ހެކި ގިނައެވެ.\nދިވެހިރާއްޖޭގައި 2011 ވަނަ އަހަރު ޖީ.ޑީ.ޕީ. ވަނީ ދެގުނައަށް ބޮޑުވެފައެވެ. މިފަދަ ހަބަރެއް އާންމުވުމުން ރައްޔިތުނަށް ވިސްނިގެންދާނީ މުޅިން އެހެންގޮތަކަށް ކަން ޔަގީނެވެ. ނަމަވެސް މިކަން އަސްލު ދިމާވިގޮތް މި ލިންކުން ކިޔުއްވާށެވެ. http://sun.mv/r/1172\nމީގެ އިތުރުން، ތައުލީމީ ދާއިރާއިން ފާސްވާ ރޭޓް މަތިވަމުން އަންނަ ވާހަކައަކީވެސް ޝައްކު ބޮޑު ވާހަކައެކެވެ. މިކަމާގުޅޭގޮތުން މިނިވަން ނިއުސް އިން ހާމަކުރި ރިޕޯޓް ކިޔުއްވާށެވެ. http://minivannews.com/politics/education-ministry-withholding-preliminary-olevel-result-figures-for-2012-53887\nތަފާސް ހިސާބަކީ ސިޔާސީ ބޭނުމަށް ރައްޔިތުންގެ ސިކުނޑިއާ ކުޅެލުމަށް އެންމެ ރަނގަޅު ވަސީލަތްކަމަށް ދެކޭ ސިޔާސީ މީހުން މަދެއް ނޫނެވެ. މިސާލަކަށް ކަމެއް ކުރިއަރަމުން އަންނަ މިންވަރު މިދިޔަ އަހަރު %15 އަދި މިއަހަރު %20 ނަމަވެސް އަންނަ އަހަރު %17 އަށް އަންދާޒާ ކުރެވޭނަމަ، އަންނަ އަހަރު ދަށަށް ދިޔަކަމަށް އާންމުކުރެވިއްޖެނަމަ، ރައްޔިތުންގެ ތާއީދު ކުޑަވާނެއެވެ. މިހެންވުމުން ތަފާސް ހިސާބު ބަދަލުކޮށް މިދިޔަ އަހަރު %15 އަދި މިއަހަރު %17 ނަމަވެސް އަންނަ އަހަރު %20 އަށް ބަދަލުކޮށްފިނަމަ، “އާނ އިތުރުވަމުންނޭ މިދަނީ، ހާދަ ރަނގަޅޭ” ކޮންމެ ރައްޔިތަކުވެސް ބުނާނެއެވެ.\nތަފާސް ހިސާބު ކިޔައި، ބަލައި އާންމުކޮށް ހިއްސާކުރުމުގެ ކުރިން، ޝައްކުގެ ނަޒަރަކުން ބަލައި، ތެދު ދޮގު ޔަޤީންކުރުމަކީ، ކޮންމެ ފަރުދެއްގެވެސް ޒިންމާއެކެވެ. އެއީ ދޮގު ނުހެދުމަށެވެ. ތެދު ހެދުމަށެވެ. ހަމަ ޔަޤީނުންވެސް ތެދަކީ އެންމެ ޔަޤީންކަން ބޮޑު ފައިދާކުރަނިވި ގޮތްކަމަށް ދެބަސްވާ ކޮންމެމީހަކު ހަދަނީ ދޮގެވެ.


Saud, Nasheed Ah: Bahanaa Dhakkan Deal Hadhanee Tha? - Vaguthu\nސައުދު ނަޝީދަށް: ބަހަނާ ދައްކަން ޑީލް ހަދަނީތަ؟\n8 މަސް ކުރިން ( މެއި 23, 2020 )\nސައުދު ހުސައިން – ފޮޓޯ: މަޖިލިސް\nއެމްއެމްޕީއާރުސީގެ ހިޔާނާތުގެ މައްސަލައިގައި ކުރީގެ ރައީސް އަބްދުﷲ ޔާމީން އެކަނި ޖަލަށްލައިގެންމާ ބޮޑު އިންސާފެއް ލިބޭނެ ގޮތެއް ވިސްނިވަޑައިނުގަންނަވާ ކަމަށް ރައްޔިތުންގެ މަޖިލިހުގެ ރައީސް އަދި ކުރީގެ ރައީސް މުހައްމަދު ނަޝީދު ވިދާޅުވުމާ ގުޅިގެން މަޖިލިހުގެ ވިލިނގިލި ދާއިރާގެ އަމިއްލަ މެމްބަރު ސައުދު ހުސެއިން ރޭ ސުވާލު އުފައްދަވައިފިއެވެ.\nޔާމީންގެ 61 ވަނަ އުފަން ދުވަހާ ގުޅިގެން އެ މަނިކުފާނަށް ތައުރީފު ކުރައްވައި އިދިކޮޅު ޕީޕީއެމްގެ ނައިބު ރައީސް، ނައިފަރު ދާއިރާގެ މެމްބަރު އަހުމަދު ޝިޔާމާއި މާވަށު ދާއިރާގެ މެމްބަރު، ކުރީގެ އިކޮނޮމިކް މިނިސްޓަރު މުހައްމަދު ސައީދުގެ ޓްވީޓްތަކެއް ނަޝީދު ރީޓުވީޓް ކުރެއްވުމާ ގުޅިގެން ގިނަ ބައެއްގެ މެދުގައި ސުވާލު އުފެދުނެވެ. ނަޝީދަކީ އާންމުކޮށް، އެކިއެކި ބޭފުޅުން ކުރައްވާ ޓުވީޓުތައް ރީޓުވީޓް ކުރައްވާ ބޭފުޅެއް ނޫނެވެ.\nނަޝީދު ދެ ޓުވީޓެއް، ރީޓުވީޓް ކުރެއްވުމާ ގުޅިގެން އެކަން ސާފުކޮށް ދެއްވަމުން، އެމްޑީޕީގެ މެމްބަރުންނަށް ފޮނުއްވި ނޯޓެއްގައި ވަނީ ޔާމީންގެ އަމަލުތަކާއި ހިޔާލުފުޅުތަކާއި އުސޫލުތަކަށް އެމަނިކުފާނު ތާއީދު ނުކުރައްވާ ކަމަށެވެ. އެކަމަކު، މްއެމްޕީއާރުސީގެ ހިޔާނާތުގެ މައްސަލައިގައި ހަމައެކަނި ޔާމީން ޖަލުގައި ބޭންދުމުގައި މާބޮޑު އިންސާފެއް ލިބިދާނެ ކަމަކަށް ވިސްނިވަޑައިނުގަންނަވާ ކަމަށް ވެސް އެމަނިކުފާނު ވިދާޅުވިއެވެ.\nނަޝީދުގެ އެ ވާހަކަތަކާއި ގުޅިގެން ސައުދު ކުރެއްވި ޓުވީޓެއްގައި ވަނީ ގޮތްނޭގޭ މަރުތަކާއި ކޮރަޕްޝަން މައްސަލަތަކުގެ ވާހަކަ ދައްކާއިރު ކުރީ ސަރުކާރުން ނުހައްގުން ވަޒީފާތަކުން ވަކިކުރުމުން އިއާދަކުރުމަށް ވައުދުވި ވަޒީފާތައް އިޔާދަ ނުކުރެވި އެތައް ބަޔަކު ހާލުގައި އުޅޭއިރު އެ ވާހަކަތައް ނުދައްކަނީ ކީއްވެތޯ ސުވާލު ކުރައްވައިފައެވެ.\nގޮތްނޭގޭ މަރާއި ކޮރަޕްޝަން މައްސަލަތަކުގެ ވާހަކަ ދައްކާއިރު ކުރީސަރުކާރުން ނުހައްގުން ވަޒީފާތަކުން ވަކިކުރުމުން އިޔާދަކުރުމަށް ވަޢުދުވި ވަޒީފާތައް އިޔާދަ ނުކުރެވި އެތައްބަޔަކު ހާލުގައެބައުޅޭ މިވާަކަ ނުދައްކަވަނީ ކީއްވެތޯ؟ އަނެއްކާ ބަހަނާދައްކާ ޑީޅް ހައްދަވަނީތޯ؟ @MohamedNasheed\n— Saud Hussain MP (@SaudVillingili) May 22, 2020\n"ގޮތްނޭގޭ މަރާއި ކޮރަޕްޝަން މައްސަލަތަކުގެ ވާހަކަ ދައްކާއިރު ކުރީ ސަރުކާރުން ނުހައްގުން ވަޒީފާތަކުން ވަކިކުރުމުން އިޔާދަކުރުމަށް ވަޢުދުވި ވަޒީފާތައް އިޔާދަ ނުކުރެވި އެތައްބަޔަކު ހާލުގައި އެބައުޅޭ، މިވާހަކަ ނުދައްކަވަނީ ކީއްވެތޯ؟ އަނެއްކާ ބަހަނާދައްކާ ޑީލް ހައްދަވަނީތޯ؟." ނަޝީދު ޓެގް ކުރައްވައި ސައުދުގެ ޓްވީޓްގައި ވިދާޅުވެފައިވެއެވެ.\nނަޝީދުގެ ނޯޓުގައި ވަނީ ގެއްލުވާލާފައިވާ މީހުންނާއި ގޮތް ނޭނގޭ މަރުތަކުގެ މައްސަލަ ބެލުމަށް އުފައްދާފައިވާ ކޮމިޝަންގެ މަސައްކަތުން ވެސް އިންސާފަށް ވާސިލް ނުވާތީ ކަންބޮޑުވުން ފާޅުކުރައްވައިފައެވެ. މި ސަރުކާރު ވެރިކަމަށް އައުމުގައި އެއީ ވައުދަކަށް ވާއިރު، ކުރާނެ ކަމަށް ބުނި ކަންކަން ކުރަން ޖެހޭ ކަމަށް ވެސް ނަޝީދުގެ ނޯޓުގައި ވިދާޅުވިއެވެ.\nނަޝީދާއި ޔާމީނަކީ މިހާރު ސިޔާސީ މައިދާނުގައި ތިއްބެވި އެންމެ ވާދަވެރި ދެ ބޭފުޅުންނެވެ. ދެ ބޭފުޅުން އެއް ބޭފުޅަކު އަނެއް ބޭފުޅަކަށް ވަރަށް ބޮޑަށް ފާޑުވިދާޅުވެ ރައްދު ދެއްވައި ހައްދަވައެވެ. ޔާމީން ވެރިކަމަށް ވަޑައިގެންނެވީ ނަޝީދު ރިޔާސީ އިންތިހާބުގައި ބަލި ކުރައްވައިފައެވެ.\nއޭގެ ފަހުން، ޔާމީންގެ ވެރިކަމުގައި ނަޝީދުގެ މައްޗަށް އައީ 13 އަހަރުގެ ޖަލު ހުކުމެކެވެ. އެ ހުކުމުން އެމަނިކުފާނު ސަލާމަތްވެވަޑައިގެންނެވީ، ޔާމީންގެ ވެރިކަން ނިމުމަކާ ހަމައަށް އައި ތަނުންނެވެ. އޭގެ ފަހުން، ރައީސް ޔާމީނަށް ވަނީ ފަސް އަހަރުގެ ޖަލު ހުކުމެއް އިއްވައިފައެވެ. މިދިޔަ ނޮވެމްބަރު މަހުން ފެށިގެން އެމަނިކުފާނު ހުކުމް ތަންފީޒު ކުރައްވަމުން ގެންދަވަނީ މާފުށީ ޖަލުގައި ހުންނަ ހާއްސަ ޔުނިޓެއްގައެވެ.\nމެއި 23, 2020 11:28\nޑީލުހަދާމީހުނަށްހީވާނީތިޔަހެންދޯ ؟ އެހެންވެ މީހުންކިޔާއުޅެނީ ފުޅަށްބުޑުންދަންޏާހަސަންބެއަށްހީވާނޭކެޔޮގަނޑުކަނޑާހެން ތިޔަވީއެހެންތޯ؟ ދެންއުސްތާޒް މައުމޫނަށްސަލާމްބުނެލާ!\nމެއި 23, 2020 15:46\nސައުދު އެބައުޅޭ ދޯ؟؟ އަޑިއަޑިން ޑީލުހަދާ އާއިލާ މީހުންނަށް ވަޒީފާ ހޯދަދޭން އުޅޭ ކަޗޯރުންނަށް ހީވާނީ ދެންތިބި އެންމެންވެސް ޑީލު ހަދަނީއޭ.. އޯކޭ ކެނެރީ ބުއްޅަބޭ ނަޝީދަކީ މަ ތާއީދުކުރާ މީހެއް ނޫން އެކަމަކު އެއީ ސައުދަށްވުރެެއް ސިޔާސީ ބުރަދަންހުރި ސިޔާސީ ވިސްނުންވެސް ތަނަވަސް މީހެއް ނަޝީދަކީ.. ސައުދުމެން އަދި 100 އަހަރު ނަގާނެ ނަޝީދާ ހަމައަށް އަންނަން..\nމެއި 23, 2020 15:50\nމި ބުރާންޗަށް ނޭނގޭ ދޯ ނަޝީދާ ރައީސް ޔާމީނާ ޑީލުހަދައިގެން އެއްގަލަށް އެރީމަ މިޤައުމުގެ ދެން ތިބި ސިޔާސީ މާބޮޑެތި ލީޑަރުމްކަމަށް ބުނާމީހުންނަށް ޖާގަލިބޭނީ ގޮނޑުންކަމެއް... ސިޔާސީ ޕާޓީތައް ޖެހޭނީ ހުއްޓާލަން އޭރުން ނޫނީ ބުރުމާ ހިންގާހެން ހިންގިދާނެ.. އަދިވެސް އެ ފެބޭފުޅުން ތިބީ ސިޔާސީ ލީޑަރުންނޭ. ބުނާވަރުގެ.. ދެން ތިޔަ ތިބީ ހައްޕުނޑު\nމެއި 23, 2020 16:17\nރަގަނޅު ވާހަކައެއް!! މީނައަކީވެސް މީ އެމްއެމްޕީއާރުސީގެ ފައިސާއިން ބައި އަޅާފައިވަ މީހެއްކަމަށް ގިނަބަޔަކު ބުނާތީ އަޑުއިވޭ!! ޔާމީނުގެ ސަރުކާރުގައި ޕީޕީއެމްގެ މަޖްލިސް މެމްބަރަކަށް ހުރެ ވިޔާނުދާ ކަންތައްތަކެއް މައުމޫނާ ޑީލް ހަދައިގެން ކުރަން އުޅުނު 12 މެމްބަރުންގެތެރެއިން އެކަކު މިއީ!! ދެން މީނާދޯ އެންމެ ތާހިރުވާނީ ޑީލް ހަދާ ވާހަކަ ދައްކަން!! ލަދެއް ހަޔާތެއްގެ ކަންފުޅެއްވެސް ނުހުރޭ މިއިން މީހެއްގެ އަނގަ ފުޅާކުރާއިރު!! މައުމޫނާ ގާސިމާ އިމްރާނާ ކަލޭމެންގެ 12 މެމްބަރުން އެމްޑީޕީއާއެކު ޑީލް ހަދައިގެން ޔާމީނުގެ ވެރިކަން ނިމުމަކަށް ގެނައީ 2018 ވަނަ އަހަރު!! އެޑީލް ވަކިކުޑަތަ؟ ޑީލް ހެދިލެއް ބޮޑުކަމުން ގިނަ މީހުން ތުހުމަތުކުރޭ އިލެކްޝަންތެރެއިން ރިޔާސީ އިންތިޚާބު ވަގަށް ނެގީކަމަށްވެސް ކަލޭމެން!! ދެން ކޯޗެކޭ މީނަ މިކިޔަނީ!! ހަމަ އެޅިހާބަތަކަށް ރިހަ!! ގިނައިން ދޭ ކޮޅަކަށް މިހާރުވެސް ދީލާލާނެ! ސިޔާސީ މީހުނޭ ކިޔަން ހަމަލަދުގަނޭ ކަލޭމެނާ ދިމާލަށް!! ޔާމީންގެ ވެރިކަން ނިމި އޭނާ މިއަދު ޖަލުގައި އޮތްއިރު އޭނާގެ ވެރިކަމުން ފެށިގެން މިއަދާ ހަމަޔަށް އޭނަ ކައިރީ ދެގޮތެއްނުވެ މިއަދުވެސް އެތިބަ އިސް މީހުނާ އެޕާޓީގެ މެމްބަރުންނަނީ ޙަގީގަތުގައި ޔާމީނަށް އިޚްލާސްތެރި މީހުންނަކީ!! ޔާމީން ކައިރީ ތިބެ ހުރިހާ ފޮނި މީރުކަމެއް ލިބި ފައިދާތައް ނަގައިގެން އޭނާއަށް މިއަދު އެންމެ އެހީތެރިކަން ބޭނުންވި ވަގުތު ފިލާ ރައްކާވީ މީހުން އެތިބީ ނޫންތޯ ގާސިމް ކައިރީގަ!! އަދި އެކައްޗެކޭވެސް ނުބުނެ ދުރުގަ ބަލަންވެސް ބަޔަކު އެބަތިބި!! މިއަދުވެސް ޔާމީންއަށް ނުވަތަ އެޕާޓީއަށް ހަމަ ބާރު ލިބޭއިރަށް މިދެންނެވި މީހުން އައިސް މޮޅު ވާހަކަ ދައްކާ ޕޯޑިއަމްތަކަށް އަރާ ޕޯޑިއަމްތައް ފަޅަން މަސައްކަތްކުރެވޭތޯ އުޅޭނެ!! ވިސްނާ ބަޔަކަށް އިބުރަތް ޙާސިލްވާނެ!!\nމެއި 23, 2020 12:22\nހަލޯ ސައުދު؛ ވަޒީފާތަކުން ކެޑި މީހުންގެ ލިސްޓް މީޑިއާގައި ހާމަކޮށްބަލަ؛ ތިއީ ކައިރީގަ ތިއުޅޭ ކުދިންކޮޅު ރ މައުމޫނު މާ ވިލިގިލީ މީހެކޭ ކިޔާފަ.. ކެކުނަސް ފުއްޕިޔަސް ނެށިޔަސް ރާއްޖޭގެ ސިޔާސީ މަޝްރަހުގައި އެންމެ ފިޔަޖަހާ2ސިޔާސީ ބޭފުޅުންނަކީ ރ.ޔާމިން، އަދި ރ.ނަޝީދު. ބަލަ އެމް.އެމް.ޕީ އާރސީގެ ފައިސާ އިން ސައުދު ސާފުތޯ...\nއެފައިސާ މިފައިސާއިން 20000 ޑޮލަރ މީހަކަށް ލިބުނަސް އެއީ ހަމަ އެފައިސާ..އަދަދު އެއީ 1 ޑޮލަރ ކަމަށްވިޔަސް... ރ.މައުމޫން ބުނެގެން ފުއޕާނެ ކަމެއްނެތް..\nމެއި 23, 2020 12:25\nތިޔަ ބުނާ ވަޒީފާއިން ވަކިކުރީ ސިޔާސީ ގޮތުންނޭ ބުނާ ގިނަ މީހުންނަކީ ފަރުވާކުޑަކަމުންނާއި ކަމަށް ކަމޭ ނުހިތުމުގެ ސަބަބުން ވަޒީފާއިން ވަކިކޮށްފައިވާ މީހުން. ބައެއް މީހުންނަށް ސިޔާސީ ފިއްތުން ކުރިމަތިވިޔަސް ގިނައިން ތިބީ އެމީހާގެ ކުށްތައް ގިނަވެގެންގޮސް ވަޒީފާއިން ވަކިކޮށްފައި ތިބި މީހުން.\nމެއި 23, 2020 12:29\nރައްޔިތުންގެ މެދުގައި ދެކޮޅުވެރިކަން އުފެދޭ ގޮތަށް ވާހަކަ ދެއްކުމަކީ ގާނޫނު އަސާސީ ހުއްދަކުރާ ކަމެއްނޫން. އެކަމަކު ތިޔަ ބޭފުޅުން މިހާރު ކިތައް ފަހަރު މަޖިލީހުގައި ރައްޔިތުން ބައިބައިކުރުވާ ވާހަކަދައްކައިފިންތަ. ކިތައް ފަހަރު ރާއްޖޭގެ އަމިއްލަވަންތަކަމާއި އިސްތިޤްތިޤްލާލާއި މިނިވަންކަމަށް ބުރޫއަރާގޮތަށް ޖަޒުބާތުގައި ތިބެގެން ވާހަކަ ދައްކައިފިންތަ. ރައްޔިތުންގެ މަޖިލީހުގެ ޖަލްސާއެއްގައިވެސް ގާނޫނު އަސާސީއާ ޚިލާފު ވާހަކަ ނުދެއްކޭނެ. މި މައްސަލަވެސް ބަލަން ގޮވާލަންވީނު.\nމެއި 23, 2020 12:46\nޔާމިނަށް ކެހިދީ ގައުމަށް ޣައްދާރުވި 12 އިންގެ 70މިލިޔަނުގެ ތެރެއިން އެކަކު. ޔާމީނަށް ހެޔޮގޮތެއްވާން ނޭދޭނެ.\nމެއި 23, 2020 13:32\nކަލޭވެސް ރ.ޔާމީނާ ބަގާވަތްކޮއްފަ މޯމޮޅުމީހަކައްވެ މިއަދު މިގައުމު މިލާދީނީ ބައިގަނޑާހަވާލްކުރީވެސް (ކޮން ޑީލެއްބާހެދީ) ބޯނެބޮނޑިބުއިމަ ދެންއަރާގުދޯގުދޯ ނުގޮވަބަލަ..ކަލޭއާއެކު ކުރިންބަގާވައިކުރިކުދިންކޮޅަށް ވަޒީފާހޯދާދޭންތޯތިޔައެޅެނީ..ރޔާމީން ގއ.ވިލިންގިލި ތަރައްގީކޮއްދިނީ ރ.ޔާމީން..ގަބޫކުރިޔަސް ނުކުރިޔަސް..\nމެއި 23, 2020 13:48\nމިސަރުކާރުން ހަމައެއް ލަމައެއްނެތި ވަޒީފާއިން ވަކިކުރި މީހުން ކަލޭ ލޮލައްމިރުސް އެޅިފަ ހުރީމަ ނުފެންނަނީ ދޯ؟؟ މިހާރު ކަލޭގެ ދާއިރާ މީހުނަށް ވީ ވައުދު ކޮބާ؟\nމެއި 23, 2020 14:02\nރައީސް ޔާމީން އެކަނިތަ ޖަލުގަހުންނަންވީ އެމްއެމްފީއާރުސީ ޚިޔާނާތުގެ ހުރިހާއެންމެން ޖަލަށް ލާންޖެހޭނެ.\nމެއި 23, 2020 14:11\nމިކަލޭ މިފުއްޕަނީ މައުމޫނޭ ކިއާ 30 އަހަރު ވަންދެން ގައުމު ހަލާކުކޮއް އެވަރުން ނުވެގެން މިހާރު ގައުމު މިހާލައްވައްޓާލަން ރާވާ ހިންގި އެއް ޕޮރޮފެސަރު ބުނެގެން.\nމެއި 23, 2020 14:21\nމި ސަރުކާރުން މީހުންތައް ވަޒީފާތަކުން ވަކި ކުރި ތަން ކަލެއަށް ނުފެނޭތަ\nމެއި 23, 2020 15:37\nއަބަދުވެސް މީހުންގެ ރިހޭފަޔާ ބެހޭ ގޮލައެއް ތީ.. އޭރުން ދޯ ނޫސްތަކުގެ ހެޑްލައިން ލިބޭނީ..\nކޮހުންގެ ރާޖާގެ މަޖިލީހުގައި ގާނޫނު ހަދަން ތިބިމީހުންގެ ފެންވަރު ގްރޭޑް7ގެ ލެވެލް ގެ މެޖޯރިޓީ..\nމިފަދަ މީހުން އަރާ މިތިބެނީ ޑރ. ނާއި ޕްރޮފެސަރުން އަދި ޢާލިމުނާއި މުފައްކިރުން، މާހިރުންނާއި ހުނަރުވެރިން އަދި ހިކްމަތް ތެރިންނާއި އިލްމީ މީހުން އުޅޭނެ ގޮތުގެ ޤާނޫނު ހަދަން.. ދެންވިސްނަވާ މިފަދަ ތަނެއްދޮރެއްނުދަންނަ މީހުން ހަދާ ގާނޫނުގައި ހުންނާނެ އޮށްޓަރާޢި ފެންވަރު..\nއެހެންވެ ކޮސްގޮވާތަނަކަށް އެތަންވެފައިވަނީ.. މުސާރަ 100ހާސް މަހަކުނަގާ..؟ ދިވެހީން ހަމަ ބަލަންތިބެނީ؟\nމެއި 23, 2020 16:30\nވައްކަން ކު ރި މީހަކަށް އަދަބު ނުލިބި ހު ރިނަމަ އޭނާ އަށް އެހެ ރީ އިންސާފު ނުލިބި. ޥައްކަން ކުރި މީހާ ޖަލުގައި އިނީ އިންސާފުން.\nމެއި 23, 2020 18:52\nސައުދުގެ ޓުއިޓުން އެއްބަސްވެވިއްޖެ މި ސަރުކާރުން ވެރިކަމަށް އައީ ވަޢުދުތަކެއް ވެގެންކަން ނަމަވެސް އެ ވަޢުދުތަކެއް ނުފުއްދާ ކަމެވެ ވަޢުދާ ޚިލާފުވުމުގައި ހުރި ނުބައިކަމާއެވެ! ޔާމީނުއަކީ ޚީޔާނަތްތެރިއެއްނޫން ވަފާތެރިއެއް، އިޚްލާޞްތެރިއެއް އޯގާވެރި ވެރިއެއް\nމެއި 23, 2020 22:10\nސައުދަކީ ވބ ގައްދާރެއް، މިގައުމް ހަލާކު ކުރި އެކަކު ތިޔައީ...\nއާއިލީ މީހުންނަށް ވަޒީފާ ހޯދަން މިހާރު ތި ތެޅެނީ ކުރީ ސަރުކާރޭ ކިޔާފަ.\nއެމް އެމް ޕީއާރުސިގެ ޙިޔާނާތުގައިވެސް ސައުދު ހިމެނޭ... ބުރޯގެންނަށް ހޭބަލިވި މީހެއް ކަލޭތިޔައީ.... ބޮނޑު ޙާއިނެއް... މަޝްހޫރުވާން މިހާރު ތިޔަ ތެޅެނީ...\nއެމްޑިޕީ ވިސްނާތި ،،، ތީނަގެ މަކަރާއި ހީލަތުން ވިލިނގިލި ދާއިރާ އެމްޑީޕީ ފުޑާލާފަ ގޮޑިހޯދާއިގެން ތިޔަ ތެޅެނީ ތިމާގެ ކުދިންގެ ވަޒީފާތައް އޯކޭނުވެގެން. ތީނަ ކޮސް ގޮވިޔަކަސް އަޅާލާ އެއްޗެން ނޫން...


އިންސާނެއްގެ ފުރާނަ ސަލާމަތްކުރަން މަސައްކަތްކުރަނިކޮށް ދުނިޔެ ދޫކުރަން ޖެހުމުން އެމީހަކީ ޝަހީދުންގެ ދަރަޖަ ލިބިގެންދާނެ މީހަކަށްވުމަށް އުންމީދުކުރަމުއެވެ. އިންސާނުންނަށް އޮތީ އުންމީދުކުރުމެވެ. ނިންމެވުން ވަނީ ﷲ ތަޢާލާއަށެވެ.\nއިންސާނެއްގެ ފުރާނަ ސަލާމަތްކުރުމަކީ ﷲ ތަޢާލާގެ ޙަޟްރަތުގައި އެންމެ ލޮބުވެތިކަންބޮޑު އަމަލެވެ. ޔޫޝަޢު ގެނބެމުންދިއަ 1 ގެ ފުރާނަ ސަލާމަތްކުރިއެވެ. ހޭނެތި ގެނބުނީ ދެވަނަ މީހާގެ ފުރާނަ ސަލާމަތްކުރަން އުޅުމުގެ ތެރޭގައެވެ. އޮޔާ ދެކޮޅަށް އެތައް ހިސާބަކަށް ފަތާފައި ގޮސް އެއިރު ގެނބެމުންދިއަ އަންހެނެއްގެ ފުރާނަ ސަލާމަތްކުރަން އުޅުމުގެ ތެރޭގައެވެ.\nޔޫޝަޢުއަކީ އަޚްލާޤީ ގޮތުން ވަރަށް ފުރިހަމަ ނަމޫނާ ޒުވާނެކެވެ. ގިނަބައެއްގެ ވަރަށް ގާތް އެކުވެރިއެކެވެ. ދިރިއުޅުމުގެ ތެރެއިންވެސް އެހެން މީހުންނަށް އެހީތެރިވުމުގައި ވަރަށް ފުރިހަމަ ނަމޫނާއެކެވެ.\nޔޫޝަޢުގެ ވަރަށް ގާތް އެކުވެރިއަކު ބުނެފައިވެއެވެ.\n"މިހުގެ 27 ވަނަ ދުވަހު ފުޅަދޫ އާއި ގޮއިދޫ އާ ދޭތެރޭގައި ގެނބެމުން ދިއަ ބައަކު ސަލާމަތްކުރަން މަސައްކަތްކުރުމުގެ ތެރޭގައި ޝަހީދުވި ޔޫޝަޢު ވަކިވެގެން އެދިއައީ ވަރަށް ހިތްވަރުގަދަކަން ދައްކަމުން. ޔޫޝަޢުއަކީ އަބަދުވެސް ވަރަށް ހިތްވަރުގަދަ އެކުވެރިއެއް. އެކުވެރިންނަށް ޖެހޭ ކަންކަމުގައި އަމިއްލައަށް ޒިންމާ ނަގައިގެން އެހީތެރިވެދޭ ޒުވާނެއް. ނުބުނި ނަމަވެސް ކަންކަން ކޮށްދޭނެ! އެހައިވެސް ގާތްކަން އެންމެންނާވެސް ބާއްވާ އެކުވެރިއެއް!\nއަޅުގަނޑަށް އެނގިފައި އޮތް ގޮތުން ޔޫޝަޢު ދަތުރުގޮސް އުޅުނީ ކައިވެންޏަށް7ވަރަކަށް އަހަރުވީ އޭނާގެ ހިތުގެ ރާނީ، އަނބިމީހާވެސް ގޮވައިގެން. އެއިރު އެ އޮއިގަނޑުގަ ޖެހުނު މީހުންގެ ތެރޭގަ އަނބިމީހާވެސް ހިމެނޭ. ނަމަވެސް ޔޫޝައު ސަމާލުކަން އެދިނީ އެންމެ ބޮޑަށް އެހީތެރިކަމަށް ބޭނުންވެފައި އޮތް ފަތަން ނުދަންނަ މީހާ ސަލާމަތްކުރަން. މީނޫންތޯ މުސްލިމް ޒުވާނުންގެ ހުންނަން ޖެހޭނެ ސިފަތަކަކީ.؟"\nޔޫޝަޢު ފަދަ ޒުވާނުންގެ މިފަދަ އަގުހުރި ޚިދުމަތްތައް ފެނިގެން މިދަނީ ހަމަތިބެފައެއް ނޫނެވެ. އެޒުވާނުންނަށް ދެވޭ ތަރުބިއްޔަތުގެ ސަބަބުންނެވެ. މައިންބަފައިންގެ ބުރަމަސައްކަތުންނެވެ. އަދި އެކުދިންގެ ހިތްވަރުންވެސްމެއެވެ.\nމަރުވާނެ ތަނަކާއި ވަގުތު ނޭނގޭނެކަމަށް ބުނެވެނީ މިފަދަ ކަންކަން ހިނގާތީއެވެ! މާލޭގައި ހުރެފައި ޔޫޝަޢުއަށް އެ ދަތުރު އެދެވުނީ ތަޤްދީރުގައި އެކަންކަން އެގޮތަށްވުމަށް ލިޔުއްވެވިގެންވާތީއެވެ. ދުނިޔޭގައި ތިބި ޒުވާނުންނާ އެންމެން ހޭލުންތެރިވާށެވެ! ކޮންމެވަގުތަކު ކޮންމެ ތަނެއްގައި ހުއްޓާވެސް ދުނިޔެދޫކުރަން ޖެހިދާނެ ކަމަށެވެ.\nޙަމްދު ޘަނާ ޙައްޤުވެގެންވަނީ ﷲ ތަޢާލާއަށެވެ. އައްސަރިބަހާ ތަޢްރީފް ޙައްޤުވެގެންވަނީ ޔޫޝަޢު ތަރުބިއްޔަތުކުރި މައިންބަފައިންނަށެވެ. ދޮންބައްޕަގެ "ބައްޕަވަންތަކަމާ" ހަރުދަނާކަން ޚާއްޞަގޮތެއްގައި ފާހަގަކޮށްލަންޖެހެއެވެ.\nޔޫޝަޢުއަށް ޝަހީދެއްގެ ދަރަޖަދެއްވަވާށި! ސުވަރުގޭގެ ހެޔޮ ރަޙްމަތް މިންވަރުކުރައްވަވާށި! ޢާއިލާއަށް ކެތްތެރިކަން މިންވަރުކުރައްވަވާށި! އާމީން


Enme bodu bainalaqvaamee risarch konfarens fashaifi\nއެންމެ ބޮޑު ބައިނަލްއަޤްވާމީ ރިސަރޗް ކޮންފަރެންސް ފަށައިފި\nރާއްޖޭގައި ބާއްވާ އެންމެ ބޮޑު ބައިނަލް އަޤްވާމީ ރިސަރޗް ކޮންފަރެންސް ފަށައިފި އެވެ.\n“ތެވެލި” ނަމުގައި ދިވެހިރާއްޖޭގެ ޤައުމީ ޔުނިވަރސިޓީން އިންތިޒާމްކޮށްގެން ދެ ދުވަހުގެ މުއްދަތަށް ބާއްވާ މި ކޮންފަރެންސް ކުރިއަށްގެންދަނީ ދިވެހި ޤައުމީ ޔުނިވަރސިޓީގައެވެ.\nއިލްމީ ދިރާސާ ކުރުމުގެ ސަގާފަތެއް ރާއްޖޭގައި އުފެއްދުމުގެ މަުސަދުގައި ކުރިއަށްގެންދާ މި ކޮންފަރެންސަށް މިއަހަރު ސަތޭކަ ފަސް ދިރާސާ ކަރުދާސް ހުށައަޅާފައިވެެއެވެ.\nއޭގެ ތެރެއިން ފަންސާސް ފަސް ކަރުދާހަކީ ރާއްޖެއާ ގުޅޭ އެކި ދާއިރާތަކުން ދިވެހިން ތައްޔާރުކޮށްފައިވާ ދިރާސާ ކަރުދާސްކަން ފާހަގަކޮށްލެވެއެވެ. ބާކީ ފަންސާސް ކަރުދާހަކީ ރާއްޖެއިން ބޭރުގެ ތަޖުރިބާކާރުން އެކި ދާއިރާތަކުން ތައްޔާރުކޮށްފައިވާ ދިރާސާތައްކަމަށް ޤައުމީ ޔުނިވަރސިޓީން ހާމަކުރެޔެވެ.\nމިއަހަރުގެ ދިރާސާ ކޮންފަރެންސް ފައްޓަވާދެއްވާ ވާހަކަފުޅުދައްކަވަމުން މިނިސްޓަރ އޮފް ހެލްތް ޢަބްދުﷲ ނާޒިމް އިބްރާހީމް ވިދާޅުވީ ތައުލީމީ ދާއިރާއަކީ މުޅި ދުނިޔޭގައިވެސް ވަރަށް ވާދަވެރި ދާއިރާއަކަށްވެފައި ތައުލީމު ދޭ އިންސްޓިޓިއުޓްތަކުގެ އަގު އަރައިގެންދާ އެއްކަމަކީ އެތަނެއްގައި ކުރެވޭ ދިރާސާތަކުގެ މުއްސަނދިކަންކަމަށެވެ.\nއެގޮތުން ގައުމީ ޔުނިވަރސިޓީން ކުރަމުންދާ މިމަސައްކަތަކީ އެ އިންސްޓިޓުޓް ބަލައިގަންނަން މީހުނަށް ފަސޭހަ ވާނެކަމަމެއްކަމަށް މިނިސްޓަރ ވިދާޅުވިއެވެ. ހެލްތް މިނިސްޓަރ ވިދާޅުވީ މި ކޮންފަރެންސްގައި ތައްޔާރުކުރާ ދިރާސާތަކަކީ ރާއްޖެ ކުރިއަށް ދިޔުމުގައި މުހިއްމު ދައުރެއް އަދާ ކުރާނެކަމެއްކަމަށެވެ.\nޤައުމީ ޔުނިވަރސިޓީން އިންތިޒާމް ކުރާ މިކޮންފަރެންސްގައި ފުޑް ސައިންސާއި ތިމާވެއްޓާއި އަންހެނުންނާއި، ހަމަހަމަކަމާއި އާއިލާތަކުގައި ދިމާވާ އެކި މައްސަލަތަކާ ގުޅޭގޮތުން ކާމާ ގުޅޭ ދާއިރާތަކުގެ ތަޖުރިބާކާރުންގެ ކީނޯޓް ސްޕީޗްތަކެއް ދިނުމަށްވެސް ހަމަޖެހިފައިވާކަމަށް އެ ޔުނިވަރސިޓީން ބުނެއެވެ.\nމި ކޮންފަރެންސަށް ކަރުދާސް ހުށައަޅާފައިވާ ދާއިރާތަކުގެ ތެރޭގައި ވިޔަފާރިއާއި ފަތުރުވެރިކަމާއި ސިއްހަތާއި ތާރީހާއި ގުޅޭ ދާއިރާތައްވެސް ހިމެނޭކަމަށް ޤައުމީ ޔުނިވަރސިޓީން ހާމަކުރެއެވެ.\nމިކޮންފަރެންސަކީ ދިވެހިރާއްޖޭގެ ޤައުމީ ޔުނިވަރސިޓީން ބާއްވާ މިފަދަ ދެވަނަ ކޮންފަރެންސެވެ.\nމިކޮންފަރެންސްގައި ރާއްޖެއިން ބޭރުގެ ޤައުމުތައް ބައިވެރިވާއިރު މިދިޔަ އަހަރަށްވުރެ ގިނަ ޤައުމުތަކުން މިއަހަރު ބައިވެރިވެފައިކަމަށް ޤައުމީ ޔުނިވަރސިޓީން ބުނެއެވެ. އެގޮތުން އިންޑިއާ، ޕާކިސްތާން، ބަންގްލަދޭޝް، ސްރީލަންކާ، އޮމާން އަދި ޤަތަރުގެ އިތުރުން ނިއުޒިލެންޑާއި މެލެޝީއާއިންވެސް ބައިވެރިވެފައިވާކަމަށް ޤައުމީ ޔުނިވަރސިޓީން ހާމަކުރެއެވެ.


"މަރުދާނީ" ގެ ޕޯސްޓަރެއްގައި ރާނީ.\n15 ނޮވެމްބަރ 2019 - 09:23\nމިއީ އޭނާ ފުލުހެއްގެ ރޯލް ކުޅުނު 2014 ގެ ކާމިޔާބު ފިލްމު "މަރުދާނީ" ގެ ދެވަނަ ބައެވެ. ކުރީ މި ފިލްމާ އެއްގޮތަށް މި ފަހަރު ވެސް އަންހެނުންނާ ދެކޮޅަށް ހިންގާ ޖަރީމާތަކާއި އެފަދަ ކަންކަމުގައި ޝާމިލުވާ މީހުން ހަމަބިމަށް ތިރިކުރަން ހިތްވަރުގަދަ ފުލުހެއްގެ ގޮތުގައި ރާނީ ކުރާ މަސައްކަތްތައް ދައްކުވައިދޭނެ އެވެ. "މަރުދާނީ 2" ގެ ޓްރެއިލާ އިން އެކަން ސާބިތުކޮށްދެ އެވެ.\nރާނީގެ ފިރިމީހާ އަދިތިޔާ ޗޯޕްޅާގެ ފިލްމު ކުންފުނި ޔާޝްރާޖް ފިލްމްސް (ވައިއާރްއެފް) އިން ގެނެސްދޭ ފިލްމު މި ފަހަރު ޑައިރެކްޓްކޮށްފައި ވަނީ ފުރަތަމަ ބައިގެ ސްކްރީންޕްލޭ ލިޔުނު ގޯޕީ ޕުތުރާން އެވެ. "މަރުދާނީ" ޑައިރެކްޓްކުރީ ޕަރްދީޕް ސަރުކާރެވެ.\nމިދިޔަ އަހަރު ރިލީޒްކުރި "ހިޗްކީ" އަށް ފަހު، ރާނީ ސްކްރީނަށް އަންނަ "މަރުދާނީ 2" ސިނަމާތަކަށް އަންނާނީ އަންނަ މަހުގެ 13 ގަ އެވެ.\n"ޕާނިޕަޓް" ގެ ލަވައެއް ދައްކާލައިފި\nއަންނަ މަހުގެ6ގައި ރިލީޒްކުރާ ފިލްމު "ޕާނިޕަޓް" ގެ ލަވަތަކުގެ ތެރެއިން ފުރަތަމަ ލަވަ ދައްކާލައިފި އެވެ.\nއަޝުތޯޝް ގޮވަރިކާ ޑައިރެކްޓްކޮށްފައިވާ ތާރީހީ ހަނގުރާމަ ފިލްމުގެ ލަވަތަކުގެ ތެރެއިން ދޫކޮށްލި ފުރަތަމަ ލަވައަކީ "މަރުދު މަރާޓާ" އެވެ. އަޖޭ-އަތުލް މިއުޒިކް ހަދާފައިވާ ލަވައިގެ އަޑުގެވެރިންގެ ތެރޭގައި އެ ދެ މީހުންނާ އެކު ސުދޭޝް ބޯސްލޭ، ކުނާލް ގަންޖާވާލާ، ސްވަޕްނިލް ބަންޑޯޑްކަރް، ޕަދްމަނާ ކައިގްވާޅް އަދި ޕްރިޔަންކާ ބަރްވޭ ހިމެނެ އެވެ. ލަވައިގެ ޅެން ހަދާފައި ވަނީ ޖާވިދު އަޚްތަރެވެ.\n"ޕާނިޕަޓް" ގެ ލީޑް ރޯލް ކުޅެފައި ވަނީ އަރުޖުން ކަޕޫރާއި ކްރިތީ ސެނަން އާއި ސަންޖޭ ދަތެވެ. އަދި މީގެ ކާސްޓުންގެ ތެރޭގައި ޒީނަތު އަމަން، ޕަދުމީނީ ކޯލަޕޫރީ އަދި މޯނިޝް ބޭލް ފަދަ ތަރިން ހިމެނެ އެވެ.\nPride in their hearts and strength in their will! 💪 #MardMaratha song out now! https://t.co/371zDfLSD9@duttsanjay @arjunk26 @kritisanon @Javedakhtarjadu @AjayAtulOnline #SudeshBhosle #KunalGanjawala @barvepriyanka\n— Ashutosh Gowariker (@AshGowariker) November 13, 2019\n"ޕާނިޕަޓް" އަކީ ޒުވާން ދެ ތަރިން ކަމަށްވާ އަރުޖުން އާއި ކްރިތީގެ ފުރަތަމަ ތާރީހީ ފިލްމު ވެސް މެ އެވެ. އަދި މިއީ މި ދެ ތަރިންގެ ޖޯޑު ސްކްރީނުން ފެންނާނެ ފުރަތަމަ ފިލްމު ވެސް މެ އެވެ.\n"ގުޑް ނިއުޒް" ގެ ޕޯސްޓަރުތަކެއް ދައްކާލައިފި\nކަރަން ޖޯހަރުގެ ދަރުމާ ޕްރޮޑަކްޝަނުން އަންނަ މަހުގެ 27 ގައި ގެނެސްދޭ ފިލްމު "ގުޑް ނިއުޒް" ގެ ޕޯސްޓަރުތަކެއް ދައްކާލައިފި އެވެ.\nއައިވީއެފްގެ އެހީގައި ދަރިން ހޯދާ އާއިލާއެއްގެ ވާހަކަ ކިޔައިދޭ މި ފިލްމަކީ އަލަށް ޑައިރެކްޝަނަށް ނުކުތް ރާޖް މެހެތާ ހަދާފައިވާ ފިލްމެކެވެ. "ގުޑް ނިއުޒް" ގެ ލީޑް ތަރިންނަކީ އަކްޝޭ ކުމާރާއި ކަރީނާ ކަޕޫރާއި ދިލްޖީތު ދޮސަންޖްގެ އިތުރުން ކިއާރާ އަދުވާނީ އެވެ.\nމި ފިލްމަކީ ކަރަންގެ ދަރުމާ އިން މި އަހަރު ގެނެސްދޭ ހަތަރު ވަނަ ފިލްމެވެ.\n"ބޫލް ބުލައްޔާ 2" ގެ ކާސްޓަށް ތައްބޫ\nމިހާރު ޝޫޓިން ވެސް ފަށާފައިވާ ހޮރޯ-ކޮމެޑީ "ބޫލް ބުލައްޔާ 2" ގެ ރޯލަކަށް ތައްބޫ ސޮއިކޮށްފި އެވެ.\nޓީ ސީރީޒުން ޕްރޮޑިއުސްކޮށް، އަނީސް ބަޒްމީ ޑައިރެކްޓްކުރާ މި ފިލްމުގެ ލީޑް ތަރިންނަކީ ކާތިކް އާރިޔާން އާއި ކިއާރާ އަދުވާނީ އެވެ.\nމީޑިއާތަކުން ބުނީ އެ ދެ ތަރިންނާ އެކު "ބޫލް ބުލައްޔާ 2" ގެ ވަރަށް މުހިއްމު ރޯލަކުން ތައްބޫ ފެނިގެންދާނެ ކަމަށެވެ.\nއޭނާ އެންމެ ފަހުން ފެނިފައި ވަނީ ޖޫން މަހު ރިލީޒްކުރި "ބާރަތު" ގެ ކުޑަކުޑަ ރޯލަކުންނެވެ. ތައްބޫ ވަނީ ކުރިން ވެސް ހޮރޯ-ކޮމެޑީއެއްގައި މަސައްކަތްކޮށްފަ އެވެ. އެއީ ރޯހިތު ޝެޓީ 2017 ގައި ގެނެސްދިން "ގޯލްމާލް އެގެއިން" އެވެ.\nތައްބޫގެ ކުރިއަށް ހުރި ފިލްމުތަކުގެ ތެރޭގައި ސައިފް އަލީ ޚާންގެ "ޖަވާނި ޖާނެމަން"، ކަންގަނާ ރަނާވަތުގެ "ދާކަޅު"، މީރާ ނައިރްގެ "އަ ސޫޓަބަލް ބޯއި" ހިމެނެ އެވެ.\n"ބޫލް ބުލައްޔާ 2" އަކީ އަންނަ އަހަރުގެ ޖުލައި 31 ގައި ރިލީޒްކުރާ ފިލްމެކެވެ.\n"ދަ ބިގް ބުލް" ގެ ރޯލަކަށް ނިކިތާ\nއަޖޭ ދޭވްގަން ޕްރޮޑިއުސްކޮށް، އަބީޝެކް ބައްޗަން ބަތަލުގެ ރޯލް ކުޅޭ ފިލްމު "ދަ ބިގް ބުލް: އޭން އަންރިއަލް ސްޓޯރީ" ގެ ރޯލަކަށް ނިކިތާ ދައްތާ ސޮއިކޮށްފި އެވެ.\nދާދި ފަހުން ރިލީޒްކުރި ޝާހިދު ކަޕޫރްގެ "ކަބީރު ސިންގް" ވެސް ރޯލެއް ކުޅުނު ނިކިތާ އަކީ ޓީވީ ސިލްސިލާތަކުން ވެސް ފެންނަ ބަތަލާއެކެވެ. "ދަ ބިގް ބުލް" ގެ ކާސްޓުންގެ ތެރޭގައި އިލިއާނާ ޑި ކްރޫޒާއި ސޯރަބް ޝުކްލާ ވެސް ހިމެނެ އެވެ.\nA post shared by Nikita Dutta (@nikifying) on Oct 3, 2019 at 8:34pm PDT\nމި ފިލްމަކީ 90 ގެ އަހަރުތަކުގައި އިންޑިއާ އަށް ކުރިމަތިވި މާލީ އަޑިގުޑަންތަކާއި އެއިން އަރައިގަތުމަށް ކުރި މަސައްކަތްތަށް ބިނާކޮށް ކޫލީ ގްލާޓީ ޑައިރެކްޓްކުރާ ފިލްމެކެވެ.\nމިދިޔަ ސެޕްޓެމްބަރު މަހު ޝޫޓިން ފެށި "ދަ ބިގް ބުލް" އަކީ 85 ކްރޯޑް ރުޕީސް (12 މިލިއަން ޑޮލަރު) ގެ ބަޖެޓަކުން ހަދާ ފިލްމެކެވެ. ފިލްމު ރިލީޒްކުރާނީ އަންނަ އަހަރު އެވެ.\nއިތުރު ލިޔުންތައް ބޮލީވުޑް ޓްރެއިލާ ކަރީނާ ކަޕޫރު ސަންޖޭ ދަތު އަބީޝަކް ބައްޗަން އަޖޭ ދޭވްގަން ޔާޝްރާޖް ފިލްމްސް އަކްޝޭ ކުމާރު ރާނީ މުކަރުޖީ


Medianet Multi-Screen adhi MSTV VOD ah "Maamui"\nމާމުއި ފިލްމުގެ ޕޯސްޓަރެއް\nމީޑީއާނެޓް މަލްޓި ސްކްރީން އަދި އެމްއެސްޓީވީ ވީއޯޑީގައި ދިވެހި ފިލްމް "މާމުއި" ދައްކަން ތައްޔާރުވެއްޖެ އެވެ.\nމި ފިލްމު މަލްޓި ސްކްރީން އަދި އެމްއެސް ޓީވީ ވީއޯޑީ އަށް ރިލީޒްކުރާނީ މާދަމާ އެވެ.\nމާމުއި އަކީ 2019 ވަނަ އަހަރު ރިލީޒްކުރި ފިލްމެކެވެ. ޑާކްރެއިން އެންޓެޓެއިންމެންޓްގެ މި ފިލްމު ޕްރޮޑިއުސްކޮށްފައި ވަނީ މުހައްމަދު އަލީ އަދި އައިޝަތު ފުއާދު ތައުފީގް އެވެ. މިއީ ޝީލާ ނަޖީބް، މުހައްމަދު ޖުމައްޔިލް، މަރިޔަމް އައްޒަ، މުހައްމަދު ފައިސަލް، މަރިޔަމް މަޖުދާ، އިސްމާއިލް ޖުމައިހު އަދި ނުޒުހަތު ޝުއައިބް ފެނިގެންދާ ފިލްމެކެވެ.\nމަލްޓިސްކްރީން ބޭނުންކޮށްގެން މާމުއި އަދި މިނޫންވެސް ގިނަ ފިލްމް، ޝޯތައް އަދި ޓީވީ ޗެނަލްތައް ފޯން، ލެޕްޓޮޕް ނުވަތަ ޓެބްލެޓް މެދުވެރިކޮށް ބަލާލެވޭނެ އެވެ.\nއަދި އެމްއެސްޓީވީ އެޕްލިކޭޝަން ބޭނުންކޮށްގެން މިހާރު އަލްޓްރާ ހައި ޑެފިނިޝަން އެންޑްްރޮއިޑް ޓީވީ ބޭނުން ކުރާ ފަރާތްތަކަށް ޑީކޯޑަރާއި ނުލާ ޓީވީ މެދުވެރިކޮށް ޗެނަލްތަކާއި ވީޑިއޯތައް ބެލޭގޮތްވެސް މީޑިއާނެޓުން ވަނީ ތައާރަފްކޮށްފަ އެވެ.\nއެޕަލްގެ އެޕްސްޓޯ އަދި އެންޑްރޮއިޑް ޕްލޭސްޓޯ މެދުވެރިކޮށް މީޑިއާނެޓުގެ މަލްޓިސްކްރީން އެޕްލިކޭޝަން ޑައުންލޯޑް ކޮށްގެން "މާމުއި" ބަލައިލެވޭނެ އެވެ. ނޫނީ މީޑިއާނެޓްގެ ވެބްސައިޓަށް ޒިޔާރަތް ކޮށްގެން މި އެޕްލިކޭޝަން ޑައުންލޯޑު ކޮށްލެވޭނެ އެވެ.\nއެމްއެސްޓީވީ ބޭނުންކުރުމަށް ވެބްސައިޓް މެދުވެރިކޮށް ރަޖިސްޓްރީ ކުރެވޭނެ އެވެެ.\nމަލްޓިސްކްރީން ނުވަތަ އެމްއެސްޓީވީއަށް ސަބްސްކްރައިބް ކުރުމަށް ޒިޔާރަތްކުރައްވާށެވެ. މީޑިޔާނެޓުގެ ފްރަންޓް އޮފިސް މެދުވެރިކޮށް އަދި އޮފިޝަލް ބިޒްނަސް ޕާޓްނާއެއް މެދުވެރިކޮށްވެސް ސަބސްކްރައިބް ކުރެވޭނެ އެވެ.\nމީޑިއާނެޓް ޑާކް ރެއިން\nއެންމެ ހިނގަނީ "ރޫމީ އާ ޖަންނަތު"\n"ރޫމީ އާ ޖަންނަތު" ފުރަތަމަ އެޕިސޯޑް މިހާރު ހިލޭ ބަލާލެވޭނެ\n"ރޫމީ އާ ޖަންނަތު" ޖެނުއަރީ އެކެއްގައި ދައްކަން ފަށަނީ


Dhivehin nethigen noonee bidheyseen ah vazeefa nudhevey goiy hadhanee\nބިދޭސީންތަކެއް މަސައްކަތް ކުރަނީ\n03 މާރޗް 2021 - 11:14:48\nދިވެހިން ލިބެން ނެތް ދާއިރާތަކުން ނޫން ގޮތަކަށް ބިދޭސީންނަށް މަސައްކަތްކުރަން ނުދެވޭ ގޮތަށް ހަދަން މަަސައްކަތްކުރަމުން އަންނަ ކަމަށް އިކޮނޮމިކް މިނިސްޓަރު ފައްޔާޒު އިސްމާއިލް ވިދާޅުވެއްޖެ އެވެެ.\nއެމްޑީޕީގެ ރަށްވެހި ފަތިސް ކެމްޕެއިން ބައްދަލުވުމުގައި ވަނީ ރިސޯޓުތަކުގައި މަސައްކަތްކުރާ ރ. އަތޮޅުގެ ޒުވާނުންގެ މައިގަނޑު ކަންބޮޑުވުމެއްގެ ގޮތުގައި ދިވެހިންނަށް ވަޒީފާ ލިބުމުގައި ދަތިތައް ކުރިމަތިވާ ވާހަކަ ފާހަގަކޮށްފަ އެވެ.\nއެކަމާއި ގުޅިގެން މިނިސްޓަރު ފައްޔާޒު ވިދާޅުވީ އެކި ދާއިރާތަކުން ޒުވާނުން ތަމްރީނުކުރުމަށް ގިނަ މަސައްކަތްތަކެއް ކުރަމުން އަންނަ ކަމަށެވެ. އޭގެ ތެރޭގައި އެކައުންޓެންޓުން ތަމްރީންކުރުމާއި އަދި ޕްރައިވެޓް ސެކްޓާއަށް ދިވެހިން ނެރުން ހިމެނޭ ކަމަށެވެ.\nޖޮބް ސެންޓަރުގެ މަސައްކަތް ވެސް ބާރު ސްޕީޑެއްގައި ކުރިއަށްދާކަން ފާހަގަކުރައްވަމުން ފައްޔާޒު ވިދާޅުވީ އެ ސެންޓަރުގެ މަސައްކަތް އެންމެ ފުރިހަމައަށް ކުރިއަށްދާނީ ވަޒީފާ ބޭނުންވާ ފަރާތްތައް އޭގައި ރަޖިސްޓްރީވެގެން ކަމަށެވެ.\nއަދި ބޭރު މީހުން ވަޒީފާއަށް ގެނައުމުގެ ގަވާއިދުތަކަށް ވެސް ބަދަލު ގެންނާނެ ކަމަށް ފައްޔާޒު ވިދާޅުވި އެވެ. އެގޮތުން ފައްޔާޒު ވިދާޅުވީ ޖޮބް ސެންޓަރުގައި ވަކި ހުނަރެއް ހުރި ދިވެއްސަކު ރަޖިސްޓްރީވެއްޖެނަމަ، އެ ވަޒީފާއަށް ބޭރު މީހަކަށް ކުރިމަތިނުލެވޭނެ ކަމަށެވެ. އަދި އެ ވަޒީފާއެއް ބޭނުންވާ ދިވެއްސަކު ނެތް ހާލަތެއްގައި ނޫން ގޮތަކަށް ބޭރު މީހަކަށް ވަޒީފާ ނުދޭނެ ގޮތަކަށް ހެދުމަށް މަސައްކަތްކުރާ ކަމަށް ވިދާޅުވި އެވެ.\nރާއްޖޭގައި ގިނަ ވަޒީފާތަކެއްގައި މިހާރު ވެސް ގިނަ އަދަދަކަށް ބޭރު މީހުން އަންނަނީ މަސައްކަތްކުރަމުންނެވެ. އޭގެ ތެރޭގައި ގިނަ އަދަދަކަށް ގަވާއިދާ ހިލާފަށް އުޅޭ ބިދޭސީން ވެސް ހިމެނެ އެވެ.